Terdzo-PA-061 - Rinchen Terdzö\nyi dam gu ru drag khros kyi sgrub thabs byin rlabs nus rtsal myur ldan\nVolume 13 (པ) / Pages 775-811 / Folios 1a1 to 19a6\nRinchen Terdzö Volumes List > Volume 13 > Text #61 (Scroll to Bottom)\nrol pa'i rdo rje. yi dam gu ru drag khros kyi sgrub thabs byin rlabs nus rtsal myur ldan. In Rin chen gter mdzod chen mo pod bcu gsum pa (The Great Treasury of Rediscovered Teachings Volume 13) by 'jam mgon kong sprul, 775-811. New Delhi: Shechen Publications, 2007-2016.\nrol pa'i rdo rje'i gter ma'o/_/sarba mad+ga laM\nཡི་དམ་གུ་རུ་དྲག་ཁྲོས་ཀྱི་སྒྲུབ་ཐབས་བྱིན་རླབས་ནུས་རྩལ་མྱུར་ལྡན་བཞུགས་སོ༔ ྈྈྈྈྈྈ རྩ་གསུམ་འདུས་པའི་བདག་ཉིད་པདྨ་འབྱུང༔ ཕྲིན་ལས་ལྷུན་གྲུབ་སྡེ་བརྒྱད་དམ་ལ་འདོགས༔ བདུད་དཔུང་ཟིལ་གནོན་འཇིགས་བྱེད་ཧེ་རུ་ཀ༔ ཆེ་མཆོག་གུ་རུ་དྲག་ཁྲོས་སྐུ་ལ་འདུད༔ བདག་འདྲ་བུད་མེད་ཡེ་ཤེས་མཚོ་རྒྱལ་གྱིས༔ སེང་གེ་རྫོང་དུ་ཆུ་ཕོ་རྟ་ལོའི་དུས༔ རིག་འཛིན་ཆེན་པོ་པདྨ་འབྱུང་གནས་ལ༔ རང་ལུས་མཎྜལ་ཕུལ་ནས་འདི་སྐད་ཞུས༔ བདག་ནི་སྐྱེ་འཆིའི་ཁ་ལོ་གར་བསྒྱུར་ཀྱང༔ པད་འབྱུང་ཁྱེད་ཀྱིས་འབྲལ་བ་མེད་པར་གཟིགས༔ ཁྱད་པར་མ་འོངས་སྙིགས་མ་ལྔ་བདོའི་དུས༔ བོད་ཁམས་སེམས་ཅན་ཐམས་ཅད་ཐུགས་རྗེས་ཟུངས༔ ཞེས་ཞུས་བླ་མའི་ཞལ་ནས་འདི་སྐད་གསུངས༔ ཀྱེ་ཧོ༔ ཉོན་ཅིག་རིགས་བཟང་ཡེ་ཤེས་མཚོ་རྒྱལ་མ༔ ད་ལྟ་དུས་དང་ལྟ་སྤྱོད་བཟང་ལགས་ཀྱང༔ མ་འོངས་སྙིགས་དུས་བསྟན་པའི་མར་འགྲིབ་ལ༔ བོད་ཁམས་སེམས་ཅན་སྡུག་པས་སྙིང་རེ་རྗེ༔ བཀའ་ལྟར་མི་བྱེད་ལོག་པའི་ཆོས་ལ་སྤྱོད༔ ང་སྤྲུལ་ཟེར་ཞིང་ང་ཡི་དམ་ཆོས་དཀྲུགས༔ མི་རེའི་ཁྱིམ་ནས་གཏེར་སྟོན་ཟེར་བ་རེ༔ མི་དགེའི་ཐོ་ཅོ་མི་རུང་སྣ་ཚོགས་བྱེད༔ དབང་དང་དམ་མེད་དྲེགས་པ་ལས་ལ་བསྐུལ༔ ཆེ་བཙན་རྒྱལ་པོས་སངས་རྒྱས་བསྟན་པ་བཤིག༔ དགེ་སློང་ཁྲིམས་མེད་ཕྲུ་གུ་ས་ལ་སྦ༔ སྔགས་པ་དམ་མེད་གནས་རྟེན་དཀོར་ལ་རྐུ༔ སྐྱེ་བོ་ཁྲེལ་མེད་ཕ་སྤུན་ནང་དམེ་བྱེད༔ བུད་མེད་སྙིང་མེད་མཚོན་ཆའི་འཁོར་ལོ་བསྐོར༔ དུག་གི་ཁ་ཟས་ངན་པའི་མཚོན་ཆ་འཆང༔ དེ་ལྟའི་དུས་སུ་ལྷ་འདྲེ་མི་གསུམ་འཁྲུགས༔ ནད་ཀྱི་ན་བུན་འཐིབས་ཤིང་ཁྲག་ཆར་འབེབ༔ སྟེང་གི་ལྷ་འཁྲུགས་བར་གྱི་གཉན་ཡང་འཁྲུགས༔ འོག་གི་ཀླུ་འཁྲུགས་དྲེགས་པ་སྡེ་བརྒྱད་འཁྲུགས༔ ཡུལ་ལྷ་ཟོ་དོར་མ་མོ་མཁའ་འགྲོ་འཁྲུགས༔ དེ་ཡི་རྐྱེན་གྱིས་མི་རུང་སྣ་ཚོགས་འབྱུང༔ ནམ་མཁའ་མི་རུང་ཁྲག་མདོག་དམར་པོ་འབྱུང༔ ཉི་ཟླ་མི་རུང་གཟས་འཛིན་ལམ་མི་མཐོང༔ གཟའ་སྐར་མི་རུང་མེ་ཡི་ཕུང་པོ་ཤར༔ ས་གཞི་མི་རུང་མྱུ་གུ་དགུན་དུ་སྐྱེ༔ དང་པོ་ནད་ཀྱི་བསྐལ་པ་འདི་ལྟར་འབྱུང༔ རྒྱུ་ནི་མ་མོ་འཁྲུགས་པའི་ཁ་རླངས་ཡིན༔ མགོ་ལ་བབས་ན་ཀླད་པ་ཁོལ་ཞིང་གཟེར༔ རྒྱུ་མར་བབས་ན་རྒྱུ་གཟེར་ཁྲག་ཏུ་བཤལ༔ སྟོད་ལ་བབས་ན་གཟེར་ཐུང་དབུགས་ཐག་གཅོད༔ དོན་སྙིང་ལྔ་ལ་བབས་ན་ཁྲག་ཏུ་སྐྱུགས༔ མི་རྣམས་ཕལ་ཆེར་དེ་ཡིས་འཆི་བར་འགྱུར༔ མིང་ནི་ནག་པོ་སུམ་འགྲིལ་ཞེས་ཀྱང་བྱ༔ རིམས་ནད་མེ་ལྕེའི་ཕྲེང་བ་ཞེས་ཀྱང་བྱ༔ བདུན་དྲུག་ཁྲག་འབྱམས་དམར་པོ་ཞེས་ཀྱང་བྱ༔ དེ་ནས་ནམ་མཁའི་གཉན་རྒོད་ཅེས་བྱ་བ༔ དབྱིབས་ནི་ལྕགས་ཀྱི་སྡིག་པ་རཱ་ཙ་འདྲ༔ དེ་ཉིད་དགུན་གྱི་དུས་སུ་ས་ལ་བབས༔ ས་ལྷོག་སེར་པོ་བསྡོངས་ནས་སྲོག་ཆགས་འཆི༔ ས་ཡི་དྲོད་ལ་བརྟེན་ནས་ཡར་ལ་འཕྲོ༔ ས་སྲིན་རྐུན་བུ་ནག་པོ་ཞེས་ཀྱང་བྱ༔ ཁོང་ལྷོག་རྒྱུག་འགྱེལ་ནག་པོ་ཞེས་ཀྱང་བྱ༔ གཉན་རྒོད་ཙི་རི་ནག་པོ་ཞེས་ཀྱང་བྱ༔ རྒྱུག་ནད་དུག་སྦྲུལ་ནག་པོ་ཞེས་ཀྱང་བྱ༔ དེ་ཉིད་ཤ་ཁྲག་དག་ལ་བརྟེན་ནས་ནི༔ སྣ་བུག་གཡོན་ནས་རོ་རྐྱང་དབུ་མར་ཞུགས༔ དང་པོ་མགོ་ལུས་ཐམས་ཅད་ཁྱབ་པར་རྒྱུག༔ མིག་རྩ་དམར་ཞིང་འདོར་ལ་ལུས་པོ་ཚ༔ ཤེས་པ་འཐིབས་ཤིང་གདོང་ལ་སེར་རྩི་ཆགས༔ དེ་ནས་ཡན་ལག་བཞི་ལ་རྒྱུག་པར་བྱེད༔ ལྷོག་ལྷོག་ཁོལ་ཞིང་སྐྲངས་མདོག་དམར་པོར་འགྱུར༔ དེ་ནས་ཁྲག་གི་རྩ་གནས་རྣམས་སུ་རྒྱུག༔ ཡན་ལག་རེངས་ཤིང་རྨོངས་པས་གཟའ་གྲིབ་འཁྲུལ༔ བུ་ག་དགུ་ནས་ཁྲག་འཛག་བསེ་དྲི་མནམ༔ རྩ་ནི་མི་རྟག་ཚ་གྲང་མང་པོར་སྟོན༔ ཆུ་ནི་མི་རྟག་སྔོ་སེར་དམར་པོར་སྟོན༔ ལྕེ་གཞུང་ནག་ཅིང་རྨོངས་རྩིའི་སྤུ་འདྲ་ཆགས༔ ཁ་སོ་ཁོལ་ཞིང་འབྲུམ་བུ་དམར་པོ་འབྱུང༔ རྣ་བ་འུར་ཅིང་ནམ་མཁའ་ཁྲག་མདོག་མཐོང༔ བཟློག་མེད་དེ་ཡིས་ཕལ་ཆེར་འཆི་བར་འགྱུར༔ དེ་ནས་རྒྱ་ནད་རྒྱུ་གཟེར་ཞེས་པ་འབྱུང༔ རྒྱུ་ནི་ལྷ་འདྲེ་འཁྲུགས་པའི་ཁ་རླངས་ཡིན༔ སྣ་བུག་གཡས་ནས་རོ་རྐྱང་དབུ་མར་ཞུགས༔ མགོ་ལ་ཕོག་ན་ཐོད་པ་ལིང་གིས་ཡར༔ མིག་ལ་ཕོག་ན་མིག་འབྲས་ཐང་ལ་ལྷུང༔ ལྕེ་ལ་ཕོག་ན་པདྨ་ལྟར་དུ་གས༔ སྙིང་ལ་ཕོག་ན་དྲན་མེད་ཉིད་དུ་འཆི༔ རྒྱུ་མར་ཕོག་ན་སྦོས་འགས་གླང་ཐབས་འདྲ༔ ཡན་ལག་བཞི་ལ་ཕོག་ན་ཚིགས་རྣམས་འཐོར༔ རྩ་ནི་དར་ལྕེ་རླུང་གིས་བསྐྱོད་པ་འདྲ༔ རྟགས་ནི་ཚངས་བུག་ཟིལ་པ་ཕྲོམ་ཕྲོམ་བྱེད༔ བཟློག་མེད་དེ་ཡིས་ཕལ་ཆེར་འཆི་བར་འགྱུར༔ དེ་ནས་སྨྱོ་འབོག་བརྒྱལ་ནད་ཅེས་བྱ་བ༔ རྒྱུ་ནི་རྒྱལ་བསེན་དམ་སྲིའི་གནོད་པ་ཡིན༔ རྐྱེན་ནི་དངོས་སམ་རྨི་ལམ་དག་ལ་ནི༔ ཨཱ་ཙ་ར་དང་བནྡེ་བུད་མེད་ཀྱི༔ ཟས་ཀྱི་རིགས་སོགས་བྱིན་པའི་སྣང་བ་འབྱུང༔ དེ་མ་ཐག་ཏུ་སྨྱོ་འབོག་བརྒྱལ་ནད་འབྱུང༔ རང་གིས་རང་ཉིད་གསོད་ཅིང་མཚོན་ཆ་བསྣུན༔ མི་རྣམས་ཕལ་ཆེར་དེ་ཡིས་ཟིན་ནས་ནི༔ བསྲུང་དང་བཟློག་པ་ཕལ་གྱིས་དེ་མི་ཐུབ༔ དེ་རྣམས་བསྲུང་བཟློག་བསད་པར་བྱ་ཕྱིར་དུ༔ སྣང་སྲིད་སྤྱི་འདུལ་པདྨ་འབྱུང་གནས་ཀྱིས༔ ཡི་དམ་གུ་རུ་དྲག་ཁྲོས་སྒྲུབ་ཐབས་བསྟན༔ ད་ལྟ་མི་སྤེལ་མ་འོངས་དོན་དུ་ནི༔ མཚོ་རྒྱལ་ཁྱོད་ལ་གཏད་པས་གཏེར་དུ་སྦོས༔ ཞེས་གསུངས་བདག་འདྲ་ཡེ་ཤེས་མཚོ་རྒྱལ་གྱིས༔ སློབ་དཔོན་པདྨས་ཇི་སྐད་གསུངས་པ་བཞིན༔ ཡི་གེར་བཏབ་ནས་རིན་ཆེན་གཏེར་དུ་སྦས༔ མ་འོངས་ལས་འཕྲོ་ཅན་དང་ཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ དེ་ནས་སྒྲུབ་པ་དངོས་ནི༔ དང་པོ་བདག་བསྐྱེད་ལྟར་སྒྲུབ་པ༔ གཉིས་པ་བུམ་པ་ལྟར་སྒྲུབ་པ༔ གསུམ་པ་གཏོར་མཆོད་ལ་བརྟེན་ནས་སྒྲུབ་པ་དང་གསུམ་བསྟན་ཏེ༔ ཐོག་མར་རྫས་བཤམ་པ་ནི༔ གནས་ཁང་དབེན་པར་དཀྱིལ་འཁོར་མདའ་གང་འདོམ་གང་སོགས་སྐབས་དང་བསྟུན་ནས༔ ས་སྟེགས་ལ་སོགས་པའི་སྟེང་དུ་པདྨ་འདབ་བརྒྱད་ཕྱོགས་མདོག་དང་མཐུན་པར་བྲི༔ དེ་ཡི་སྟེང་དུ་ཆག་གས་མེད་པའི་བུམ་པར༔ རྫས་ཆེན་ཐམས་ཅད་དང་ཆུ་མིག་ཁ་ཤར་དུ་ལྟ་བའི་ཆུས་བཀང་ནས༔ གཟུངས་ཐག་ཁ་རྒྱན་དང་བཅས་པ་བཤམ༔ གཞན་ཡང་སྨན་རཀ་གཏོར་མ་ཕྱི་ནང་གསང་གསུམ་མཆོད་པ་དང༔ མཁོ་བའི་ཡོ་བྱད་ཐམས་ཅད་རྒྱས་པར་བཀྲམ་པའི་ཕྱི་ནས་ཡོལ་བ་སོགས་བྱ་སྟེ༔ སྐལ་བ་དང་མི་ལྡན་པ་རྣམས་ཀྱིས་མཐོང་དུ་མི་རུང་ངོ་༔ གསེར་སྐྱེམས་དང་གཞི་བདག་གཏོར་འབུལ་སོགས་སྔོན་དུ་སོང་ནས༔ རང་ཉིད་སྒྲུབ་གྲོགས་དང་བཅས་ཏེ༔ སྟན་བདེ་བ་ལ་འདུག་ཅིང་སྐྱབས་སུ་འགྲོ་བའི་རིམ་པ་ནི༔ མདུན་གྱི་ནམ་མཁར་པདྨ་གེ་སར་གྱི་སྡོང་པོ་འོད་འབར་བའི་སྟེང་དུ་ཟླ་བའི་དཀྱིལ་འཁོར༔ དེའི་སྟེང་དུ་ཉི་མའི་དཀྱིལ་འཁོར༔ དེ་ཡི་དབུས་སུ་དུས་གསུམ་སངས་རྒྱས་ཐམས་ཅད་འདུས་པའི་བདག་ཉིད་རིག་འཛིན་ཆེན་པོ་པདྨ་འབྱུང་གནས་སྐུ་མདོག་དཀར་ལ་དམར་བའི་མདངས་ཆགས་པ༔ ཞལ་གཅིག་ཕྱག་གཉིས་ཐུགས་རྗེའི་སྤྱན་གསུམ་གྱིས་ཕྱོགས་དང་མཐའ་ཐམས་ཅད་གཟིགས་པ༔ ཕྱག་གཡས་གསེར་གྱི་རྡོ་རྗེ་རྩེ་ལྔ་པ་སྣང་སྲིད་ཟིལ་གནོན་གྱི་ཕྱག་རྒྱས་ནམ་མཁར་ཕྱར་ཞིང༔ གཡོན་པས་ཐོད་པ་བདུད་རྩིས་བཀང་བ་ལྟེ་བའི་ཐད་ཀར་མཉམ་གཞག་གི་ཕྱག་རྒྱས་འཛིན་པ༔ གྲུ་མོ་ན་ཁ་ཊྭཱཾ་ག་ཡོད་པ༔ དབུ་ལ་དར་ཤ་བ་རིའི་སྙན་ཞུ་གསོལ་བའི་རྩེ་ལ་བྱ་རྒྱལ་རྒོད་ཀྱི་ལྡེམ་འཕྲུ་བཙུགས་པ༔ སྐུ་ལ་ཟ་འོག་གི་བེར་དང༔ ཆོས་གོས་དམར་པོ་འཆམས་སྟབས་སུ་གསོལ་ཞིང་གསེར་གྱི་པ་ཏྲ་རིས་སུ་ཡོད་པ༔ ཞབས་གཡས་བསྐུམ་གཡོན་བརྐྱང་གིས་རྒྱལ་པོ་རོལ་སྟབས་སུ་བཞུགས་པ༔ འཇའ་འོད་ཐིག་ལེ་ཐིག་ཕྲན་གྱི་དབུས་ནས་ཁམས་གསུམ་དབང་དུ་སྡུད་ཅིང་སྲིད་གསུམ་ཟིལ་གྱི་གནོན་པ་དེ་ལ་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་བླ་མ་ཡི་དམ་མཁའ་འགྲོ་ཆོས་སྐྱོང་དམ་ཅན་སྲུང་མའི་ཚོགས་དཔག་ཏུ་མེད་པས་བཀྲ་དཔུང་ངེ་འོད་ཐིབས་སེ་བསྐོར་ནས་བཞུགས་པ༔ དེ་དག་གི་སྤྱན་སྔར་བདག་གཞན་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་བླ་མ་ལ་སྐྱབས་སུ་མཆིའོ༔ སངས་རྒྱས་ལ་སྐྱབས་སུ་མཆིའོ༔ ཆོས་ལ་སྐྱབས་སུ་མཆིའོ༔ དགེ་འདུན་ལ་སྐྱབས་སུ་མཆིའོ༔ དཔལ་ཆོས་སྐུ་སྣང་བ་མཐའ་ཡས་ལ་སྐྱབས་སུ་མཆིའོ༔ ལོངས་སྐུ་ཐུགས་རྗེ་ཆེན་པོ་ལ་སྐྱབས་སུ་མཆིའོ༔ སྤྲུལ་སྐུ་པདྨ་འབྱུང་གནས་ལ་སྐྱབས་སུ་མཆིའོ༔ མཁའ་འགྲོ་ཡེ་ཤེས་མཚོ་རྒྱལ་ལ་སྐྱབས་སུ་མཆིའོ༔ བསྐྱབ་ཏུ་གསོལ༔ སྐྱབས་འོག་དམ་པ་ན་ཚུད་པར་མཛད་དུ་གསོལ༔ སེམས་ཅན་ཐམས་ཅད་བདེ་དང་ལྡན་གྱུར་ཅིག༔ མ་རིག་འཁོར་བའི་སྡུག་བསྔལ་བྲལ་ནས་ཀྱང༔ སྡུག་བསྔལ་མེད་པའི་བདེ་དང་མི་འབྲལ་ཞིང༔ ཉེ་རིང་ཆགས་སྡང་མེད་པའི་བཏང་སྙོམས་ཤོག༔ ཅེས་བརྗོད་ཅིང་སྐྱབས་ཡུལ་གྱི་ལྷ་ཚོགས་རང་ལ་ཐིམ་པར་བསམ༔ འབྱུང་གཏོར་གཏོང་ཞིང་བགེགས་ལ་བཀའ་བསྒོ་བའི་ཕྱིར༔ རང་ཉིད་ལྷ་ཡི་ང་རྒྱལ་བྱ་བ་ནི༔ ཧཱུྃ་ཧཱུྃ་ཧཱུྃ༔ བདག་ཉིད་ཆེ་མཆོག་པདྨ་དྲག་པོ་རྩལ༔ སྐུ་མདོག་དམར་ནག་མེ་ཡི་ཚྭ་ཚྭ་འཕྲོ༔ ཕྱག་གཡས་གསེར་གྱི་རྡོ་རྗེ་ནམ་མཁར་ཕྱར༔ ལྷ་སྲིན་སྡེ་བརྒྱད་མ་ལུས་བརླག་པར་བྱེད༔ ཕྱག་གཡོན་མེ་ཡི་འཁོར་ལོ་རྩིབས་བརྒྱད་བསྣམས༔ ནད་རིམས་དལ་ཡམས་ཐམས་ཅད་སྲེག་པར་བྱེད༔ ཞབས་གཉིས་བརྐྱང་བསྐུམ་བགེགས་འདུལ་དཔལ་དུ་ཤར༔ ཧཱུྃ་ཧཱུྃ་ཧཱུྃ༔ ཉོན་ཅིག་ནད་བདག་རིམས་བདག་བར་ཆད་བགེགས༔ ལན་ཆགས་གླུད་གཏོར་ལོངས་ལ་ཕྱོགས་མེད་དེངས༔ གལ་ཏེ་མི་འགྲོ་བཀའ་ལས་འདའ་བྱེད་ན༔ ལུས་ངག་རྡུལ་དུ་བརླག་པར་གདོན་མི་ཟ༔ དེ་བས་མ་འདུག་རང་རང་གནས་སུ་སོང༔ བསྐལ་པའི་མེ་ཆེན་འབར་བའི་དུས་ཚོད་འདིར༔ བྱ་སྒྲོ་ཞུན་མར་ཆགས་པའི་གནས་མེད་དོ༔ ཁྲོ་བོའི་དཀྱིལ་འཁོར་གདོན་བགེགས་ག་ལ་ཚུགས༔ ཨོཾ་མ་ཧཱ་གུ་རུ་པདྨཱ་ཀ་ར་ཨརྩིག་ནིརྩིག་བཛྲ་ཀྲོ་དྷ་མ་ཧཱ་ཙཎྜ་ཙིཏྟ་བཛྲ་ཛྙཱ་ན་ཧྲྀ་ད་ཧེ་རུ་ཀ་ཧཱུྃ་ཧཱུྃ་ཕཊ༔ སརྦ་བིགྷྣཱན་རོ་ག་ཛྭ་ར་པ་ཏི་ཨུཙྪ་ཏ་ཡ་ཕཊ༔ ཅེས་བརྗོད་ཅིང་གུ་གུལ་བདུག༔ གཏོར་མ་ཕྱི་རོལ་དུ་དོར༔ ཐུན་སྐམ་རློན་བརྡེག་ཅིང་རོལ་མོ་རྣམས་དྲག་ཏུ་དཀྲོལ་ལོ༔ དེ་ནས་མཚམས་བཅད་པ་ནི༔ ཧཱུྃ་ཧཱུྃ་ཧཱུྃ༔ བདག་ཉིད་པདྨ་དྲག་པོའི་ཐུགས་ཀ་ནས༔ བྱ་ཁྱུང་དཀར་པོས་ནམ་མཁའ་ཐམས་ཅད་ཁྱབ༔ བྱ་ཁྱུང་མཐིང་ནག་བར་སྣང་མ་ལུས་ཁེངས༔ བྱ་ཁྱུང་དམར་པོས་ས་གཞི་གཡོ་ཞིང་འཁྲིགས༔ བྱ་ཁྱུང་ཁྲ་བོས་ཕྱོགས་མཚམས་མེད་པར་གཏམས༔ མཚོན་ཆ་མེ་རླུང་ཐོག་སེར་སྐར་ལྟར་འཁྲུགས༔ གླགས་བལྟ་གདོན་བགེགས་ལོག་འདྲེན་མཚམས་ཆོད་ཅིག༔ ཨོཾ་ཨཱཿཧཱུྃ་ཨརྩིག་ནིརྩིག་ན་མོ་བྷ་ག་ཝ་ཏེ་ཧཱུྃ་ཕཊ༔ ཁྲོཾ་ག་རུ་ཌ་ཙ་ལེ་ཙ་ལེ་ཧཱུྃ་ཕཊ༔ བཛྲ་རཀྵ་རཀྵ༔ ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ༔ ཞེས་བརྗོད་ཅིང་སྲུང་བའི་འཁོར་ལོ་བསྒོམ་པ་ནི༔ བདག་ཉིད་དྲག་པོ་པདྨར་གསལ་བའི་ཐུགས་ཀར་ཧཱུྃ་དམར་ནག་གཡས་སུ་གང་བསྲུང་བར་འདོད་པའི་ཕོ་རྒྱུད་རྣམས་ཀྱི་མིང་ཡིག་དང་པོ༔ གཡོན་དུ་མོ་རྒྱུད་རྣམས་ཀྱི་མིང་ཡིག༔ མདུན་དུ་ནོར་རྫས༔ རྒྱབ་ཏུ་ཡུལ་འཁོར་ཁང་ཞིང་ལ་སོགས་པ་གསལ་བར་བསྒོམ༔ རང་ཉིད་རྡོ་རྗེའི་གོ་ཁྲབ་ཞུ་ལུགས་སུ་གྱོན་པའི་བར་མཚམས་ཐམས་ཅད་སྡིག་པ་དང་ཁྲོ་ཆུང་མཚོན་ཆས་གཏམས་པ་ཡེ་ཤེས་ཀྱི་མེ་ཁ་དོག་སྣ་ལྔ་དང་ལྡན་པའི་ཚྭ་ཚྭ་སིལ་མ་རབ་ཏུ་ཁོལ་བར་བསྒོམ༔ སླར་རང་ཉིད་ཀྱི་ཐུགས་ཀ་ནས་འོད་ཟེར་ཕྱོགས་བཅུར་འཕྲོས་ནས༔ ཕྱོགས་བཅུའི་ཞིང་ཁམས་ཐམས་ཅད་འུར་འུར་ཤིག་ཤིག་འགུལ་འགུལ་ལྡེམ་ལྡེམ་བྱས་པས༔ སངས་རྒྱས་བྱང་སེམས་བླ་མ་ཡི་དམ་མཁའ་འགྲོ་ཆོས་སྐྱོང་དམ་ཅན་སྲུང་མའི་ཚོགས་ཐམས་ཅད་ཤོག་སྐྱ་རླུང་གིས་བསྐྱོད་པ་བཞིན་དུ་རང་ལ་བསྟིམ༔ དེ་དག་གི་འོད་ཟེར་དང་རང་གི་ཐུགས་ཀ་ནས་ཡེ་ཤེས་ཀྱི་མེ་དམར་ནག་རབ་ཏུ་ཚ་བའི་རང་བཞིན་ཕར་འཕྲོས༔ གདོན་བགེགས་ལོག་འདྲེན་ཐམས་ཅད་བྱ་སྒྲོ་མེ་ལ་བསྲེག་པ་ལྟར་གཞོབ་ཐུལ་གྱིས་བཏང་བར་དམིགས༔ མེ་ལྕེ་དེ་ལས་འཕྲོས་པའི་རང་གི་ཕྱི་རོལ་དུ་རྡོ་རྗེ་འབུར་བརྩེགས་ཀྱི་ར་བ༔ བར་མཚམས་ཐམས་ཅད་ཁྲོ་ཆུང་གིས་གཏམས་པ༔ དེའི་ཕྱི་རོལ་དུ་ཁྲོ་བོ་དམར་པོ་སྟོང་གིས་ཞལ་ནང་དུ་གཟིགས་ནས་སྲུང་བའི་ལས་མཛད་པ༔ དེའི་ཕྱི་རོལ་དུ་གནམ་ལྕགས་ཀྱི་འཁོར་ལོ་དང་མཚོན་ཆའི་ར་བ་ལ་མེ་འབར་བ༔ དེའི་ཕྱི་རོལ་དུ་ཁྲོ་བོ་ནག་པོ་སྟོང་གིས་ཞལ་ཕྱིར་གཟིགས་ནས་ཟློག་པའི་ལས་མཛད་པ༔ དེ་རྒྱབ་ཁྱུང་གི་ར་བ་མེ་ཡི་གཤོག་གདང་འཁྲིགས་པ༔ དེའི་ཕྱི་རོལ་སྡིག་པའི་ར་བ་དང་སྡིག་པ་ཁ་འཐབས་པའི་བར་དུ་དགྲ་བགེགས་དམྱལ་དམྱལ་ཟ་བ༔ དེའི་ཕྱི་རོལ་དུ་མེ་ཡི་གུར་ཁང་དམར་ནག་བྱ་ཁྱུང་གི་མེ་སྟག་འཕྲོ་བ༔ དེའི་ཕྱི་རོལ་དུ་དུག་གི་ཆུ་བོ་སྔོ་མེ་རེ་བ་རྦ་རླབས་འཕྱོ་བའི་གུར་ཁང༔ གདུག་པའི་རླུང་ནག་མཚོན་ཆ་སྣ་ཚོགས་ཀྱི་བུ་ཡུག་འཚུབས་པ༔ དེའི་ཕྱི་རོལ་དུ་ཨེ་ལས་ནམ་མཁའ་མཐིང་ནག་གི་གུར་ཁང༔ དེ་རྒྱབ་སྟོང་ཉིད་ཨཱ་ལི་ཀཱ་ལིའི་འུར་སྒྲ་དི་རི་རི་སྒྲོག་པ༔ སྟེང་ཕྱོགས་ཐམས་ཅད་བྱ་ཁྱུང་མཐིང་ནག་མེ་ཡི་གཤོག་པ་ཅན༔ བསེ་ཡི་མིག༔ ཟངས་ཀྱི་རྭ༔ ལྕགས་ཀྱི་མཆུ་སྡེར་ཅན་དཔག་ཏུ་མེད་པས་བསྐོར་བ༔ འོག་ཐམས་ཅད་གནམ་ལྕགས་ཀྱི་སྡིག་པ་མགོ་དགུ་རྭ་བཅོ་བརྒྱད་མིག་དགུ་བགྲད་ཅིང་དུག་གི་རླངས་པ་འཕྱོ་བ་དཔག་ཏུ་མེད་པས་བསྐོར་བ༔ བར་མཚམས་ཐམས་ཅད་ལྕགས་ཀྱི་ཕག་ནག་ཁ་ནས་མེ་འབར་སྣ་ནས་མེ་ཡི་བྱ་ཁྱུང་ལྡིང་ཞིང་ངར་ངར་ངུར་ངུར་ནད་བདག་དང་གཉན་ལྷོག་ཐམས་ཅད་ཧབ་ཧབ་ཇག་ཇག་ཟ་བ་དཔག་ཏུ་མེད་པས་བསྐོར་བར་བསྒོམ༔ དེ་ནི་སྲུང་བའི་འཁོར་ལོ་སྟེ༔ ཟབ་ཅིང་གཉན་པའི་མན་ངག་གོ༔ གཉིས་པ་ཡན་ལག་བདུན་པ་ནི༔ ཧཱུྃ༔ གུ་རུ་དྲག་ཁྲོས་ལྷ་ཚོགས་གཤེགས་སུ་གསོལ༔ དྲེགས་པ་བསྣོལ་བའི་གདན་ལ་བརྟན་པར་བཞུགས༔ བརྐྱང་བསྐུམ་སྲིན་པོའི་གར་གྱིས་ཕྱག་འཚལ་ལོ༔ དུག་གསུམ་ཤ་རུས་ཁྲག་གི་མཆོད་པ་འབུལ༔ དམ་ཚིག་འགལ་འཁྲུལ་ཉམས་ཆག་མཐོལ་ལོ་བཤགས༔ ལོག་འདྲེན་དྲག་པོས་བསྒྲལ་ལ་རྗེས་ཡི་རང༔ དྲེགས་པ་མ་ལུས་འདུལ་བའི་ཆོས་འཁོར་བསྐོར༔ ཕྲིན་ལས་རྣམ་བཞི་འགྲུབ་པར་གསོལ་བ་འདེབས༔ མངོན་སྤྱོད་ལས་སྒྲུབ་དགེ་བ་ཡོངས་ལ་བསྔོ༔ དེ་ནས་བྱིན་འབེབ་བྱ་བ་ནི༔ ཧཱུྃ༔ འཇིགས་བྱེད་དབང་དྲག་དཀྱིལ་འཁོར་ཆེན་པོ་འདིར༔ ཆེ་མཆོག་གུ་རུ་དྲག་ཁྲོས་ལྷ་ཚོགས་རྣམས༔ ཐུགས་རྗེའི་དབང་གིས་གནས་འདིར་གཤེགས་ནས་ཀྱང༔ བྱིན་ཆེན་དབབ་ཅིང་དབང་མཆོག་བསྐུར་དུ་གསོལ༔ ཨོཾ་ཤྲཱི་མ་ཧཱ་གུ་རུ་པདྨ་ཀྲོ་དྷ་ས་པ་རི་ཝཱ་ར་ཨཱ་ཝེ་ཤ་ཡ་ཨ་ཨཱ༔ དེ་ནས་ཕུར་བུའམ་བླ་མའི་གཞུང་ལྟར་མཆོད་པ་བྱིན་རླབས་བྱས་ཏེ༔ སྔོན་དུ་འགྲོ་བའི་ཆོ་གའོ༔ དངོས་གཞི་བསྐྱེད་སྔགས་རྫོགས་གསུམ་གྱི་སྒྲུབ་ཐབས་བྱེད་པ་ནི༔ བདག་མདུན་སོགས་སྐབས་སུ་གང་བབ་ཁ་བསྒྱུར་བར་བྱའོ༔ ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱཿསྭ་བྷཱ་ཝ་ཤུདྡྷོ྅་ཧཾ༔ བདག་དང་སྣང་བ་ཐམས་ཅད་སྟོང་པར་གྱུར༔ སྟོང་པའི་ངང་ལས་སྐད་ཅིག་གིས་ཆོས་འབྱུང་མཐིང་ནག་གྲུ་གསུམ་འབར་བ་རྩ་བ་ཕྲ་ཞིང་ཐུར་དུ་ཟུག་པ༔ སྟེང་ཁ་གདེངས་པ་ནམ་མཁའ་དང་མཉམ་པའི་དབུས་ནས་རླུང་ནག་རྡོ་རྗེའི་བུ་ཡུག་འཚུབས་པ༔ ཡེ་ཤེས་ཀྱི་མེ་དཔུང་འབར་བའི་དབུས་ནས་ཐོག་སེར་མཚོན་ཆའི་ཚྭ་ཚྭ་འཕྲོ་བ༔ རཀྟའི་རྒྱ་མཚོ་ལྦུ་བ་རི་རབ་དང་མཉམ་པའི་ནང་ནས་ཀེང་རུས་དང་བམ་གསར་རྙིང་གི་ཚོགས་རི་གད་ཉིལ་བ་ལྟ་བུའི་ཀློང་ཡོད་པ༔ དེའི་དབུས་སུ་ཀེང་རུས་ཀྱི་གཞལ་ཡས་ཁང་མཚན་ཉིད་ཐམས་ཅད་ཡོངས་སུ་རྫོགས་པའི་ཕྱི་ཐམས་ཅད་ཐོད་པ་སྐམ་རློན་ལས་གྲུབ་པ༔ ནང་ཐམས་ཅད་གྲུ་གསུམ་མཐིང་ནག་འབར་བ༔ བར་ཐམས་ཅད་ཁྲོ་ཆུའི་སྤྱིན་གྱིས་བསྡམས་པ༔ རྨིང་ཐམས་ཅད་རྡོ་རྗེ་ཕ་ལམ་ལས་གྲུབ་པ༔ བྱ་དང་གཅན་གཟན་དཔག་ཏུ་མེད་པས་ཚང་བཅས་ཤིང་ཤ་ཟ་དང་ཞིང་སྐྱོང་མང་པོས་ཧ་སྒྲ་སྒྲོག་པ༔ དེ་ལྟ་བུའི་གཞལ་ཡས་ཁང་གི་ནང་དུ་མི་ལྤགས་གཡང་གཞིའི་བླ་བྲེ༔ མི་རྒྱུ་རློན་པའི་ལྡ་ལྡི༔ མི་མགོ་སྐམ་རློན་གྱི་ཕྲེང་བ་ལ་སོགས་པའི་རྒྱན་དུ་མས་བརྒྱན་པ༔ རཀྟའི་ཞམ་ཆུ་དམར་ཀྱི་ལི་ལི་འབབ་ཅིང་དུག་གི་རླངས་པ་འཐུལ་བ༔ ཞིང་ཆེན་གྱི་ཀ་བ༔ ཞིང་ཆུང་གི་ཀ་ཞུ༔ རུ་དྲའི་ཀ་གདན༔ ཞིང་ལྤགས་ཀྱི་ཐོག་ཁེབས༔ སྦྲུལ་ནག་གི་སྐྱེས་བུ༔ ཆུ་སྲིན་གྱི་སྒོ་གཡོགས༔ གཡུ་འབྲུག་གི་གྱེན་སྐྱེས༔ རུ་སྦལ་གྱི་སྒོ་ཐེམ་ལ་སོགས་པ་རབ་ཏུ་འཇིགས་པའི་ཆ་བྱད་ཅན༔ ཚ་ལ་རྩུབ་པ༔ རྔམ་ལ་འཇིགས་པ༔ ཡ་ང་ཞིང་སྐྱི་བུང་བ༔ ཡེ་ཤེས་ཀྱི་མེ་དམར་ནག་ཏུ་འབར་བའི་གཞལ་ཡས་ཁང་གི་སྟེང་ཐམས་ཅད་གནམ་ལྕགས་ཨུར་མོ་ལས་གྲུབ་པ༔ རོ་སྐྲའི་རྔ་ཡབ༔ ཞིང་ལྤགས་ཀྱི་རྒྱལ་མཚན་ལ་དོན་སྙིང་སྨུག་པོའི་ཏོག་ཡོད་པ༔ ཐོད་པ་སྐམ་རློན་མཚོན་ཆ་ལ་བསྐྱོན་པའི་རྒྱན་དུ་མས་བརྒྱན་པ༔ དེའི་ཕྱི་རོལ་དུ་འཁོར་ལོ་རྩིབས་བརྒྱད་ཀྱི་གུར་ཁང༔ དེ་ཡི་ཕྱི་རོལ་དུ་དུར་ཁྲོད་ཆེན་པོ་བརྒྱད་ཀྱིས་བསྐོར་བ༔ དེ་ཡི་ཕྱི་རོལ་དུ་རྡོ་རྗེའི་རྭ་བ༔ དེ་ཡི་ཕྱི་རོལ་དུ་མེ་རི་སྨུག་ནག་རབ་ཏུ་འབར་བས་བསྐོར་བར་གྱུར༔ གཞལ་ཡས་ཁང་གི་དབུས་སུ་ཟླ་གམ་དམར་པོ་ལ་ཐོད་པའི་ཕྲེང་བས་བསྐོར་བ༔ དེ་ཡི་ནང་དུ་གནམ་ལྕགས་ལས་གྲུབ་པའི་འཁོར་ལོ་རྩིབས་བརྒྱད་དང་ལྡན་པ༔ དེ་ཡི་སྟེང་དུ་པདྨ་དང་ཉི་མ་དགྲ་བགེགས་གན་རྐྱལ་དུ་བསྣོལ་བའི་སྟེང་དུ་སྲིད་པའི་ཕག་ནག་མགོ་དགུ་རབ་ཏུ་ཁྲོས་པ༔ ཁ་ནས་མེ་འབར་ཞིང་སྣ་ནས་མེ་ཡི་བྱ་ཁྱུང་ལྡིང་བ༔ མཆེ་བ་ཟངས་ཡག་ཏུ་གཙིགས་ཤིང་མིག་ལ་མེ་སྟག་ཚྭ་ཚྭ་ཁོལ་བ༔ ལྕེ་ལ་འཇིགས་པའི་གློག་དམར་འཁྱུག་པ༔ བ་སྤུ་རེ་རེ་ལའང་མེ་ཡི་བྱ་ཁྱུང་གནམ་ལྕགས་ཀྱི་སྡིག་པ་གསོད་བྱེད་ཀྱི་མཚོན་ཆ་རྡུལ་ལྟར་འཁྲུགས་པ༔ སྟེང་གི་ཕག་ཞལ་གསུམ་པོ་གྱེན་དུ་ལྟ་ཞིང་ལྷ་གདོན་འཇོམས་པ༔ བར་གྱི་ཕག་ཞལ་གསུམ་པོ་ཐད་དུ་ལྟ་ཞིང་གཟའ་གཉན་འཇོམས་པ༔ འོག་གི་ཕག་ཞལ་གསུམ་པོ་ཐུར་དུ་ལྟ་ཞིང་ཀླུ་གདོན་འཇོམས་པ༔ ཞལ་ནས་ངར་ངར་ངུར་ངུར་སྒྲོག་ཅིང་སྡེ་བརྒྱད་བྲན་དུ་ཁོལ་བ༔ ལྕགས་ཀྱི་རྨིག་བཞིས་དགྲ་བགེགས་ཀྱི་སྙིང་གར་བྲོ་བརྡུང་བ་ཞིག་ཏུ་གྱུར༔ དེ་ཡི་སྟེང་གནམ་ལྕགས་ཀྱི་རྡོ་རྗེ་ཧཱུྃ་གིས་མཚན་པ་ལས་འོད་ཟེར་འཕྲོས༔ དགྲ་བགེགས་གདུག་པ་ཅན་ཐམས་ཅད་ཚར་བཅད༔ ཚུར་འདུས་ཧཱུྃ་ལ་ཐིམ༔ དེ་ཡོངས་སུ་གྱུར་པ་ལས་རང་ཉིད་སྐད་ཅིག་གིས་པདྨ་འབྱུང་གནས་དྲག་ཏུ་ཁྲོས་པ༔ སྐུ་མདོག་མཐིང་ནག་ལ་མེ་ཡི་ཚྭ་ཚྭ་འཕྲོ་བ༔ ཞལ་གཅིག་ཕྱག་གཉིས་སྐུ་ཆེ་ཞིང་ཡན་ལག་རགས་པ༔ སྤྱན་གསུམ་སྡང་མིག་བགེགས་ལ་གཟིར་བ༔ ཞལ་གདངས་ལྗགས་འདྲིལ་རྣོ་དབལ་དང་ལྡན་པའི་མཆེ་བ་བཞི་གཙིགས་པ༔ དབུ་སྐྲ་ཁམ་ནག་གྱེན་དུ་བསྐྱོད་པ༔ ཐོད་སྐམ་ལྔ་ཡིས་དབུ་རྒྱན་བྱས་པ༔ ཡན་ལག་ལྷུ་ཚིགས་ཐམས་ཅད་སྦྲུལ་རིགས་ལྔ་ཡིས་བརྒྱན་པ༔ སྦྲུལ་ནག་གི་ཆུན་པོ་ལ་ཐོད་རློན་ལྔ་བཅུས་དོ་ཤལ་བྱས་པ༔ ཕྱག་གཡས་གནམ་ལྕགས་ཀྱི་རྡོ་རྗེ་རྩེ་དགུ་སྟེང་གི་ནམ་མཁར་ཕྱར་ཞིང་ལྷ་སྲིན་ཐམས་ཅད་བརླག་ཅིང་འཇོམས་པར་བྱེད་པ༔ གཡོན་པས་ཐོད་པ་བུམ་རིལ་ཁྲག་གིས་བཀང་བ་བསྣམས་པས་ནད་བདག་རིམས་བདག་ཐམས་ཅད་ཟློག་པར་བྱེད་པ༔ སྤུ་གྲི་དང་མཚོན་ཆ་འབར་བའི་གཤོག་པ་ལ་མེ་འབར་བ༔ སྐུ་ལ་ཁྲག་གི་ཐིག་ལེ༔ ཞག་གི་སོར་རིས་ཐལ་ཆེན་གྱི་ཚོམ་བུས་རབ་ཏུ་བརྒྱན་པ༔ ཞལ་གྱི་རླངས་པ་ལ་ཐོག་དང་མེ་ཡི་ཚྭ་ཚྭ་འཕྲོ་བ༔ གླང་ཆེན་གྱི་ཀོ་བས་སྟོད་གཡོགས༔ མི་ལྤགས་གཡང་གཞིས་རྐེད་དཀྲིས༔ སྟག་ལྤགས་རློན་པའི་ཤམ་ཐབས༔ རུས་པ་དང་རིན་པོ་ཆེའི་རྒྱན་སྣ་ཚོགས་ཀྱིས་བརྒྱན་པ༔ དབུ་སུམ་ཅུ་རྩ་གསུམ་གྱི་ལྷ་གནས་སུ་སླེབ་པས་ལྷ་ཁམས་ཐམས་ཅད་དབང་དུ་སྡུད་པ༔ ལྟོ་བ་ནས་ཉི་མ་དང་ཟླ་བ་འཆར་བས༔ བར་གཉན་ཁམས་ཐམས་ཅད་དབང་དུ་སྡུད་པ༔ ཞབས་ན་རག་དམྱལ་ཁམས་བཅོ་བརྒྱད་དུ་བྲོ་བརྡུང་བས་ཀླུ་ཁམས་ཐམས་ཅད་དབང་དུ་སྡུད་པ༔ ཡེ་ཤེས་ཀྱི་མེ་འབར་བའི་ཀློང་ན་ཧཱུྃ་དང་ཕཊ་ཀྱི་སྒྲ་ཆེན་འབྲུག་ལྟར་སྒྲོག་པ༔ མཚོན་ཆ་ཁྲོ་ཆུང་འཕྲོ་ཞིང་ནད་བདག་ཐམས་ཅད་ཟ་བ་ཞིག་ཏུ་གྱུར༔ དེ་ཡི་སྤྱི་གཙུག་ཏུ་གསང་བདག་ཕྱག་ན་རྡོ་རྗེ་གཏུམ་པོ་མཐིང་ནག་རྡོ་རྗེ་སྡིགས་མཛུབ་མཛད་པ༔ གཡས་སུ་འཇམ་དབྱངས་ནག་པོ་རལ་གྲི་པུསྟི་འཛིན་པ༔ གཡོན་དུ་རྟ་མགྲིན་དམར་ནག་དབྱུག་པ་ལྕགས་སྒྲོག་འཛིན་པ༔ དེ་དག་ཐམས་ཅད་ཀྱང་རབ་ཏུ་འཇིགས་པའི་ཆ་བྱད་ཅན༔ དཔལ་དང་དུར་ཁྲོད་ཆས་བརྒྱད་ཀྱིས་བརྒྱན་ནས་ཞབས་གྱད་ཀྱི་འདོར་ཐབས་སུ་བསྒྲད་པའོ༔ གསང་བའི་བདག་པོའི་སྤྱི་བོར་བྱ་ཁྱུང་མཐིང་ནག༔ བསེ་ཡི་མིག༔ ཟངས་ཀྱི་རྭ༔ མེ་ཡི་གཤོག་པ༔ ལྕགས་ཀྱི་མཆུ་སྡེར་ཅན་གྱིས་ནད་བདག་རིམས་བདག་ཐམས་ཅད་ཟ་བ༔ ཀྲང་ཀྲིང་གི་སྒྲ་སྒྲོག་ཅིང་རི་རབ་རྨིང་ནས་སྙིལ་བར་བྱེད་པའོ༔ འཇམ་དཔལ་སྤྱི་བོར་བྱ་ཁྱུང་དམར་པོ་ཟངས་ཀྱི་མདོག་ཅན་ལྕགས་བསྲེགས་ཀྱི་མཆུ་སྡེར་དམར་པོ་ཟངས་སེ་ཡོད་པ༔ ཁྲོ་ཆུའི་རྭ་དང་སྤུ་གྲིའི་གཤོག་པ་འབར་བ༔ ཀྲང་ཀྲིང་གི་སྒྲ་སྒྲོག་ཅིང་རྒྱ་མཚོ་ཧུབ་ཀྱིས་འདེབས་པའོ༔ རྟ་མགྲིན་སྤྱི་བོར་བྱ་ཁྱུང་དཀར་པོ་ལྕགས་ཀྱི་མཆུ་སྡེར་ཅན༔ རལ་གྲིའི་གཤོག་པ་ཅན༔ རྡོ་རྗེའི་རྭ་ལ་མེ་འབར་ཞིང་བ་སྤུ་དང་གྲངས་སྤུ་ཐམས་ཅད་ལ་མེ་སྟག་འཕྲོ་བ༔ ཞལ་ནས་ཧྲིག་ཧྲིག་གི་སྒྲ་སྒྲོག་ཅིང་ཉི་ཟླ་ཀོག་པོར་འཕེན་པའོ༔ དེ་ཐམས་ཅད་ཀྱང་ཟས་སུ་ཀླུ་གཉན་ཟ་བ༔ ལས་སུ་ཀླུ་བདུད་བརླག་པ༔ ཉི་ཟླ་ནོར་བུ་འབར་བས་དབུ་ལ་བརྒྱན་པ༔ ཡེ་ཤེས་ཀྱི་མེ་འབར་བའི་ཀློང་ནས་རང་འདྲ་བའི་ཁྲོ་ཆུང་ཉི་ཟེར་གྱི་རྡུལ་ལྟར་འཕྲོ་བའི་རང་བཞིན་ཅན་དུ་གྱུར༔ གུ་རུ་དྲག་ཏུ་ཁྲོས་པའི་གཡས་སུ་ཟ་བྱེད་མཁའ་འགྲོ་སྟག་གི་གདོང་པ་ཅན་དགྲ་སཏྭ་དང་ལྕགས་ཀྱུ་འཛིན་པ༔ སྟག་ཞལ་ངར་སྐད་ཕྱོགས་བཅུར་སྒྲོགས་པས་གནོད་བྱེད་ཐམས་ཅད་བྲེད་སྐམ་སྐམ་བྱེད་པ༔ གཡོན་དུ་གསོད་བྱེད་སྤྱང་ཀིའི་གདོང་པ་ཅན་སྤུ་གྲི་དང་ཞགས་པ་འཛིན་པ༔ མིག་ལ་མེ་སྟག་འཕྲོ་ཞིང་འབུར་ཚུགས་སུ་ལྟ་བ༔ གནོད་བྱེད་ཐམས་ཅད་སྔངས་ཡེད་ཡེད་བྱེད་པ༔ རྒྱབ་ཏུ་སྐྲོད་བྱེད་མཁའ་འགྲོ་དོམ་གྱི་གདོང་པ་ཅན་ཕྱག་གཉིས་ཉི་མ་ཟླ་བ་ཆ་ལང་དུ་བརྡེབས་པ༔ ཧ་སྒྲ་བསྭོ་སྒྲ་དྲག་པོ་ཕྱོགས་བཅུར་སྒྲོག་པ༔ གནོད་བྱེད་ཐམས་ཅད་གཞོབ་ཐུལ་གྱིས་བཏང་བའོ༔ མདུན་དུ་ཟློག་བྱེད་མཁའ་འགྲོ་སེང་གེའི་གདོང་པ་ཅན་ཕྱག་གཉིས་གྲི་གུག་ཁ་ཊྭཱཾ་བསྣམས་ཤིང་སེང་ཞལ་ང་རོས་གནམ་ས་འདར་བ༔ བྱད་མ་རྦོད་གཏོང་ཐམས་ཅད་ཐལ་བར་བརླག་པའོ༔ དེ་དག་ཐམས་ཅད་ཀྱང་སྐུ་མདོག་མཐིང་ནག་རབ་ཏུ་འཇིགས་པའི་གཟུགས་ཅན་ཞབས་གཡས་བསྐུམ་གཡོན་བརྐྱང་གི་སྟབས་ཀྱིས་པདྨ་ཉི་མ་རོ་ཡི་གདན་ལ་སྐུ་གར་ཐབས་ལིང་ངེ་བཞུགས་པའོ༔ ཤར་དུ་རྡོ་རྗེ་ཁྱུང་ཆེན་སྐུ་མདོག་དཀར་པོ༔ ལྷོར་རཏྣ་ཁྱུང་ཆེན་སྐུ་མདོག་སེར་པོ༔ ནུབ་ཏུ་པདྨ་ཁྱུང་ཆེན་སྐུ་མདོག་དམར་པོ༔ བྱང་དུ་ཀརྨ་ཁྱུང་ཆེན་སྐུ་མདོག་ལྗང་གུ༔ དེ་དག་ཐམས་ཅད་ཀྱང་བསེ་ཡི་མིག༔ ཟངས་ཀྱི་རྭ༔ ལྕགས་ཀྱི་མཆུ་སྡེར༔ མེའི་གཤོག་པ་ཅན༔ རབ་ཏུ་རྔམ་ཤིང་འཇིགས་སུ་རུང་བ༔ ཕྱག་གིས་ཀླུ་གཉན་ནད་བདག་རིམས་བདག་ཐམས་ཅད་ཞལ་དུ་གསོལ་བ༔ ཀྲང་ཀྲིང་གི་སྒྲ་སྒྲོག་ཅིང་ཉི་ཟླ་ནོར་བུས་དབུ་ལ་བརྒྱན་པ༔ ཡེ་ཤེས་ཀྱི་མེ་ཁ་དོག་རིམ་པ་བཞིན་དུ་འབར་བའི་ནང་ནས་རང་རང་གི་སྤྲུལ་པ་ཁྲི་འབུམ་བྱེ་བ་ས་ཡ་རྣམས་ཀྱིས་བསྐོར་ནས་བཞུགས་པའོ༔ དེ་ཐམས་ཅད་ཀྱི་དཔྲལ་བར་ཨོཾ༔ མགྲིན་པར་ཨཱ༔ ཁྲོ་བོ་རྣམས་ཀྱི་ཐུགས་ཀར་ཧཱུྃ༔ བྱ་ཁྱུང་རྣམས་ཀྱི་ཐུགས་ཀར་ཁྲོཾ༔ མཁའ་འགྲོ་རྣམས་ཀྱི་ཐུགས་ཀར་བྷྱོ༔ དེ་དག་ལས་འོད་ཟེར་འཕྲོས་པས་ཟངས་མདོག་དཔལ་གྱི་རི་བོ་ལྕང་ལོ་ཅན་གྱི་གནས་མཆོག་རྒྱ་ནག་རི་བོ་རྩེ་ལྔ་དབང་དྲག་རོལ་པའི་དུར་ཁྲོད་རི་རབ་འབར་བའི་རྩེ་མོ་དུར་ཁྲོད་ཆེན་པོའི་གནས་བརྒྱད་རབ་འབྱམས་ཕྱོགས་བཅུའི་ཞིང་ཁམས་ནས༔ དཔལ་གུ་རུ་དྲག་ཏུ་ཁྲོས་པའི་ལྷ་ཚོགས་འཁོར་དང་བཅས་པ་སྤྲིན་ཆེན་རླུང་གིས་བསྐྱོད་པ་ལྟར་དུ་བཛྲ་ས་མཱ་ཛ༔ དེ་ནས་སྤོས་དང་ཤ་ཆེན་བསྲེག༔ རྐང་གླིང་དང་རོལ་མོའི་སྒྲ་དྲག་པོ་བསྒྲགས་ནས་འདི་སྐད་དོ༔ ཧཱུྃ་ཧཱུྃ་ཧཱུྃ༔ ཡུལ་གྱི་མིང་ནི་རྔ་ཡབ་ཟ་བྱེད་ཡུལ༔ ཟངས་མདོག་དཔལ་གྱི་རི་བོའི་རྩེ་མོ་ནས༔ མཐུ་རྩལ་རྨད་བྱུང་པདྨ་ཧེ་རུ་ཀ༔ ཆེ་མཆོག་གུ་རུ་དྲག་ཁྲོས་སྐུ་བཞེངས་ཤིག༔ གདུག་པའི་དགྲ་བགེགས་འདུལ་ཕྱིར་གཤེགས་སུ་གསོལ༔ ལྷ་སྲིན་སྡེ་བརྒྱད་འདུལ་ཕྱིར་གཤེགས་སུ་གསོལ༔ ས་བདག་ཀླུ་གཉན་འདུལ་ཕྱིར་གཤེགས་སུ་གསོལ༔ གཉན་ལྷོག་སྨྱོ་འབོག་འདུལ་ཕྱིར་གཤེགས་སུ་གསོལ༔ རྒྱལ་བསེན་དམ་སྲི་འདུལ་ཕྱིར་གཤེགས་སུ་གསོལ༔ དལ་ཡམས་རིམས་ནད་བཟློག་ཕྱིར་གཤེགས་སུ་གསོལ༔ མཐའ་ཡི་དམག་དཔུང་བཟློག་ཕྱིར་གཤེགས་སུ་གསོལ༔ ཐུགས་རྗེས་བརྩེ་བར་དགོངས་ཤིག་ཐུགས་དམ་ཅན༔ ཧཱུྃ་ཧཱུྃ་ཧཱུྃ༔ བྱང་ཕྱོགས་ལྕང་ལོ་ཅན་གྱི་གནས་མཆོག་ནས༔ ཁྲོ་རྒྱལ་ཡོངས་ཀྱི་ཆེ་བཙན་ཧེ་རུ་ཀ༔ དུས་གསུམ་སངས་རྒྱས་ཀུན་གྱི་གསང་བ་འཛིན༔ བཅོམ་ལྡན་ལག་ན་རྡོ་རྗེ་སྐུ་བཞེངས་ཤིག༔ གདུག་པའི་དགྲ་བགེགས་འདུལ་ཕྱིར་གཤེགས་སུ་གསོལ༔ ལྷ་སྲིན་སྡེ་བརྒྱད་འདུལ་ཕྱིར་གཤེགས༴ ས་བདག་ཀླུ་གཉན་འདུལ་ཕྱིར་གཤེགས༴ གཉན་ལྷོག་སྨྱོ་འབོག་འདུལ་ཕྱིར་གཤེགས༴ རྒྱལ་བསེན་དམ་སྲི་འདུལ་ཕྱིར་གཤེགས༴ དལ་ཡམས་རིམས་ནད་བཟློག་ཕྱིར་གཤེགས༴ མཐའ་ཡི་དམག་དཔུང་བཟློག་ཕྱིར་གཤེགས༴ ཐུགས་རྗེས་བརྩེ་བར་དགོངས་ཤིག་ཐུགས་དམ་ཅན༔ ཧཱུྃ་ཧཱུྃ་ཧཱུྃ༔ རྒྱ་ནག་རི་བོ་རྩེ་ལྔའི་གནས་མཆོག་ནས༔ འཆི་བདག་གཤིན་རྗེ་འཇོམས་བྱེད་ཧེ་རུ་ཀ༔ སངས་རྒྱས་ཀུན་གྱི་སྐུ་མཆོག་དྲི་མ་མེད༔ འཇམ་དཔལ་ནག་པོའི་ལྷ་ཚོགས་སྐུ་བཞེངས་ཤིག༔ གདུག་པའི་དགྲ་བགེགས་འདུལ་ཕྱིར་གཤེགས་སུ་གསོལ༔ ལྷ་སྲིན་སྡེ་བརྒྱད་འདུལ་ཕྱིར་གཤེགས༴ ས་བདག་ཀླུ་གཉན་འདུལ་ཕྱིར་གཤེགས༴ གཉན་ལྷོག་སྨྱོ་འབོག་འདུལ་ཕྱིར་གཤེགས༴ རྒྱལ་བསེན་དམ་སྲི་འདུལ་ཕྱིར་གཤེགས༴ དལ་ཡམས་རིམས་ནད་བཟློག་ཕྱིར་གཤེགས༴ མཐའ་ཡི་དམག་དཔུང་བཟློག་ཕྱིར་གཤེགས༴ ཐུགས་རྗེས་བརྩེ་བར་དགོངས་ཤིག་ཐུགས་དམ་ཅན༔ ཧཱུྃ་ཧཱུྃ་ཧཱུྃ༔ དབང་དྲག་རོལ་པའི་དུར་ཁྲོད་ཆེན་པོ་ནས༔ མ་ཏྲཾ་རུ་དྲ་འདུལ་བའི་ཧེ་རུ་ཀ༔ དབང་གི་སྐུ་མཆོག་འགྲན་ཟླ་བྲལ་བའི་ལྷ༔ ཁྲོ་རྒྱལ་རྟ་མགྲིན་དམར་པོ་སྐུ་བཞེངས་ཤིག༔ གདུག་པའི་དགྲ་བགེགས་འདུལ་ཕྱིར་གཤེགས་སུ་གསོལ༔ ལྷ་སྲིན་སྡེ་བརྒྱད་འདུལ་ཕྱིར་གཤེགས༴ ས་བདག་ཀླུ་གཉན་འདུལ་ཕྱིར་གཤེགས༴ གཉན་ལྷོག་སྨྱོ་འབོག་འདུལ་ཕྱིར་གཤེགས༴ རྒྱལ་བསེན་དམ་སྲི་འདུལ་ཕྱིར་གཤེགས༴ དལ་ཡམས་རིམས་ནད་བཟློག་ཕྱིར་གཤེགས༴ མཐའ་ཡི་དམག་དཔུང་བཟློག་ཕྱིར་གཤེགས༴ ཐུགས་རྗེས་བརྩེ་བར་དགོངས་ཤིག་ཐུགས་དམ་ཅན༔ ཧཱུྃ་ཧཱུྃ་ཧཱུྃ༔ སྲིད་པའི་རི་རབ་འབར་བའི་རྩེ་མོ་ནས༔ ཁྲོ་རྒྱལ་སྤྲུལ་པ་འཇིགས་བྱེད་ག་རུ་ཌ༔ ཀླུ་གཉན་ས་བདག་འདུལ་བའི་མཐུ་རྩལ་ཅན༔ ཁྱུང་ཆེན་འབར་བའི་ལྷ་ཚོགས་སྐུ་བཞེངས་ཤིག༔ གདུག་པའི་དགྲ་བགེགས་འདུལ་ཕྱིར་གཤེགས་སུ་གསོལ༔ ལྷ་སྲིན་སྡེ་བརྒྱད་འདུལ་ཕྱིར་གཤེགས༴ ས་བདག་ཀླུ་གཉན་འདུལ་ཕྱིར་གཤེགས༴ གཉན་ལྷོག་སྨྱོ་འབོག་འདུལ་ཕྱིར་གཤེགས༴ རྒྱལ་བསེན་དམ་སྲི་འདུལ་ཕྱིར་གཤེགས༴ དལ་ཡམས་རིམས་ནད་བཟློག་ཕྱིར་གཤེགས༴ མཐའ་ཡི་དམག་དཔུང་བཟློག་ཕྱིར་གཤེགས༴ ཐུགས་རྗེས་བརྩེ་བར་དགོངས་ཤིག་ཐུགས་དམ་ཅན༔ ཧཱུྃ་ཧཱུྃ་ཧཱུྃ༔ ཕྱོགས་བཞི་འཇིགས་རུང་དུར་ཁྲོད་ཆེན་པོ་ནས༔ ལས་བྱེད་མཁའ་འགྲོ་ཀུན་རྒྱུག་ཁྲག་འཐུང་མ༔ ཟ་གསོད་སྐྲོད་དང་ཟློག་པའི་ལས་ལ་བརྩོན༔ མ་མོ་ཆེན་མོ་མཆེད་བཞི་སྐུ་བཞེངས་ཤིག༔ གདུག་པའི་དགྲ་བགེགས་འདུལ་ཕྱིར་གཤེགས་སུ་གསོལ༔ ལྷ་སྲིན་སྡེ་བརྒྱད་འདུལ་ཕྱིར་གཤེགས༴ ས་བདག་ཀླུ་གཉན་འདུལ་ཕྱིར་གཤེགས༴ གཉན་ལྷོག་སྨྱོ་འབོག་འདུལ་ཕྱིར་གཤེགས༴ རྒྱལ་བསེན་དམ་སྲི་འདུལ་ཕྱིར་གཤེགས༴ དལ་ཡམས་རིམས་ནད་བཟློག་ཕྱིར་གཤེགས༴ མཐའ་ཡི་དམག་དཔུང་བཟློག་ཕྱིར་གཤེགས༴ ཐུགས་རྗེས་བརྩེ་བར་དགོངས་ཤིག་ཐུགས་དམ་ཅན༔ ཞེས་བརྗོད་ཅིང་གུ་རུ་དྲག་ཁྲོས་ཀྱི་ལྷ་ཚོགས་ཐམས་ཅད་ཁྲོ་ཆུང་སྤྲུལ་པའི་དམག་དང་བཅས་ཏེ་ནམ་མཁའ་ས་གཞི་བར་སྣང་ཐམས་ཅད་འུར་འུར་ཤིག་ཤིག་བྱས་ནས་བྱོན་པར་བསམ༔ དེ་ནས་བཞུགས་སུ་གསོལ་བ་ནི༔ ཧཱུྃ་ཧཱུྃ་ཧཱུྃ༔ འདིར་བཤམས་པདྨ་ཉི་ཟླ་བམ་རོའི་སྟེང༔ སྣ་ཚོགས་རིན་ཆེན་དར་ཟབ་བརྩེགས་པའི་ཁྲིར༔ གུ་རུ་དྲག་ཁྲོས་ལྷ་ཚོགས་བཞུགས་ནས་ཀྱང༔ མངོན་སྤྱོད་དྲག་པོའི་ཕྲིན་ལས་མཛད་དུ་གསོལ༔ དམ་ཚིག་བསྐྱེད་དང་དད་མོས་ལྕགས་ཀྱུ་ཛ༔ ཡེ་ཤེས་པ་ཡི་སྐུ་གསུང་ཐུགས་མཆོག་ཧཱུྃ༔ དམ་ཡེ་དབྱེར་མེད་ཆུ་ལ་ཆུ་བཞག་བཾ༔ ལྷན་ཅིག་འདྲེས་པའི་ལྷན་སྐྱེས་བདེ་བ་ཧོཿ ཞེས་དམ་ཚིག་པ་དང་ཡེ་ཤེས་པ་གཉིས་མེད་དུ་འདྲེས་པར་བསམ༔ དེ་ནས་ཕྱག་འཚལ་བ་ནི༔ ཨེ་མ་ཧོ༔ རྒྱལ་བ་ཀུན་འདུས་རིག་འཛིན་པདྨ་འབྱུང༔ དྲག་ཏུ་ཁྲོས་པ་གཏུམ་ཆེན་མཐིང་ནག་འབར༔ གར་དགུའི་ཉམས་ལྡན་སྲིད་པའི་ཕག་ནག་ཞོན༔ ནད་རིམས་དལ་ཡམས་འདུལ་བའི་དཔལ་དུ་ཤར༔ གུས་པས་ཕྱག་འཚལ་བརྩེ་བའི་རྒྱང་མ་རིང༔ སངས་རྒྱས་རྣམས་ཀྱི་སྐུ་གསུང་ཐུགས་བསྡུས་མཆོག༔ རིགས་གསུམ་མགོན་པོ་ཁྱུང་དང་བཅས་པ་ལ༔ སྒོ་གསུམ་གུས་པ་ཆེན་པོས་ཕྱག་འཚལ་ལོ༔ ལུས་ངག་ཡིད་གསུམ་བྱིན་གྱིས་བརླབ་ཏུ་གསོལ༔ ཧཱུྃ༔ རིགས་བཞི་ཁྱུང་ཆེན་མཁའ་འགྲོ་མཆེད་བཞིའི་ཚོགས༔ རང་རང་ཕྲིན་ལས་བཞི་ཡི་རང་རྟགས་སྟོན༔ མོས་གུས་གདུང་བ་དྲག་པོས་ཕྱག་འཚལ་ལོ༔ འབྱུང་བ་བཞི་ཡི་གཡོ་འཁྲུགས་ཞི་བར་མཛོད༔ དེ་ནས་རང་གི་སྙིང་ག་ནས་མཆོད་པའི་ལྷ་མོ་དཔག་ཏུ་མེད་པ་སྤྲོས་ཏེ་དྲག་པོའི་ལྷ་ཚོགས་ལ་མཆོད་པ་འབུལ་བ་ནི༔ ཧོ༔ མཆོད་ཡོན་མེ་ཏོག་བདུག་སྤོས་མར་མེ་དྲི༔ ཞལ་ཟས་རོལ་མོ་ཡིད་འོང་རོལ་གར་ལྡན༔ གཟུགས་སྒྲ་དྲི་རོ་རེག་ཆོས་རྣམ་པ་དྲུག༔ གུ་རུ་དྲག་ཁྲོས་ལྷ་ཚོགས་རྣམས་ལ་འབུལ༔ ཨོཾ་ཤྲཱི་མ་ཧཱ་གུ་རུ་པདྨ་ཀྲོ་དྷ་ས་པ་རི་ཝཱ་ར་ཨརྒྷཾ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་ཝིདྱ་ཤབྡ་པཱུ་ཙ་ཧོ༔ རཱུ་པ་ཤབྡ་གནྡྷེ་རཱ་ས་སྤརྴེ་པཱུ་ཛ་ཧོ༔ ཧོ༔ སྨན་མཆོག་ཤ་ལྔ་བདུད་རྩི་རྣམ་པ་ལྔ༔ དགྲ་བགེགས་བསྒྲལ་བའི་སྙིང་ཁྲག་རྦ་ཀློང་བཅས༔ ཤ་ཁྲག་དམར་གྱིས་བརྒྱན་པའི་བ་ལིཾ་ཏ༔ གུ་རུ་དྲག་ཁྲོས་ལྷ་ཚོགས་རྣམས་ལ་འབུལ༔ སརྦ་པཉྩ་ཨ་མྲྀཏ་རཀྟ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི༔ ཧོ༔ སྟ་ན་སྦྱོར་མཆོད་གྷ་ན་སྒྲོལ་བའི་རྫས༔ ཤ་སྣ་སྙིང་སྣ་ཁྲག་སྣ་འབྲུ་སྣའི་ཚོགས༔ གསང་བ་བླ་ན་མེད་པའི་མཆོད་པ་འདི༔ གུ་རུ་དྲག་ཁྲོས་ལྷ་ཚོགས་རྣམས་ལ་འབུལ༔ བོ་དྷི་ཙིཏྟ་གྷ་ན་གུ་ཧྱ་པཱུ་ཛ་ཧོ༔ དེ་ནས་བསྟོད་བསྐུལ་རྒྱས་བསྡུས་གཉིས་ལས་བསྟོད་བསྐུལ་རྒྱས་པར་བཟློག་པའི་གཞུང་དུ་ཤེས་སོ༔ འདིར་བསྡུས་པ་ནི༔ ཧཱུྃ་ཧཱུྃ་ཧཱུྃ༔ སྲིད་པའི་ཕག་ནག་ཁྲོས་པའི་གདན་སྟེང་དུ༔ ཁྲོ་བོའི་རྒྱལ་པོ་འཇིགས་བྱེད་ཧེ་རུ་ཀ༔ པདྨ་འབྱུང་གནས་དྲག་པོའི་སྐུར་བཞེངས་པ༔ མཐིང་ནག་ཞལ་གཅིག་ཕྱག་གཉིས་མེ་འོད་འབར༔ ཉི་ཟླ་དམར་ནག་འཁྲུགས་པའི་སྤྱན་གསུམ་བགྲད༔ ཞལ་གདངས་ལྗགས་འདྲིལ་རྣོ་དབལ་མཆེ་བ་གཙིགས༔ ཕྱག་གཡས་རྡོ་རྗེ་གཡོན་པས་ཐོད་ཁྲག་འཛིན༔ དཔལ་དང་དུར་ཁྲོད་ཆས་བརྒྱད་རྔམ་པར་བརྒྱན༔ སྤུ་གྲི་མཚོན་ཆ་འབར་བའི་གཤོག་པ་གདེངས༔ གར་དགུའི་ཉམས་ལྡན་ཧཱུྃ་དང་ཕཊ་སྒྲ་སྒྲོག༔ མེ་དཔུང་བྱ་ཁྱུང་འཕྲོ་ཞིང་གདོན་བགེགས་ཟ༔ ཁྲོ་ཚུལ་ཉི་ཤུ་གྱད་ཀྱི་འདོར་སྟབས་བགྲད༔ ལྷག་པའི་ལྷ་མཆོག་གཏུམ་ཆེན་གཡུལ་ལས་རྒྱལ༔ བཟོད་དཀའི་གཟི་བྱིན་དུས་མཐའི་མེ་ལྟར་འབར༔ ཁྲོ་རྒྱལ་ཀུན་འདུས་ཁྱོད་ལ་ཕྱག་འཚལ་བསྟོད༔ ནད་རིམས་དལ་ཡམས་བཟློག་པའི་ལས་མཛོད་ཅིག༔ ཧཱུྃ་ཧཱུྃ་ཧཱུྃ༔ ཐུགས་ཀྱི་རང་བཞིན་གནོད་སྦྱིན་ཁྲོས་པའི་ཚུལ༔ སྐུ་མདོག་མཐིང་ནག་ཞལ་གཅིག་ཕྱག་གཉིས་པ༔ གཡས་པས་རྡོ་རྗེ་གཡོན་པས་སྡིགས་མཛུབ་མཛད༔ ཁྲོ་བོའི་ཆས་རྫོགས་དུར་ཁྲོད་ཆས་བརྒྱད་བརྒྱན༔ ཞབས་གཉིས་འདོར་སྟབས་དགྲ་བགེགས་ཕོ་མོ་མནན༔ ཕྱག་ན་རྡོ་རྗེའི་སྐུ་ལ་ཕྱག་འཚལ་བསྟོད༔ ནད་རིམས་དལ་ཡམས་བཟློག་པའི་ལས་མཛོད་ཅིག༔ ཧཱུྃ་ཧཱུྃ་ཧཱུྃ༔ སྐུ་ཡི་རང་བཞིན་གཤིན་རྗེ་ཁྲོས་པའི་ཚུལ༔ ཆར་སྤྲིན་མདངས་ལྡན་ཞལ་གཅིག་ཕྱག་གཉིས་པ༔ གཡས་པས་རལ་གྲི་གཡོན་པས་པུསྟི་འཛིན༔ ཁྲོ་བོའི་ཆས་རྫོགས་དུར་ཁྲོད་ཆས་བརྒྱད་བརྒྱན༔ ཞབས་གཉིས་འདོར་སྟབས་དགྲ་བགེགས་ཕོ་མོ་མནན༔ འཇམ་དཔལ་ནག་པོའི་སྐུ་ལ་ཕྱག་འཚལ་བསྟོད༔ ནད་རིམས་དལ་ཡམས་བཟློག་པའི་ལས་མཛོད་ཅིག༔ ཧཱུྃ་ཧཱུྃ་ཧཱུྃ༔ གསུང་གི་རང་བཞིན་སྲིན་པོ་ཁྲོས་པའི་ཚུལ༔ སྐུ་མདོག་དམར་ནག་ཞལ་གཅིག་ཕྱག་གཉིས་པ༔ གཡས་པས་དབྱུག་ཏོ་གཡོན་པས་ལྕགས་སྒྲོག་འཛིན༔ ཁྲོ་བོའི་ཆས་རྫོགས་དུར་ཁྲོད་ཆས་བརྒྱད་བརྒྱན༔ ཞབས་གཉིས་འདོར་སྟབས་དགྲ་བགེགས་ཕོ་མོ་མནན༔ ཁྲོ་རྒྱལ་རྟ་མགྲིན་སྐུ་ལ་ཕྱག་འཚལ་བསྟོད༔ ནད་རིམས་དལ་ཡམས་བཟློག་པའི་ལས་མཛོད་ཅིག༔ ཧཱུྃ་ཧཱུྃ་ཧཱུྃ༔ ཡོན་ཏན་རང་བཞིན་དྲང་སྲོང་ཁྲོས་པའི་ཚུལ༔ བྱ་ཁྱུང་མཐིང་ནག་མེ་ཡི་གཤོག་པ་ཅན༔ ཁྲོ་གཉེར་སྤྱན་གསུམ་རྡོ་རྗེའི་མཆུ་སྡེར་གྱིས༔ ཞེ་སྡང་གདུག་པའི་ཀླུ་རྣམས་ཞལ་དུ་གསོལ༔ ཉི་ཟླ་ནོར་བུས་དབུར་བརྒྱན་རི་རབ་བསྙིལ༔ ཁྱུང་ནག་འབར་བའི་སྐུ་ལ་ཕྱག་འཚལ་བསྟོད༔ ནད་རིམས་དལ་ཡམས་བཟློག་པའི་ལས་མཛོད་ཅིག༔ ཧཱུྃ༔ བྱ་ཁྱུང་དམར་པོ་ལྕགས་བསྲེགས་མཆུ་སྡེར་ཅན༔ མེ་འོད་འཕྲོ་ཞིང་ནད་བདག་ཟས་སུ་ཟ༔ སྤུ་རྣམས་སྤྲུགས་པས་རྡོ་རྗེའི་ཐོག་སེར་འབེབ༔ རི་རབ་བསྙིལ་ཞིང་ཉི་ཟླ་ཀོག་པོར་འཕེན༔ ཀྲང་ཀྲིང་སྒྲ་སྒྲོག་ཀླུ་ཆེན་སྙིང་རྩ་འདར༔ ཁྱུང་ཆེན་དམར་པོའི་སྐུ་ལ་ཕྱག་འཚལ་བསྟོད༔ ནད་རིམས་དལ་ཡམས་བཟློག་པའི་ལས་མཛོད་ཅིག༔ ཧཱུྃ༔ བྱ་ཁྱུང་དཀར་པོ་གནམ་ལྕགས་མཆུ་སྡེར་ཅན༔ མཚོན་ཆའི་གཤོག་རྡེབ་ནད་བདག་ཟས་སུ་ཟ༔ བ་སྤུའི་རྩེ་ལས་མེ་ཡི་ཚྭ་ཚྭ་འཕྲོ༔ རི་རབ་བསྙིལ་ཞིང་ཉི་ཟླ་ཀོག་པོར་འཕེན༔ ཀྲང་ཀྲིང་སྒྲ་སྒྲོག་ཀླུ་ཆེན་སྙིང་རྩ་འདར༔ ཁྱུང་ཆེན་དཀར་པོའི་སྐུ་ལ་ཕྱག་འཚལ་བསྟོད༔ ནད་རིམས་དལ་ཡམས་བཟློག་པའི་ལས་མཛོད་ཅིག༔ ཧཱུྃ༔ སྟག་གདོང་སྤྱང་གདོང་དོམ་གདོང་སེང་གདོང་མ༔ དགྲ་སཏྭ་སྤུ་གྲི་ཉི་ཟླ་གྲི་ཐོད་འཛིན༔ ཟ་གསོད་སྐྲོད་དང་ཟློག་བྱེད་མཐིང་ནག་འབར༔ བརྐྱང་བསྐུམ་གར་མཛད་ཁྱོད་ལ་ཕྱག་འཚལ་བསྟོད༔ ཆོས་མིན་བསྟན་བཤིགས་སྲོག་རྩ་གཅོད་པ་དང༔ གདུག་པའི་ལྷ་སྲིན་གཡུལ་ངོ་བཟློག་པ་དང༔ སངས་རྒྱས་བསྟན་བཤིག་སྙིང་ཁྲག་ཁོང་ནས་རོལ༔ ནད་རིམས་དལ་ཡམས་བཟློག་པའི་ལས་མཛོད་ཅིག༔ ཧཱུྃ༔ རྡོ་རྗེ་རིན་ཆེན་པདྨ་ལས་ཀྱི་རིགས༔ དཀར་སེར་དམར་ལྗང་མེ་ཡི་གཤོག་པ་ཅན༔ བསེ་མིག་ཟངས་རྭ་ལྕགས་ཀྱི་མཆུ་སྡེར་རྔམ༔ ཀཾ་ཀཾ་ཧྲིག་ཧྲིག་ཀྲང་ཀྲིང་སྒྲ་ཡང་སྒྲོག༔ ཉི་ཟླ་ཐང་འབེབ་རི་རབ་རྨིང་ནས་བསྙིལ༔ མེ་ཡི་ཁ་རླངས་འཕྲོ་ཞིང་དགྲ་བགེགས་ཟ༔ ཁྱུང་ཆེན་རིགས་བཞིའི་སྐུ་ལ་ཕྱག་འཚལ་བསྟོད༔ ནད་རིམས་དལ་ཡམས་བཟློག་པའི་ལས་མཛོད་ཅིག༔ དེ་ནས་བཤགས་པ་བྱ་བ་ནི༔ ཧོ༔ དགོངས་ཤིག་གསོན་ཅིག་གཟིགས་ཤིག་ཡི་དམ་ལྷ༔ གསོལ་ལོ་མཆོད་དོ་བསྐང་ངོ་ཉམས་ཆག་བཤགས༔ སོད་ཅིག་ཐུལ་ཅིག་ཆོམས་ཤིག་དགྲ་དང་བགེགས༔ མངོན་སྤྱོད་དྲག་པོའི་ཕྲིན་ལས་མྱུར་དུ་མཛོད༔ ཡི་གེ་བརྒྱ་པ་བརྗོད༔ དེ་ནས་འཛབ་ལ་འཇུག་པ་ནི༔ བདག་མདུན་བུམ་པ་རྣམས་དམིགས་པ་ཁ་བསྒྱུར་ལ༔ རང་ཉིད་སྐད་ཅིག་གིས་གུ་རུ་དྲག་ཁྲོས་གོང་ལྟར་བསྒོམས་པའི་ཐུགས་ཀར་ཡེ་ཤེས་སེམས་དཔའ་སྨུག་ནག་རྡོ་རྗེ་དང་ཐོད་ཁྲག་འཛིན་པ༔ དེ་ཡི་ཐུགས་ཀར་ལྕགས་ཀྱི་རྡོ་རྗེ་རྩེ་ལྔ་པའི་ལྟེ་བར་ཧཱུྃ་མཐིང་ནག་གི་མཐར་རྩ་སྔགས་གཡས་སྐོར་དུ་འཁོར་བར་བསྒོམ༔ རང་ཉིད་དྲག་པོར་གསལ་བའི་བུ་ག་དགུ་ནས་བྱ་ཁྱུང་འཕྲོ་ཞིང་མེ་འབར་བ༔ རྩ་དབུ་མའི་རྩེ་མོར་ཕྱག་ན་རྡོ་རྗེ༔ དེ་ཡི་སྤྱི་བོར་ཁྱུང་ནག༔ དབུ་མའི་ནང་ཐམས་ཅད་བྱ་ཁྱུང་མཐིང་ནག་དཔག་ཏུ་མེད་པས་ཁེངས་པར་བསམ༔ རོ་མའི་རྩེ་ལ་འཇམ་དབྱངས་ནག་པོ༔ དེ་ཡི་སྤྱི་བོར་བྱ་ཁྱུང་དམར་ནག་ཡོད་པ༔ རོ་མའི་ནང་ཐམས་ཅད་བྱ་ཁྱུང་དམར་ནག་གིས་ཁེངས་པར་བསམ༔ རྐྱང་མའི་རྩེ་ལ་རྟ་མགྲིན་དམར་པོ༔ སྤྱི་བོར་ཁྱུང་ཆེན་དཀར་པོ་གནམ་ལྕགས་ཀྱི་མཆུ་སྡེར་འབར་བ་འཇིགས་སུ་རུང་བ་ཞིག་བསམ༔ རྐྱང་མའི་ནང་ཐམས་ཅད་ཀྱང་བྱ་ཁྱུང་དཀར་པོས་ཁེངས་ནས་གཤོག་པ་ལྷབ་བྱེད་པར་བསམ༔ གཞན་ཡང་རང་གི་རྩ་གནས་ཐམས་ཅད་དུ་བྱ་ཁྱུང་དཀར་དམར་མཐིང་གསུམ་གྱིས་ཁེངས་ནས་ནད་བདག་རིམས་བདག་ཐམས་ཅད་ཟ་བར་བསྒོམ༔ སྣ་བུག་གཡས་ནས་བྱ་ཁྱུང་མཐིང་ནག་ལྕགས་ཀྱི་མཆུ་སྡེར་ཅན༔ ས་བདག་ཀླུ་གཉན་གྱི་སྙིང་དང་རྩ་རྒྱུས་འདྲེན་པ༔ མེ་ཡི་གཤོག་པ་རྡེབ་ཅིང་ནད་བདག་ཐམས་ཅད་ཟ་བ་དཔག་ཏུ་མེད་པ་འཕྲོ་བར་བསམ༔ སྣ་བུག་གཡོན་ནས་ལྕགས་ཀྱི་ཕག་རྒོད་མགོ་དགུ་པ་ཁ་ནས་མེ་འབར་ཞིང་སྣ་ནས་མེ་ཡི་བྱ་ཁྱུང་ལྡིང་བ༔ ངར་ངར་ངུར་ངུར་གཉན་དང་ལྷོག་པ་ཐམས་ཅད་ཧབ་ཧབ་ཟ་བ་དཔག་ཏུ་མེད་པ་འཕྲོས་པར་བསམ༔ རང་གི་ཞལ་ནས་བསྐལ་པའི་མེ་ཆེན་པོ་ཞིག་འབར་བས་ནད་བདག་ཡམས་བདག་ཐམས་ཅད་བནྡེ་མགོ་དཀར་ཅན་དང༔ ཨ་ཙ་རའི་རྣམ་པ་བྱ་སྒྲོ་མེ་ལ་བསྲེགས་པ་ལྟར་གཞོབ་ཐུལ་ཐུལ་བཏང་བར་བསམ༔ མེ་ལྕེ་དེ་ལས་འཕྲོས་པའི་བྱ་ཁྱུང་དང་ཕག་རྒོད་མགོ་གསུམ་པ་དཔག་ཏུ་མེད་པ་འཕྲོས་པས་ཕྱོགས་མཚམས་ཐམས་ཅད་ཁེངས་ཏེ་ཞལ་ཕྱིར་གཟིགས་ནས་མེ་འབར་བར་བསམ་པའོ༔ ནད་པ་སོགས་ལ་དམིགས་ན་ནད་པའི་རྣམ་ཤེས་ཁྱུང་གི་རྣམ་པར་རང་ལ་བསྟིམ༔ སྤྲུལ་པའི་བྱ་ཁྱུང་དང་ཕག་རྒོད་རྣམས་ཀྱིས་ནད་དང་ནད་བདག་གི་ཤ་ཁྲག་ལྷག་མ་མེད་པར་ཟོས་པའི་དམིགས་པ་བྱའོ༔ ཞེས་པས་བགེགས་བསལ་བའོ༔ དེ་ནས་ལྷ་ཐམས་ཅད་ཀྱི་ཐུགས་ཀར་རང་རང་གི་ས་བོན་དང་བཅས་པ་བཀོད་པ་ལས་འོད་ཟེར་དཔག་ཏུ་མེད་པ་འཕྲོས་ནས་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་བླ་མ་ཡི་དམ་མཁའ་འགྲོ་ཆོས་སྐྱོང་རྣམས་ཀྱི་བྱིན་རླབས་མཐུ་སྟོབས་ནུས་རྩལ་ཐམས་ཅད་བསྡུས་ནས་རང་ལ་བསྟིམ༔ བུམ་པ་སོགས་ཡིན་ན་བུམ་པའི་ནང་དུ་བསྟིམ༔ སླར་ཡང་གང་བསྲུང་བར་འདོད་པ་ཐམས་ཅད་ཀྱི་རྣམ་ཤེས་ཡི་གེ་ཧཱུྃ་གི་རྣམ་པར་བསྡུས་ནས་རང་གི་སྙིང་གར་བསྟིམ༔ བདག་བསྐྱེད་རྐྱང་པ་ཡིན་ན་འདི་གས་འགྲུབ་བོ༔ དེ་ནས་ཤ་ཁྲག་གི་ཁ་ཟས་མི་བྱ་ཞིང༔ སྔགས་འདི་རྣམས་ཆུ་བོའི་རྒྱུན་ལྟར་བཟླའོ༔ ཨོཾ་ཨཱཿཧཱུྃ་ཨརྩིག་ནིརྩིག་ན་མོ་བྷ་ག་ཝ་ཏེ་ཧཱུྃ་ཧཱུྃ་ཕཊ༔ ཧཱུྃ་བཛྲ་ཕཊ༔ ཨོཾ་ཡ་མཱནྟ་ཀ་ཀཱ་ལ་རཱུ་པ་ཧཱུྃ་ཕཊ༔ ཨོཾ་ཧྲཱིཿབཛྲ་ཀྲོ་དྷ་ཧ་ཡ་གྲཱི་ཝ་ཧུ་ལུ་ཧུ་ལུ་ཧཱུྃ་ཕཊ༔ ཁྲོཾ་ག་རུ་ཌ་ཙ་ལེ་ཙ་ལེ་ཧཱུྃ་ཕཊ༔ ཅེས་པ་རྣམས་རྩ་བའི་སྔགས་སོ༔ དེ་ནས་དྲག་སྔགས་མེ་ཡི་སྤུ་གྲི་ནི༔ ཨོཾ་མ་ཧཱ་གུ་རུ་པདྨཱ་ཀ་ར་ཨརྩིག་ནིརྩིག་བཛྲ་ཀྲོ་དྷ་མ་ཧཱ་ཙཎྜ་ཙིཏྟ་བཛྲ་ཛྙཱ་ན་ཧྲྀ་ད་ཧེ་རུ་ཀ་ཧཱུྃ་ཕཊ༔ ཨོཾ་མ་ཧཱ་ཀྲོ་དྷ་ཀཱ་ལ་རཱུ་པ་བྷ་ལ་བ་ཏི་ཨ་པ་རཱ་ཛཱི་ཏ་ཙིཏྟ་བཛྲ་ས་མ་ཡ་ཧཱུྃ་ཕཊ༔ ཨོཾ་བཛྲ་ག་རུ་ཌ་ཧཱུྃ་ཕཊ༔ ཨོཾ་རཏྣ་ག་རུ་ཌ་ཧཱུྃ་ཕཊ༔ ཨོཾ་པདྨ་ག་རུ་ཌ་ཧཱུྃ་ཕཊ༔ ཨོཾ་ཀརྨ་ག་རུ་ཌ་ཧཱུྃ་ཕཊ༔ ཨོཾ་བེ་ཀྵི་མ་ནི་མ་མ་ཌཱ་ཀི་ནཱི་ཀྲོ་ཏི་བཛྲ་ཧཱུྃ་བྷྱོ༔ ཤམ་བུ་དྲེགས་པ་ཀུན་འདུལ་ནི༔ སརྦ་རོ་ག་ཛྭ་ར་པྲ་ཎི་གཱི་ར་ཧཱུྃ་ཕཊ༔ སརྦ་དུཥྚཱཾ་པྲ་ཎི་གཱི་ར་ཧཱུྃ་ཕཊ༔ སརྦ་ཨནྟ་ར་ཛྭ་ར་རོ་ག་ཨ་དྷི་པ་ཏ་ཡེ་སརྦ་ཤཱ་ཏྲཱུཾ་མཱ་ར་ཡ་ནཾ༔ ཙི་རི་ཙི་རི༔ གི་རི་གི་རི་ཧཱུྃ་ཕཊ༔ སརྦ་ཤཱ་ཏྲཱུཾ་མཱ་ར་ཡ་མཱ་ར་ཡ༔ ཀ་ར་ཡ་ཀ་ར་ཡ༔ གརྫ་ཡ་གརྫ་ཡ༔ ཤོ་ཥ་ཡ་ཤོ་ཥ་ཡ༔ བི་སྥོ་ཊ་ཡ་ཧཱུྃ་ཕཊ༔ སརྦ་དུཥྚཾཱ་ཚིནྡྷ་ཚིནྡྷ༔ བྷནྡྷ་བྷནྡྷ༔ ཧ་ར་ཧ་ར༔ ཧ་ན་ཧ་ན༔ ད་ཧ་ད་ཧ༔ པ་ཙ་པ་ཙ༔ པྲ་ཎི་གཱི་ར་ཕཊ་ཕཊ༔ ཅེས་པའོ༔ ཤམ་བུ་གཉན་རྒོད་སྲོག་འཕྲོག་ནི༔ ཨོཾ་ནག་པོ་ཀཱ་ལ་རཀྴ་རྦད་རྦད༔ ནག་པོ་རྒྱུག་ནད་སོད༔ ཅེས་པའི༔ ཤམ་བུ་གཉན་ལྷོག་སྲོག་འཕྲོག་ནི༔ འགོར་རྦད་སོད༔ ལྷོག་པ་སོད༔ པྲ་མ་སོད༔ ས་སྲིན་རྐུན་བུ་ནག་པོའི་སྲོག་ལ་ཐུཾ་རིལ་རྦད༔ ཨོཾ་དང་སྭཱ་ཧཱ་མེད་པའི་དྲག་སྔགས་ཡིན༔ ཤམ་བུ་ནད་བདག་ཀུན་གྱི་སྲོག་འཕྲོག་སྔགས་ནི༔ ཨོཾ་ཐིཾ་ཐ་ར་ཏི་ས་དུནྟེ་ཛྭ་ལ་རཾ་པ་ཡེ་སྭཱ་ཧཱ༔ ཨོཾ་ནག་པོ་ཐུཾ་ཧྲིལ་སོད༔ བྱེ་མ་ནག་པོ་ཐུཾ་ཧྲིལ་སོད༔ གྲམ་གཟེར་ནག་པོ་ཐུཾ་ཧྲིལ་སོད༔ ཁྲག་ནད་རྒྱུག་གཟེར་ནད་ལ་ཐུཾ་ཧྲིལ་ཕཊ་སྭཱ་ཧཱ༔ ༈ ཀཱ་ལ་ཕཊ་ཕཊ༔ རུས་ལ་ཕཊ་ཕཊ༔ ཁྲག་ལ་ཕཊ་ཕཊ༔ རྒྱུག་གཟེར་གྱི་ནད་ལ་ཕཊ་ཕཊ༔ ནག་པོ་གཉན་གྱི་སྙིང་ལ་བྷྱོ་བྷྱོ༔ ནག་པོ་གཉན་གྱི་དབུགས་ལ་སིབ་སིབ༔ ནག་པོ་གཉན་གྱི་སྲོག་ལ་ཐུན་ཐུན༔ ནག་པོ་གཉན་གྱི་ཤ་ལ་ཛཿཛཿ ནག་པོ་གཉན་གྱི་ཁྲག་ལ་ལྗིབ་ལྗིབ༔ ནག་པོ་གཉན་གྱི་རུས་ལ་རྦད་རྦད༔ ༈ ཨོཾ་བྷ་ཏི་ག་རུ་ཌ་ཧཱུྃ་ཕཊ༔ གཏུམ་པོ་ནག་པོ་རྒྱ་ནད་ཀྱི་ཤ་ལ་ཟོ་ཟོ༔ གཏུམ་པོ་ནག་པོ་གཉན་ལྷོག་གི་ཤ་ལ་ཟོ་ཟོ༔ གཏུམ་པོ་ནག་པོ་ཡམས་རིམས་ཀྱི་ཤ་ལ་ཟོ་ཟོ༔ བྱ་ཁྱུང་ནག་པོ་གཉན་ལྷོག་གི་སྲོག་ལ་ཆུམ་ཆུམ༔ ཕག་ནག་མགོ་དགུ་གཉན་རྒོད་ཀྱི་སྙིང་ལ་གཟིར་གཟིར༔ དྲག་མོ་ཆེན་མོ་གཟེར་ནད་ཀྱི་སྲོག་ལ་རྦད་རྦད༔ ཁྲག་ནད་རྒྱུག་གཟེར་ནད་ལ་ཐུན་ཛཿརཾ་ཛ༔ གཉན་ལྷོག་སྤུན་དགུའི་སྲོག་ལ་ཐུན་ཛཿརཾ་ཛ༔ དེ་ནས་འགོས་ནད་འདུལ་བའི་ཕྱིར༔ དྲག་སྔགས་ཐོག་གི་སྤུ་གྲི་བསྟན༔ ཁྱུང་ཁྱུང་ནད་ཀྱི་ཕ་ལ་ཆུཾ་ཆུཾ༔ ཁྱུང་ཁྱུང་ནད་ཀྱི་མ་ལ་ཆུཾ་ཆུཾ༔ ཁྱུང་ཁྱུང་ནད་ཀྱི་བུ་ལ་ཆུཾ་ཆུཾ༔ ཁྲོཾ་ཁྲོཾ་ནད་ཀྱི་སྲོག་ལ་ཁྲོཾ་ཁྲོཾ༔ ཨོཾ་པྲ་སོད༔ ཁ་ལ་རཀྴ་སོད༔ དུར་ཏ་དུར་མི་སོད༔ ཆུ་ཁ་ལ་མགོ་ལ་སོད༔ ཁྱུང་ཁྱུང་རཾ་རཾ་རྦད་རྦད༔ གཉན་ནད་ཀྱི་སྙིང་ལ་གཟིར་གཟིར༔ དབུགས་ལ་ཛཿཛ༔ སྲོག་ལ་རྦད་རྦད༔ ཞི་ཞི་དུལ་དུལ་སྭཱ་ཧཱ༔ དེ་ནས་ནད་བདག་ཐམས་ཅད་ཀྱི་སྲོག་འཕྲོག་པར་བྱེད་པའི་དྲག་སྔགས་རྡོ་རྗེའི་སྤུ་གྲི་ནི༔ ཨོཾ་མ་ཧཱ་ཀྲོ་དྷ་ཁྲོཾ་ག་རུ་ཌ་ཕ་ཀྵི་མ་ནི་མཱ་མ་ཌཱ་ཀི་ནཱི་བྷྱོ་ཧཱུྃ་ཕཊ༔ ཨོཾ་ནག་པོ་ཀཱ་ལ་རཀྴ་རྦད་རྦད༔ ནག་པོ་རྒྱུག་འགྱེལ་གྱི་ཁ་ཐཾ་ཁ་ཆིངས༔ ཙིཏྟ་ཕྱུང་ཕྱུང༔ ཙིཏྟ་གཏུབས་གཏུབས༔ ཙིཏྟ་འགས་འགས༔ ཡ་ཡ་བྷྱོ་བྷྱོ༔ ཨ་རྦད་སོད༔ ཨ་རོ་སོད༔ ཨ་ཧ་ར་སོད༔ ཡོར་གང་སོད༔ འབྲུམ་ཟི་སོད༔ གཉན་ལྷོག་སྤུན་དགུ་སོད༔ པྲ་མ་སོད༔ མེ་རུ་ཙེ་སོད༔ ཁ་ལ་རཀྴ་སོད༔ ནཱ་ག་རཀྵ་སོད༔ དྷ་མ་རུ་ཙེ་སོད༔ ཐུཾ་ཤིག་ཕཊ༔ ཕག་ནག་མགོ་དགུ་གཉན་ལྷོག་གི་ཤ་ལ་ཟོ་ཟོ༔ ལུས་ལ་གཟིར་གཟིར༔ དབུགས་ལ་ཛཿཛཿ རྒྱ་ཡི་དུག་མདའ་ནག་པོའི་ངོ་ཟློག༔ ཁ་ཟློག༔ དུག་ཟློག༔ ཟེར་ཟློག༔ རྒྱུག་གཟེར་ནག་པོ་ཐུཾ་ཧྲིལ་རྦད་ཡ༔ ༈ ཨོཾ་པི་ཏི་ལ་སྭཱ་ཧཱ༔ ནི་ཏི་ལ་སྭཱ་ཧཱ༔ དམར་ཆེན་ཁྲག་ནད་ལ་སྭཱ་ཧཱ༔ ཁྲག་ནད་རྒྱུག་གཟེར་ལ་སྭཱ་ཧཱ༔ རྒྱུག་ནད་སྟོད་གཟེར་ལ་སྭཱ་ཧཱ༔ ལྷོག་པ་བཤལ་ནད་ལ་སྭཱ་ཧཱ༔ མ་མོའི་གཟེར་ནད་ལ་སྭཱ་ཧཱ༔ འབྱུང་པོའི་རིམས་ནད་ལ་སྭཱ་ཧཱ༔ རྒྱལ་པོའི་ཡམས་ནད་ལ་སྭཱ་ཧཱ༔ བྷེ་རོ་དྷ་ཏྲག་ལ་སྭཱ་ཧཱ༔ ཞི་ཞི་དུལ་དུལ་སྭཱ་ཧཱ༔ ཞེས་དང༔ མ་མོ་ནད་ཀྱི་སྲིད་པ་ལ་ཞི་ཞི༔ གདོན་གྱི་སྲིད་པ་ལ་ཞི་ཞི༔ རིམས་ཡམས་ཀྱི་སྲིད་པ་ལ་ཞི་ཞི༔ གཉན་ནད་ཀྱི་སྲིད་པ་ལ་ཞི་ཞི༔ མགོ་གཟེར་གྱི་སྲིད་པ་ལ་ཞི་ཞི༔ སྙིང་གཟེར་གྱི་སྲིད་པ་ལ་ཞི་ཞི༔ རྒྱུ་གཟེར་གྱི་སྲིད་པ་ལ་ཞི་ཞི༔ གློ་གཟེར་གྱི་སྲིད་པ་ལ་ཞི་ཞི༔ ཁྲག་ནད་ཀྱི་སྲིད་པ་ལ་ཞི་ཞི༔ འགོས་ནད་ཀྱི་སྲིད་པ་ལ་ཞི་ཞི༔ རྒྱ་ནད་ཀྱི་སྲིད་པ་ལ་ཞི་ཞི༔ རྒྱུག་གཟེར་གྱི་སྲིད་པ་ལ་ཞི་ཞི༔ གནམ་ནད་ཀྱི་སྲིད་པ་ལ་ཞི་ཞི༔ ས་ནད་ཀྱི་སྲིད་པ་ལ་ཞི་ཞི༔ གག་ལྷོག་གི་སྲིད་པ་ལ་ཞི་ཞི༔ བཤལ་ནད་ཀྱི་སྲིད་པ་ལ་ཞི་ཞི༔ ལུས་ནད་ཀྱི་སྲིད་པ་ལ་ཞི་ཞི༔ འབྱུང་བ་ལྔའི་ནད་ཀྱི་ཁ་ཐཾ་ཁ་ཆིངས༔ ༈ སརྦ་རོ་ག་ཛྭ་ར་པ་ཏི་མཱ་ར་ཡ་ཕཊ༔ ཐུན་ཛཿརཾ་ཛཿ སརྦ་དུཥྚཱཾ་མཱ་ར་ཡ་ཕཊ༔ ཐུན་ཛཿརཾ་ཛ༔ སརྦ་བིགྷྣཱན་མཱ་ར་ཡ་ཕཊ༔ ཐུན་ཛཿརཾ་ཛ༔ སརྦ་གྲ་ཧ་མཱ་ར་ཡ་ཕཊ༔ ཐུན་ཛཿརཾ་ཛ༔ སརྦ་ནཱ་ག་མཱ་ར་ཡ་ཕཊ༔ ཐུན་ཛཿརཾ་ཛ༔ སརྦ་ཡཀྵ་མཱ་ར་ཡ་ཕཊ༔ ཐུན་ཛཿརཾ་ཛ༔ སརྦ་རཀྴ་མཱ་ར་ཡ་ཕཊ༔ ཐུན་ཛཿརཾ་ཛ༔ སརྦ་དུར་ཏ་དུར་མི་མཱ་ར་ཡ་ཕཊ༔ ཐུན་ཛཿརཾ་ཛ༔ སརྦ་དུཿསྭཔྣཾ་མཱ་ར་ཡ་ཕཊ༔ ཐུན་ཛཿརཾ་ཛ༔ ཨ་ཀཱ་ལ་མྲྀཏ་ཡུ་ནི་མཱ་ར་ཡ་ཕཊ༔ ཐུན་ཛཿརཾ་ཛ༔ ཙིཏྟ་ཙིཏྟ་ཧ་ལ་བྷེ་སྭཱ་ཧཱ༔ གག་ལྷོག་གཟེར་གསུམ་མཱ་ར་ཡ་རྦད༔ ཐུན་ཛཿརཾ་ཛ༔ རྒྱུག་གཟེར་རིམས་ནད་ཐམས་ཅད་མཱ་ར་ཡ་ཕཊ༔ ནད་བདག་རིམས་བདག་ཕོ་མོ་མཱ་ར་ཡ་ཐུན་ཛཿརཾ་ཛ༔ ཁ་ཐཾ་ཁ་ཆིངས༔ ཨོཾ་དམར་མོ་དུ་ཧྲི་ཤ་ལ་ཛཿཛ༔ ཧྲཱིཿཀཱ་ལ་རཱ་ཛཿསྲོག་ལ་བྷནྡྷ་ཨ་རཾ་ཤཱནྟིཾ་ཀུ་རུ་ཡེ་སྭཱ་ཧཱ༔ མུ་རཾ་ཤཱནྟིཾ་ཀུ་རུ་ཡེ་སྭཱ་ཧཱ༔ ཀཱ་ལ་ཁ་དུ་ན་སྭཱ་ཧཱ༔ ༈ མ་མ་ཀུ་ན་བྷྲཱུཾ་བྷྲཱུཾ༔ ཤ་རི་ཤ་རི་ནད་ཀྱི་གྲོང་མཁར་ཤིག་ཤིག༔ ནད་བདག་རྒྱུ་བའི་ལམ་ཆོད་ཆོད༔ ནད་ཀྱི་བདག་པོ་བདག་མོ་ལ་སྭཱ་ཧཱ༔ ཧཱུྃ་ཁྲོཾ་ཕེ་མ་བྷྱོ༔ མ་མ་རཀྵ་རཀྵ་ཀུ་རུ་ཡེ་སྭཱ་ཧཱ༔ ཞེས་པའོ༔ རྩ་སྔགས་ཉི་མ་བདུན་ལ་བཟླ༔ དྲག་སྔགས་ཉི་མ་བདུན་ལ་བཟླ༔ ཤམ་བུ་ཉི་མ་བདུན་ལ་བཟླ༔ སྔགས་རྒོད་སྐབས་དང་བསྟུན་པར་བྱའོ༔ དེ་ནས་རྫས་ཀྱི་རིམ་པ་ནི༔ ཨ་རུ་ར༔ གླ་རྩི༔ ཤུ་དག༔ རུ་རྟ༔ བོང་ང༔ ཤིང་ཀུན༔ སྤྲུ་ནག༔ སྟག་ཤ་བ༔ འཛིམ་པ༔ ཕག་ཁྲག༔ མཁན་དམར་རྩ་བ༔ བཟང་པོ་དྲུག༔ ཡུངས་དཀར་རྒྱལ་པོ་འབྲུ་ལྔ༔ ནས་ནག་ལ་འབྲུ་ནག༔ གླང་དམར་རྭ་གཞོབ༔ ཡང་ན་གཅན་གཟན་མཆེ་སྡེར་བསྲེགས་པའི་ཐལ་བ༔ ཤི་བའི་སྐྲ་གཞོབ༔ རྟ་དཀར་པོའི་སྤུ་གཞོབ༔ བྱ་རོག་སྒྲོ་གཞོབ༔ གུ་གུལ༔ བ་བླ༔ མུ་ཟི་སེར་པོ༔ ལྕགས་སོལ༔ རྟ་བོན༔ ཆོས་སྨན༔ ཡུང་བ༔ སྒོག་སྐྱ༔ གླང་ཆེན་སྨྱོན་པ༔ ཕུར་མོང༔ ཤུག་པའི་ཚིལ་བུ༔ གཡག་ནག་པོའི་རྭ་གཞོབ༔ སྤྱང་ཚེར༔ ཟངས་ཕྱེ༔ ལྕགས་ཕྱེ༔ མཁར་སྒོང༔ རྩྭ་འཇག་མ༔ ཀེ་ཚེ༔ ཡུ་གུ་ཤིང༔ དེ་རྣམས་ཕྱེ་མ་བྱས་ཏེ་ནག་པོ་དགུའི་ཁ་ཚར་བཏབ༔ ཤམ་བུས་སྔགས་ཆུ་སྦྱར་བའི་ཆུ་དང་དབང་ལག་བསྲེས་ཏེ་རིལ་བུ་སྲན་མ་ཙམ་དྲིལ་ནས་བུམ་པར་བླུགས༔ བུམ་པའི་ནང་དུ་བདག་བསྐྱེད་ལྟར་དམིགས་པ་ཁ་བསྒྱུར་ནས་སྔགས་རྣམས་གང་འགྲུབ་བཟླའོ༔ དེའི་རིལ་བུ་མི་ལག་མི་འགྲིམ་པར་ལུས་ལ་འཆང་བ་ན༔ རིལ་བུ་དང་མ་བྲལ་གྱི་བར་དུ་འགོ་བའི་ནད་ཐམས་ཅད་ཀྱིས་མི་ཚུགས་ཤིང༔ ཁྱད་པར་གཉན་ལྷོག་གི་རིགས་མ་ལུས་པར་འཇོམས་ནུས་པས་ཕྱུགས་བཤའ་རོ་ཁུར་ཡང་ཐེ་ཚོམ་མེད་དོ༔ ནད་དང་གནོད་པའི་སར་འགྲོ་ན་སྔགས་རྣམས་གང་འགྲུབ་བཟླས་ཤིང་སྣ་བུག་གཡོན་དུ་ཕུས་གདབ་བོ༔ གོང་གི་རིལ་བུ་རེ་རེ་ཕྱེ་མ་བྱས་ལ་བུ་ག་དགུ་བཀག༔ སྔགས་དེ་རྣམས་ཤོག་བུ་ལ་བྲིས་ནས་རྫས་རྣམས་བྱུག་ཅིང་ལུས་ལ་འཆང་ན་འགོས་ནད་ཀྱིས་མི་ཚུགས་སོ༔ ཡང་ན་ཆུ་མིག་ཁ་ཤར་དུ་བལྟ་བའི་ཆུ་ལ་རྫས་རྣམས་བཏབ༔ སྔགས་རྣམས་ཅི་མང་བཟླས་ཤིང་འཐུང་ན་འགོ་བའི་ནད་ཐམས་ཅད་ཀྱིས་མི་ཚུགས་ཤིང་བསྲུང་བ་དང༔ ནད་པའང་སོས་པར་འགྱུར་རོ༔ དེ་ནི་བསྐྱེད་སྔགས་དུ་མ་རྫས་ལ་བརྟེན་པའོ༔ ༈ དེ་ནས་རྫོགས་རིམ་ལ་བརྟེན་ནས་བསྲུང་བ་ནི༔ ཐེ་ཚོམ་ཡིད་གཉིས་འཁུ་འཕྲིགས་སྤངས་ཏེ་ནད་དང་ནད་བདག་ཐམས་ཅད་འུབ་ཀྱིས་བསྡུས་ནས་རང་གི་སེམས་ལ་བསྟིམ༔ རང་སེམས་ཀྱི་ངོ་བོ་བལྟ༔ བདག་ནད་དང་ནད་བདག་ནད་ཡུལ་གྱི་ངོ་བོར་ལྟ་ཞིང་དབྱེར་མེད་དུ་བྱ༔ དེ་ལ་ངོ་བོ་མེད་པའི་སྟོང་པ་ཡིན༔ སྟོང་པས་སྟོང་པ་ཉིད་ལ་གླགས་རྙེད་པར་མི་འགྱུར་རོ༔ ཡང་རང་གི་སྣ་བུག་གཡས་པས་ནད་རིམས་ཐམས་ཅད་རྔུབས་ཏེ་གཡོན་ནས་འཕོ་བའི་དམིགས་པ་བྱས་ནས་ཁ་རླངས་དྲི་མ་ལ་སོགས་སྣོམས་ཤིང་བསྒོམས་པས་ཐུབ་པར་འགྱུར་རོ༔ ཡང་ན་རང་གི་རིག་པ་ནམ་མཁའ་དང་དབྱེར་མེད་བསྲེ༔ ལུས་དེ་ཉིད་ལ་ནད་བདག་རིམས་བདག་ཐམས་ཅད་དབྱེར་མེད་པར་བསྲེས་ནས་དྲོད་ལ་མེ་འབར་བས་བསྲེགས༔ ཁྲག་ལ་ཆུ་ཁོལ་བས་སྦྱངས༔ དབུགས་ལ་རླུང་འཕྲོས་པས་གཏོར༔ ལུས་ལ་ནད་བདག་མིང་ཡང་མེད་པར་བསམ༔ དེས་ཐུབ་པར་འགྱུར་རོ༔ ཁྱད་པར་བསྐྱེད་རིམ་གསལ་བ་དང༔ ཤ་ཁྲག་འཛེམ་པ་གལ་ཆེའོ༔ དེ་རྣམས་སྲུང་བའི་ཆོ་ག་ཡིན་པས་ཡང་ཟབ་གཉེན་པོའི་ཐབས་འདི་ཁོ་ནའོ༔ དེ་ནས་གཏོར་མཆོད་ལ་བརྟེན་ནས་བཟློག་པ་བྱ༔ སྦྱིན་སྲེག་ལ་བརྟེན་ནས་བསད་པ་བྱ༔ སྲུང་བཟློག་བསད་གསུམ་གྱི་མན་ངག་འདི་ལས་ཟབ་པ་གཞན་ན་མེད་པས་ཉམས་སུ་ལོངས་ཤིག༔ འགྲུབ་པའི་རྟགས་ནི་རྡོ་རྗེ་དང༔ བྱ་ཁྱུང༔ ཕག་རྒོད༔ བྷནྡཱ་ཆང་གིས་བཀང་བ༔ རང་ལུས་ལ་མེ་འབར་བ༔ རལ་གྲི་དང་མཚོན་ཆའི་ཁང་ཁྱིམ་དུ་ཕྱིན་པ༔ ལྷ་ཁང་བཅོམ་པ༔ ལྡེར་སོ་བཤིགས་པ༔ ཁྱི་དམར་བསད་པ༔ ཅེ་སྤྱང་བསད་པ༔ བནྡེ་བུད་མེད་ཨ་ཙ་ར་བརྡུང་བ༔ འབུ་སྲིན་བསད་པ་དང་མེ་ལ་བསྲེག་པ༔ སྦལ་སྦྲུལ་བསད་པ༔ བྱི་ལ་བསད་པ༔ སྟག་དང་སྲེ་མོ་བསད་པ་དེ་རྣམས་གནོད་བྱེད་ཐུབ་པའི་རྟགས་ཡིན༔ བྱ་རོག་རྨིས་པ༔ རལ་གྲི་གཡུགས་པ༔ མཚོན་ཆ་འཆང་བ༔ གོ་ཁྲབ་གྱོན་པ༔ ཉི་ཟླ་ཤར་བ༔ རླུང་ནག་འཚུབས་པ༔ དེ་རྣམས་འགྲུབ་པའི་རྟགས་ཡིན་པས་དབང་ལེན་པར་བྱའོ༔ དེ་ནས་སྒྲུབ་པ་མཐར་ཕྱིན་ནས་བུམ་པ་དང་གཏོར་མ་རང་གི་སྤྱི་བོར་བཞག་ཅིང་དབང་ལེན་པ་འདི་སྐད་དོ༔ ཧཱུྃ་ཧཱུྃ་ཧཱུྃ༔ དཔལ་ཆེན་ཁྲོ་རྒྱལ་གཏུམ་རྔམ་གཟི་བརྗིད་འབར༔ གུ་རུ་དྲག་ཁྲོས་ཐུགས་དམ་དུས་ལ་བབས༔ གནོད་སྦྱིན་དེད་དཔོན་གསང་བདག་གོས་སྔོན་ཅན༔ ཕྱག་ན་རྡོ་རྗེའི་ཐུགས་དམ་དུས་ལ་བབས༔ འཆི་བདག་འཇོམས་བྱེད་གཤིན་རྗེའི་གཤེད་གྱུར་པ༔ འཇམ་དཔལ་ནག་པོའི་ཐུགས་དམ་དུས་ལ་བབས༔ རུ་དྲ་བརླག་བྱེད་དབང་དྲག་རྟ་ཞལ་ཅན༔ ཧ་ཡ་གྲཱི་ཝའི་ཐུགས་དམ་དུས་ལ་བབས༔ ཀླུ་གདོན་འཇོམས་བྱེད་གནམ་ལྕགས་མཆུ་སྡེར་ཅན༔ ཁྱུང་ཆེན་འབར་བའི་ཐུགས་དམ་དུས་ལ་བབས༔ དགྲ་སྲོག་གཅོད་མཛད་གདོང་ཅན་མཁའ་འགྲོ་མ༔ ཁྲོ་མོ་བཞི་ཡི་ཐུགས་དམ་དུས་ལ་བབས༔ དྲག་པོ་ཆེན་པོས་ལྷ་སྲིན་གཡུལ་ངོ་ཟློག༔ ཕག་ནག་མགོ་དགུས་གཉན་ལྷོག་ཤ་ལ་ཟོ༔ བྱ་ཁྱུང་འབར་བས་གནོད་བྱེད་སྙིང་རྩ་དྲོངས༔ རིགས་གསུམ་སྤྲུལ་པས་ནད་རིམས་འབྱུང་པོ་ཐུལ༔ མཁའ་འགྲོ་མ་བཞིས་བསྟན་དགྲའི་སྲོག་དབུགས་ཕྲོགས༔ སྒྲུབ་པའི་བུ་ལ་དངོས་གྲུབ་རྣམ་གཉིས་སྩོལ༔ སྐུ་གསུང་ཐུགས་ཀྱི་དབང་མཆོག་དམ་པ་སྐུར༔ གསང་བའི་དཀྱིལ་འཁོར་དམ་རྫས་བྱིན་གྱིས་རློབས༔ ཁྲོ་བོའི་གཟི་བརྗིད་བདག་གི་ལུས་ལ་ཐིམ༔ གཏུམ་རྔམ་འཇིགས་གཟུགས་དྲག་པོའི་སྐུ་རུ་གྱུར༔ གསང་སྔགས་ནུས་པ་བདག་གི་ལྕེ་ལ་ཐིམ༔ ངར་སྐད་དྲག་པོས་སྟོང་གསུམ་ཟིལ་གྱིས་གནོན༔ ཐུགས་རྗེའི་བྱིན་རླབས་བདག་གི་སེམས་ལ་ཐིམ༔ མི་གཡོ་མི་འཇིགས་རྡོ་རྗེའི་ཐུགས་ཀློང་གསལ༔ དྲག་པོའི་ལྷ་ཚོགས་འོད་ཞུ་རང་ལ་ཐིམ༔ རང་རིག་རང་གསལ་ཁྲོ་རྒྱལ་འབར་བའི་སྐུ༔ ལོག་འདྲེན་གདོན་བགེགས་འདུལ་བའི་བདག་ཉིད་ཅན༔ རྩལ་ཤུགས་མ་འགགས་སྟོབས་བཅུ་ལྷུན་གྱིས་རྫོགས༔ སྣང་སྲིད་འཁོར་འདས་དབང་བསྒྱུར་དྲེགས་པ་འདུལ༔ མཐོང་ཐོས་དྲན་པས་བགེགས་དཔུང་ས་ལ་འགྱེལ༔ ཆེ་བཙན་ཁྲོ་རྒྱལ་རྣམས་ཀྱིས་ཐལ་མོ་སྦྱར༔ ཟླ་མེད་དཔའ་བོ་ཆེན་པོའི་དབང་ཐོབ་ཤོག༔ ཨོཾ་ཤྲཱི་མ་ཧཱ་གུ་རུ་པདྨ་ཀྲོ་དྷ་བཛྲ་པཱ་ཎི་ཡ་མཱནྟ་ཀ་ཧ་ཡ་གྲཱི་ཝ་བཛྲ་ག་རཱུ་ཌ་ཙ་ཏུར་ཌཱ་ཀི་ས་པ་རི་ཝཱ་ར་ཨེ་ཨཱ་རལླི་ཧོཿཛཿཧཱུྃ་བཾ་ཧོ༔ ས་མ་ཡ་ཛ༔ ས་མ་ཡ་སཏྭཾ༔ ཏིཥྛ་བཛྲ་ཀཱ་ཡ་བཛྲ་ཝཱ་ཀ་བཛྲ་ཙིཏྟ་བཛྲ་ཛྙཱ་ན་གུ་ཧྱ་བཛྲ༔ ཀརྨ་བི་ཛ་བཛྲ༔ ཀྲོ་དྷ་ཧ་ས་བཛྲ༔ སརྦ་པ་རི་ཤུདྡྷ་བཛྲ༔ ཧཱུྃ་ཧཱུྃ་བྷྲཱུྃ་བྷྲཱུྃ༔ མ་ཧཱ་ཙ་ཏུར་ཨ་བྷི་ཥིཉྩ་ཨོཾ་ཨཱཿཧཱུྃ་ཧྲཱིཿབྷྲཱུྃ༔ ཏིཥྛ་ཏིཥྛ་བཛྲ་ས་མ་ཡ་གྲྀཧྞ་ཛཿཧཱུྃ་བཾ་ཧོ༔ རཱ་ག་ཡ་ཧོ༔ རཱ་ག་ཡ་སཏྭཾ༔ ཀརྨ་སཱ་ག་ར་ཙཀྲ་སིདྡྷི་ཕ་ལ་ཨཱཿཧཱུྃ༔ ཞེས་བརྗོད་ཅིང་དབང་བླང༔ གཏོར་མ་བུམ་པ་རང་གི་གནས་ལྔར་བཞག༔ བསྡུ་ན་གཞན་ལའང་དེ་ལྟར་བསྐུར་བས་ཆོག༔ འདི་ཤིན་ཏུ་བཀའ་གཉན་ཞིང་གཏེར་ཁ་གཞན་དུ་མ་གྲགས་པས་བྱིན་རླབས་ཆེ་ཞིང་ནུས་རྩལ་མཐུ་དང་ལྡན་པ་ལགས་སོ༔ པདྨ་འབྱུང་གནས་ཀྱིས་ཕྱི་རབས་ཀྱི་དོན་དུ་བདག་འདྲ་སྒྲོལ་མའི་ངོ་བོ་ལ་གསུངས༔ བདག་གིས་ཡི་གེར་བཏབ་ནས་པདྨ་འབྱུང་གནས་ཀྱིས་རབ་ཏུ་གནས་པར་མཛད་ཅིང་ཕྱག་དམ་དང་བཅས་པ་ལས་འཕྲོ་ཅན་དང་འཕྲད་པར་ལུང་བསྟན༔ རིན་ཆེན་རྫ་ཡི་བུམ་པར་ལེགས་པར་བཅུག་ནས་གཏེར་སྲུང་ཀླུ་བདུད་ཁ་ལ་རཀྴ་ལ་བཅོལ༔ འགྱུར་མེད་གཏན་འཁྱིལ་གཡུ་མཚོ་ལ་སྦས་པའོ༔ ས་མ་ཡ༔ ཐུགས་རྒྱ་ཐིམ༔ རོལ་པའི་རྡོ་རྗེའི་གཏེར་མའོ། །སརྦ་མདྒ་ལཾ།། །།\nRetrieved from "https://rtz.tsadra.org/index.php?title=Terdzo-PA-061&oldid=128261"\nThis page was last edited on 14 February 2019, at 19:57.


Terdzo-THA-052 - Rinchen Terdzö\nrtsa gsum dgongs 'dus zab mo gter gyi mdzod las/_rig 'dzin don gyi dbang bskur\nVolume 10 (ཐ) / Pages 831-847 / Folios 1a1 to 9a6\nRinchen Terdzö Volumes List > Volume 10 > Text #52 (Scroll to Bottom)\n'jam mgon kong sprul. rtsa gsum dgongs 'dus zab mo gter gyi mdzod las rig 'dzin don gyi dbang bskur. In Rin chen gter mdzod chen mo pod bcu pa (The Great Treasury of Rediscovered Teachings Volume 10) by 'jam mgon kong sprul, 831-847. New Delhi: Shechen Publications, 2007-2016.\nces pa 'di kun mkhyen bla ma mtsho skyes dgyes pa'i bka' lung gis rjes su gnang ba ltar 'chi med bstan gnyis gling pas me glang cho 'phrul zla ba'i dkar phyogs rgyal ba gsum pa byang chub 'grub pa'i sbyor ba dang ldan pa'i dus tshes bzang por rdzong gsar bkra shis lha rtse'i chos grwa chen por bris pa dge legs 'phel\n༄༅། །རྩ་གསུམ་དགོངས་འདུས་ཟབ་མོ་གཏེར་གྱི་མཛོད་ལས། རིག་འཛིན་དོན་གྱི་དབང་བསྐུར་བཞུགས་སོ། ། ལྷུན་རྫོགས་ཡེ་ཤེས་རོལ་རྩལ་ལས། །རྩ་གསུམ་དཀྱིལ་འཁོར་རབ་འབྱམས་སྤྲོ། །གུ་རུ་ཡབ་ཡུམ་ཞབས་ལ་འདུད། །མཐའ་ཡས་སྨིན་གྲོལ་བྱིན་གྱིས་རློབས། །འདི་ཉིད་ཀྱི་སྨིན་བྱེད་རྒྱས་འབྲིང་བསྡུས་པའི་རིམ་པ་ལས་གཞན་ཕྲིན་ལས་ཆེན་པོའི་བདག་འཇུག་དང་རྗེས་སུ་འབྲེལ་བའི་ཆུ་བོ་བཞི་རྫོགས་ཀྱི་དོན་དབང་ནོར་བུ་ལུགས་ཀྱིས་སྣོད་ལྡན་རྗེས་སུ་བཟུང་བར་སྤྲོ་ན། དང་པོ། སྦྱོར་བ་དཀྱིལ་འཁོར་རས་བྲིས་སམ། མཎྜལ་ལ་འབྲུ་དཀར་གྱི་ཚོམ་བུ་དབུས་སུ་གཙོ་འཁོར་གསུམ། དེ་རྒྱབ་བརྒྱད། དེ་རྒྱབ་ཉེར་ལྔ། དེ་རྒྱབ་ཕྱོགས་བཞིར་བཞི་རེ་བཀོད་པའི་སྟེང་དབུས་མཉྫིའི་ཁར་གུ་རུའི་སྐུ་ཚབ་དང་ཤེལ་རྡོ། མདུན་དུ་རྡོར་སེམས་ཡབ་ཡུམ་གྱི་སྐུ་བརྙན་ནམ་ཙཀླི། གཡས་སུ་གཞུང་པོད་གླེགས་བམ། གཡོན་དུ་བུམ་པ་བཅུད་ལྡན་ཁ་རྒྱན་མགུལ་ཆིངས་དང་བཅས་པ། རྒྱབ་ཏུ་ཐོད་པ་མཚན་ལྡན་དུ་མངར་གསུམ་ཆོས་སྨན་དང་སྦྱར་བའི་ཆང་དང་རིག་ཙཀ་རྣམས་བཀོད། མངའ་གསོལ་ཆས། ཆོས་གོས་རྣམ་གསུམ། དར་དང་རིན་ཆེན་རུས་རྒྱན། དུར་ཁྲོད་དང་དཔལ་གྱི་ཆས་བཅུ། གུ་རུའི་སྐུ་ཆས་ཕྱག་མཚན་བཅས་ཀྱི་ཙཀླི་བཞི། ཚེ་དབང་སྦྲེལ་ན། ཚེ་འབྲང་། ཚེ་རིལ། ཚེ་ཆང་རྣམས་ཀྱང་མདུན་རྒྱབ་ཅི་བདེར་བཞག །བླ་མའི་གཏོར་ཆེན་དཀྱིལ་འཁོར་རྒྱབ་ཕྱོགས་སུ་བཤམས་པའི་གཡས་གཡོན་དུ་སྨན་རཀ །ཆུ་གཉིས་ཉེར་སྤྱོད་གཡས་སྐོར་དུ་བཤམ། སྔོན་གཏོར། ཚོགས་ཀྱི་ཡོ་བྱད། བཀའ་སྲུང་ཆད་བརྟན་གཏོར་མ། ལས་བུམ། མདའ་དར་སོགས་ཕྲིན་ལས་དང་དབང་གི་སྐབས་སུ་མཁོ་བའི་ཡོ་བྱད་གཞན་ཡང་འདུ་བྱའོ། །དེ་ནས་དབང་དོན་སྒྲུབ་མཆོད་ཕྲིན་ལས་རྒྱས་བསྡུས་གང་རུང་གཞུང་བསྲང་། སྔོན་འགྲོ་ནས་མཐར་ཆགས་སུ་བཏང་། བཟླས་པ་ཅི་འགྲུབ་བྱ། བདག་མདུན་དབྱེར་མེད་དུ་བསྒྲུབ་ཅིང་སྤྲོ་ན་ཛཔ྄་ཁང་དབྱེ་བ་དང་། བཟླས་པའི་མཇུག་ཏུ་བུམ་བཟླས་སྤྱི་ལྟར་ཡང་བྱ། ཚེ་དབང་བྱེད་ན་གཞུང་བཟླས་མཚམས་སུ། རིག་འཛིན་ཚེ་སྒྲུབ་ཀྱི་ཛཔ྄་དགོངས་བསྙེན་བཟླས་ཚེ་འགུགས་བཅས་བྱ། གང་ལྟར་བཟླས་པ་གྲུབ་ནས་མཆོད་བསྟོད་དབང་ལེན་ཡན་ཆད་ཚང་བར་གཏང་། ལས་བུམ་དུ་རྡོར་སེམས་སམ་འཁྱིལ་པ་གང་རུང་བསྐྱེད་བཟླས་སྤྱི་མཐུན་གྱིས་བྱིན་བརླབ་བོ། །གཉིས་པ་དབང་བསྐུར་བ་ནི། སློབ་མ་རྣམས་ལས་བུམ་གྱི་ཆུས་ཁྲུས་བྱ། བགེགས་གཏོར་གཏང་ཞིང་བཀའ་བསྒོ་མཚམས་བཅད་སྲུང་འཁོར་གསལ་བཏབ། མཎྜལ་བཀྱེ་བསྡུ། ཆོས་བཤད་ཅི་རིགས་པས་མཚམས་སྦྱར་ལ། དེ་ལ་འདིར་འཆད་པར་བྱ་བ། གངས་ཅན་གྱི་ལྗོངས་སུ་རྒྱལ་བསྟན་རིན་པོ་ཆེའི་ཐོག་མར་བྱོན་པ་སྔ་འགྱུར་གསང་སྔགས་རྙིང་མ་ལ་བཀའ་གཏེར་དག་སྣང་གི་བབས་སོ་ཆེན་པོ་གསུམ་དུ་གྲགས་པའི་ནང་ཚན་ཟབ་མོ་གཏེར་གྱི་ཆོས་སྡེ་ཡིན། དེ་ལའང་མཐའ་དབུས་རྣམས་སུ་སྔ་ཕྱིར་བྱོན་པའི་རྣམ་གྲངས་མཐའ་ཡས་པ་མཆིས་པ་ལས་འདིར་བོད་ཡུལ་ས་འོག་ཀུན་གྱི་གཏེར་གཅིག་བླ་མ་ཡི་དམ་མཁའ་འགྲོ་ཆོས་སྐྱོང་གི་དགོངས་འདུས་རྣམ་པ་བཞི་བྱོན་དང་འབྱོན་པར་འགྱུར་བ་རྣམས་ཀྱི་ཟབ་་་་་་་་བཅུད་གཅིག་ཏུ་དྲིལ་བ་རྩ་གསུམ་དགོངས་པ་འདུས་པ་མཛོད་ལྔ་ཡོངས་སུ་རྫོགས་པའི་ཆོས་སྡེ་གཞན་ལས་ཁྱད་པར་དུ་འཕགས་པ་སྟེ། མངའ་བདག་ཆོས་རྒྱལ་ཆེན་པོ། ལོ་ཆེན་བཻ་རོ་ཙ་ན། མཁའ་འགྲོ་ཡེ་ཤེས་མཚོ་རྒྱལ་ཏེ་རྗེ་འབངས་གྲོགས་གསུམ་ལ་གུ་རུ་རིན་པོ་ཆེས་ཐུགས་ཀྱི་དགོངས་མཛོད་མཐར་ཐུག་པ་བརྟོལ་ནས་གནང་ཞིང་། རྣམ་སྣང་ལོ་ཙཱ་བ་ཆེན་པོ་ལ་གཉེར་གདམས་དམིགས་སུ་བསྩལ་ཏེ་མ་འོངས་གདུལ་བྱའི་དོན་དུ་རྒྱ་རིམ་པ་བདུན་གྱིས་བཏབ་ནས་མདོ་ཁམས་སའི་ཐིག་ལེ་ལྷ་མདོ་འབུར་མོ་བདེ་ཆེན་པདྨོ་བཀོད་མཛོད་ལྔ་འདུས་པའི་ཕོ་བྲང་ཆེན་པོར་གཏེར་དུ་སྦས་པ། གདུལ་བའི་དུས་སུ་སོན་པ་ན་སྐུ་གསུང་ཐུགས་ཀྱི་རྟེན་དང་བཅས་བར་ཆད་མེད་པར་སྤྱན་དྲངས། གཏེར་སྟོན་གྲུབ་ཐོབ་རྒྱ་མཚོའི་འཁོར་ལོས་སྒྱུར་བ་མཆོག་གི་རིག་འཛིན་པདྨ་འོད་གསལ་མདོ་སྔགས་གླིང་པ་དང་གུ་རུ་རིན་པོ་ཆེ་དབྱེར་མེད་པའི་བྱིན་རླབས་ཐུགས་རྗེའི་མཐུ་ཆེན་པོས་ཡིད་ཆེས་པར་གཏན་ལ་ཕབ་པའི་ཆོས་སྡེ་ཆེན་པོ་ལ་རྒྱུད་བཀའི་མཛོད། ལུང་གཏེར་གྱི་མཛོད། གདམས་ངག་སྙན་བརྒྱུད་ཀྱི་མཛོད། ཐུན་མོང་ལས་ཀྱི་མཛོད། ཐུན་མོང་མ་ཡིན་པའི་མཛོད་བཅས་བཞུགས་པ་ལས་འདིར་ལུང་གཏེར་གྱི་མཛོད་ཀྱི་བྱེ་བྲག་རྩ་བ་གསུམ་ལས་བླ་མ་རིག་འཛིན་མཆོག་གི་སྒྲུབ་པ་དང་འབྲེལ་བའི་སྨིན་བྱེད་བསྒྲུབ་པ་སྟེ། འདི་ལའང་དབང་བསྐུར་རྒྱས་པ་ཆུ་བོ་བཞི་རྫོགས། འབྲིང་པོ་ཡེ་ཤེས་ལྔ་རྫོགས། བསྡུས་པ་བྱིན་རླབས་གཏོར་མའི་བརྡ་དབང་གསུམ་དུ་བཞུགས་པ་ལ། འདིར་ཆུ་བོ་བཞི་རྫོགས་ཀྱི་སྙིང་པོ་ཕྲིན་ལས་ཀྱི་བདག་འཇུག་དང་རྗེས་སུ་འབྲེལ་བའི་དོན་དབང་ནོར་བུ་ལུགས་བསྒྲུབ་པ་ལ་སོགས་ཀྱིས་མཚམས་སྦྱར་ནས་་་་་་མཎྜལ་འབུལ་དུ་གཞུག །ས་ཕྱོགས་དང་གནས་ཁང་དག་པ་ཡེ་ཤེས་ཀྱི་ཞིང་དང་གཞལ་མེད་ཁང་། སློབ་དཔོན་སངས་རྒྱས་ཀུན་འདུས་ཐོད་ཕྲེང་རྩལ་དངོས་སུ་གསལ་བ་ལ་དད་མོས་ཀྱི་གདུང་ཤུགས་དྲག་པོས་ཐལ་མོ་མེ་ཏོག་བཅས་གསོལ་བ་འདེབས་པ་འདིའི་རྗེས་ཟློས་མཛོད། ཨོཾ༔ དཀོན་མཆོག་ཀུན་འདུས་རྩ་གསུམ་རྒྱ་མཚོའི་ཚོགས༔ མོས་ཤིང་གདུང་བས་རྩེ་གཅིག་གསོལ་འདེབས་ན༔ བྱིན་རླབས་དབང་གི་ཡེ་ཤེས་ཆུ་བོ་ཆེས༔ བདག་རྒྱུད་སྨིན་གྲོལ་དངོས་གྲུབ་བསྩལ་དུ་གསོལ༔ ལན་གསུམ། ཐོག་མར་རྒྱུད་དག་པར་བྱ་བའི་སླད་དུ། བདག་གཞན་ནམ་མཁས་ཁྱབ་པའི་མ་གྱུར་སེམས་ཅན་མཐའ་དག །དུས་འདི་ནས་བཟུང་སྟེ་སྙིང་པོ་བྱང་ཆུབ་མ་ཐོབ་ཀྱི་བར་དུ་བདེ་གཤེགས་རྩ་གསུམ་དགོངས་པ་འདུས་པའི་ལྷ་ཚོགས་རྣམས་ལ་སྒོ་གསུམ་གུས་པ་ཆེན་པོས་སྐྱབས་སུ་འགྲོ་བའི་འདུན་པ་རྩེ་གཅིག་པས་འདིའི་རྗེས་ཟློས། ན་མོ༔ བདག་དང་མཁའ་ཁྱབ་སེམས་ཅན་མ་ལུས་ཀུན༔ དུས་འདི་ནས་བཟུང་བྱང་ཆུབ་མ་ཐོབ་བར༔ བདེ་གཤེགས་ཡོངས་རྫོགས་རྩ་གསུམ་དཀྱིལ་འཁོར་ལྷར༔ སྒོ་གསུམ་རྩེ་གཅིག་གུས་པས་སྐྱབས་སུ་མཆི༔ ལན་གསུམ། ཁམས་གསུམ་རིགས་དྲུག་གིས་བསྡུས་པའི་འགྲོ་བ་མཐའ་དག་ཐོག་མེད་ནས་ཕ་མ་དྲིན་ཅན་ཤ་སྟག་ཡིན་ཡང་འཁོར་བ་སྡུག་བསྔལ་གྱི་རྒྱ་མཚོར་བྱིང་བ་ལ་བཟོད་དུ་མེད་པའི་བྱམས་པ་དང་སྙིང་རྗེ་ཆེན་པོས་རྣམ་གྲོལ་གཏན་གྱི་བདེ་བ་རྩ་གསུམ་རྒྱལ་བའི་གོ་འཕང་་ལ་བདག་ཉིད་ཁོ་ནས་འགོད་པར་འདོད་པའི་སྨོན་པ་དང་། དེའི་ཆེད་དུ་རིག་འཛིན་མཆོག་སྒྲུབ་ཀྱི་དབང་གི་ཆུ་བོ་ཆེན་པོ་ནོད་ལ་རིམ་གཉིས་ཀྱི་ཏིང་ངེ་འཛིན་ཉམས་སུ་ལེན་པར་བགྱིའོ་སྙམ་པ་འཇུག་པ་བྱང་ཆུབ་ཀྱི་སེམས་གསལ་ཐོབ་ལ་འདིའི་རྗེས་ཟློས། ཧོ༔ མ་གྱུར་ཁམས་གསུམ་རིགས་དྲུག་འགྲོ་བ་ལ༔ ཚད་མེད་བྱམས་དང་སྙིང་རྗེ་ཆེན་པོའི་བློས༔ སྐུ་གསུམ་གོ་འཕང་མཆོག་ལ་འགོད་པའི་ཕྱིར༔ རིག་འཛིན་བླ་མ་བསྒྲུབ་པར་སེམས་བསྐྱེད་དོ༔ ལན་གསུམ། བདེ་གཤེགས་རྩ་གསུམ་དགོངས་འདུས་དཀྱིལ་དང་འཁོར་དུ་བཅས་པའི་སྤྱན་སྔར་ཕྱི་ཀུན་རྫོབ་ཀྱི་ཕྱག་དང་མཆོད་པ་འབུལ་ཞིང་ནོངས་བཤགས་ཡི་རང་བརྟན་བཞུགས་གསོལ་གདབ་བསྔོ་བའི་ཏིང་ངེ་འཛིན་རྣམས་དང་། ནང་དོན་དམ་ཡེ་ཤེས་རང་བྱུང་རང་གསལ་གྱི་དགོངས་པ་གསལ་བཏབ་སྟེ་གསག་སྦྱོང་སྤེལ་གསུམ་ཡོངས་སུ་རྫོགས་པའི་ཡན་ལག་བདུན་པ་འབུལ་བ་འདིའི་རྗེས་ཟློས། ན་མོ༔ ཀ་དག་དབྱིངས་ལས་ཤར་བའི་རྩ་གསུམ་ལྷར༔ གཉིས་སུ་མེད་པའི་ཚུལ་གྱིས་གུས་ཕྱག་འཚལ༔ ཆོས་ཉིད་རིག་རྩལ་མཆོད་སྤྲིན་རྒྱ་མཚོས་མཆོད༔ སྡིག་ལྟུང་འདུས་མ་བྱས་པའི་ངང་དུ་བཤགས༔ ཟག་མེད་དགེ་ཚོགས་རྒྱ་མཚོར་ཡི་རང་ངོ༔ འཆི་མེད་གཉུག་མའི་ངང་དུ་རྟག་བཞུགས་ནས༔ བརྗོད་བྲལ་དོན་གྱི་ཆོས་འཁོར་བསྐོར་བར་བསྐུལ༔ དགེ་ཚོགས་འོད་གསལ་སྙིང་པོའི་དབྱིངས་སུ་བསྔོ༔ འགྲོ་ཀུན་རང་བྱུང་ཡེ་ཤེས་སྐུ་ཐོབ་ཤོག༔ དབང་དོན་རྒྱུད་ལ་འཛིན་པའི་སླད་དུ། སྡོམ་དང་ཆོས་སྡུད་དོན་བྱེད་ཀྱི་ཚུལ་ཁྲིམས་རྣམ་པ་གསུམ། བདེ་གཤེགས་རིགས་ལྔའི་སྡོམ་པ་དངོས་དང་སྦས་དོན། རྩ་བ་དང་ཡན་ལག་གི་དམ་ཚིག་ཉེར་བརྒྱད། རང་བཞིན་ལྟ་བའི་དམ་ཚིག་ཆེན་པོ་རྣམས་ཚུལ་བཞིན་དུ་བླངས་ནས་ལེགས་པར་བསྲུང་སྙམ་པས་འདིའི་རྗེས་ཟློས། ཧོ༔ དཀོན་མཆོག་རྩ་གསུམ་རྒྱ་མཚོའི་ཚོགས་རྣམས་དགོངས༔ བདག་གིས་བྱང་ཆུབ་སྙིང་པོར་མཆིས་ཀྱི་བར༔ མཐའ་ཡས་འགྲོ་བ་ཀུན་གྱི་དོན་བགྱིད་ཕྱིར༔ ཚུལ་ཁྲིམས་རྣམ་གསུམ་མི་གཏང་བཟུང་བར་བགྱི༔ བདེ་བར་གཤེགས་པ་རྡོ་རྗེ་རིན་པོ་ཆེ༔ པདྨ་ལས་ཀྱི་རིགས་སུ་བཞུགས་པ་ཡི༔ དམ་ཚིག་སྡོམ་པའི་ཚོགས་རྣམས་ཡོངས་བཟུང་ཞིང༔ རང་གཞན་དོན་དུ་རླབས་ཆེན་སྤྱོད་པ་སྤྱད༔ རྩ་བ་སྐུ་གསུང་ཐུགས་ཀྱི་དམ་ཚིག་དང༔ ཡན་ལག་དམ་ཚིག་རིགས་ལྔ་ཉི་ཤུ་ལྔ༔ རང་བཞིན་ལྟ་བའི་ངང་དུ་མི་འདའ་བའི༔ རྡོ་རྗེ་མཆོག་གསུམ་དབྱེར་མེད་བསྒྲུབ་པར་བགྱི༔ ལན་གསུམ། དེ་ནས་དབང་གི་གཞི་བསྒྲུབ་པ་ལ་སྒོ་གསུམ་གྱི་གནད་བཅུན་ཏེ་འདུན་པ་རྩེ་གཅིག་པས་དམིགས་པ་འདི་བཞིན་དུ་མཛོད་ཅིག །ཨོཾ་མ་ཧཱ་ཤཱུནྱ་ཏཱ་ཛྙཱ་ན་བཛྲ་དྷརྨ་དྷཱ་ཏུ་ཨཱཏྨ་ཀོ྅་ཧཾ༔ ཕྱི་ནང་གི་ཆོས་ཐམས་ཅད་མི་དམིགས་པ་འོད་གསལ་སྟོང་པ་ཉིད་ཀྱི་ངང་ལས་ཁྱེད་རང་གང་དུ་གནས་པའི་གེ་སར་པདྨ་ཉི་མ་ཟླ་བའི་གདན་གྱི་སྟེང་དུ། རིག་པ་ཡེ་ཤེས་ཀྱི་རང་རྩལ་ཡི་གེ་ཧྲཱིཿདཀར་པོ་འོད་ལྔའི་མདངས་འཕྲོ་བ། དེ་ཡོངས་སུ་གྱུར་པ་ལས་ཁྱེད་རང་སྐད་ཅིག་གིས་རྩ་གསུམ་ཀུན་འདུས་པདྨ་ཐོད་ཕྲེང་རྩལ་གཞོན་ནུ་བཅུ་དྲུག་ལོན་པའི་ལང་ཚོ་དཀར་ལ་དམར་བའི་མདངས་ཅན་ཞི་འཛུམ་ཁྲོས་པའི་ཉམས་ཀྱིས་སྒེག་པ། ཕྱག་གཡས་རྡོ་རྗེ་ཐུགས་ཀར་འཛིན་ཅིང་གཡོན་མཉམ་གཞག་བདུད་རྩིའི་ཐོད་པ་ཚེ་བུམ་གྱིས་མཚན་པ། ཁ་ཊྭཱཾ་ག་གྲུ་མོ་གཡོན་དུ་བརྟེན་ཅིང་དབུ་ལ་པདྨའི་སྙན་ཞུ་དང་སྐུ་ལ་གསང་གོས་ཕོད་ཀ་ཆོས་གོས་ཟ་འོག་གི་བེར་ཆེན་རྣམས་བརྩེགས་མར་གསོལ་བ། ཞབས་རྡོ་རྗེ་སྐྱིལ་ཀྲུང་གིས་འཇའ་ཟེར་ཐིག་ལེ་འོད་ཕུང་འཁྲིགས་པའི་ཀློང་ན་བཞུགས་པའི་གནས་གསུམ་དུ་རྡོ་རྗེ་གསུམ་གྱི་རང་བཞིན་འབྲུ་གསུམ་འོད་ཟེར་འབར་བས་མཚན་པ་དང་། བླ་མ་དཀྱིལ་འཁོར་པའི་ཐུགས་ཀ་ནས་འཕྲོས་པའི་འོད་ཟེར་གྱི་སྣང་བས་རྒྱལ་བ་སྐུ་གསུམ་གྱི་ཞིང་ཁམས་རབ་འབྱམས་དང་། ཁྱད་པར་རྔ་ཡབ་པདྨ་འོད་ཀྱི་ཕོ་བྲང་ནས་ཨོ་རྒྱན་པདྨ་ཐོད་ཕྲེང་རྩལ་དགོངས་བརྡ་སྙན་བརྒྱུད་ཀྱི་རིག་འཛིན་བླ་མ་ཡི་དམ་ཞི་ཁྲོ་དཔའ་བོ་དང་རྣལ་འབྱོར་མའི་ཚོགས་ཐམས་ཅད་ཀྱི་ཐུགས་རྒྱུད་བསྐུལ། སྐད་ཅིག་གིས་ནམ་མཁའི་དབྱིངས་གང་བར་བྱིན་ཐིབས་ཀྱིས་བྱོན་ནས་ཁྱེད་རང་ལ་སིབ་སིབ་ཐིམ་པས་གསང་གསུམ་ཡེ་ཤེས་ཆེན་པོའི་བྱིན་རླབས་སྒོ་གསུམ་ལ་དབྱེར་མེད་དུ་ཞུགས་པའི་མོས་པ་མཛོད་ཅིག །འབེབ་པའི་རྫས་འདུག །རོལ་མོས་གཟི་བྱིན་བསྐྱེད། སྤྲོ་ན་དབྱངས་དང་བཅས་རྒྱུན་གྱི་ཕྲིན་ལས་ཀྱི་སྤྱན་འདྲེན་ཡང་བརྗོད། དབབ་སྔགས། ཨོཾ་ཨཱཿཧཱུྃ་བཛྲ་གུ་རུ་དྷེ་བ་དྷཱ་ཀི་ནཱི་ཛྙཱ་ན་ཨཱ་བེ་ཤ་ཡ་ཨ་ཨཱ༔ ས་མ་ཡ་ཧོ༔ ས་མ་ཡ་སཏྭཾ༔ ཨེ་ཨཱ་རལླི་ཧྲིཾ་ཧྲིཾ་ཕེཾ་ཕེཾ༔ དྲག་ཏུ་བརྗོད། དེ་ལྟར་དབབ་པའི་བྱིན་རླབས་ཀྱི་རྒྱུན་བྱང་ཆུབ་མ་ཐོབ་ཀྱི་བར་དུ་བརྟན་པར་བྱས་པར་མོས་ཤིག །རྡོ་རྗེ་མེ་ཏོག་སྤྱི་བོར་བཞག་ལ། ཏིཥྛ་བཛྲ། ཞེས་བརྗོད། དེ་དག་གིས་དབང་གི་སྔོན་དུ་འགྲོ་བ་རྣམས་གྲུབ། དངོས་གཞིའི་དབང་རྣམས་རིམ་པར་ཞུ་བའི་སླད་དུ་ཞིང་ཁམས་འབུལ་བར་ཞུ། ཞེས་མཎྜལ་འབུལ་དུ་གཞུག །གསོལ་བ་འདེབས་པ་འདིའི་རྗེས་ཟློས་མཛོད། ཨོཾ༔ ནམ་མཁའི་རྡོ་རྗེས་རིགས་ལྔའི་རྒྱལ་བ་ལྔར༔ དགོངས་ཤིང་དབང་མཆོག་ཇི་ལྟར་བསྩལ་པ་བཞིན༔ མཆོད་པ་ཆེན་པོ་ཡེ་ཤེས་བརྡ་ཡི་དབང༔ རིག་འཛིན་གདུང་འཚོབ་བདག་ལ་དེང་འདིར་སྩོལ༔ ལན་གསུམ། དེ་ལྟར་གསོལ་བ་བཏབ་པས་སློབ་དཔོན་དང་དཀྱིལ་འཁོར་པ་དབྱེར་མེད་པའི་ཐུགས་ཀ་ནས་འོད་ཟེར་འཕྲོས། དགོངས་བརྡ་སྙན་བརྒྱུད་ཀྱི་བླ་མ་ཡི་དམ་མཁའ་འགྲོའི་ཚོགས་མ་ལུས་ཤིང་ལུས་པ་མེད་པ་ནམ་མཁའ་གང་བར་སྤྱན་དྲངས། བཛྲ་ས་མཱ་ཛཿ སློབ་དཔོན་གྱི་ཐུགས་ཀ་ནས་སྤྲོས་པའི་ལྷ་མོ་རྣམས་ཀྱིས་དབང་ལྷ་རྣམས་ལ་ཕྱི་ནང་གསང་བའི་མཆོད་པས་མཆོད་ཅིང་བསྟོད་པར་གྱུར། ཧཱུྃ་ཧྲཱི༔ ཡིད་བཞིན་ཀུན་འབྱུང་མཆོད་པའི་ཏིང་འཛིན་གྱིས༔ རྩ་གསུམ་རྒྱལ་བ་རྒྱ་མཚོའི་ཐུགས་དམ་བསྐང༔ སྐུ་གསུང་ཐུགས་ཡོན་ཕྲིན་ལས་ཡེ་ཤེས་བསྟོད༔ ཉམས་ཆག་ཀུན་བཤགས་དགོངས་པས་བྱིན་གྱིས་རློབས༔ ཨོཾ་ཨཱཿཧཱུྃ་གུ་རུ་དྷེ་ཝ་དྷཱ་ཀི་ནཱི་སརྦ་མཎྜ་ལ་ས་པ་རི་ཝཱ་ར་མ་ཧཱ་པཱུ་ཛ་ཨ་མྲྀཏ་རཀྟ་བ་ལིཾ་ཏ་ཁཱ་ཧི༔ ཐལ་མོ་སྦྱར་ལ། རྡོ་རྗེ་ཅན་གྱིས་སངས་རྒྱས་ལ། །འགྲོ་བ་སྐྱོབ་པའི་ཆེད་དུ་དབང་། །ཡོན་ཏན་འབྱུང་གནས་ཇི་ལྟར་བསྩལ། །དེ་ལྟར་འདི་ལའང་བསྩལ་དུ་གསོལ། །ཅེས་གསོལ་བ་བཏབ་པས་ནམ་མཁའ་གང་བར་བཞུགས་པའི་དབང་གི་ལྷ་རྩ་གསུམ་དགོངས་པ་འདུས་པའི་དཀྱིལ་འཁོར་པ་རྣམས་ཀྱིས་ཤིས་བརྗོད་རྡོ་རྗེའི་གླུ་དབྱངས་ལེན་ཞིང་མེ་ཏོག་གི་ཆར་འབེབ་པ་སོགས་བཀྲ་ཤིས་པའི་རྣམ་པ་དུ་མ་དང་ལྡན་པས་དབང་བསྐུར་བའི་དགོངས་པ་གཏོད་ཅིང་ཕྲིན་ལས་་་་ལ་འཇུག་པར་མོས་ཤིག །ཕུན་སུམ་ཚོགས་པ་མངའ་བས་མཚོན་ཤིས་བརྗོད་ཅི་རིགས་བརྗོད་ལ་མེ་ཏོག་འཐོར། རོལ་མོ་བསྒྲག །ནམ་མཁའི་དབང་ལྷ་རྣམས་ལས་གྲུབ་པའི་སློབ་དཔོན་ཆེན་པོ་སངས་རྒྱས་གསང་བ་རིག་འཛིན་ཚོམ་བུ་འབུམ་ཕྲག་དུ་མ་དང་བཅས་ཏེ་སྤྲོས་པ་རྣམས་ཀྱིས་རིན་པོ་ཆེའི་བུམ་པ་བྱང་ཆུབ་སེམས་ཀྱི་བདུད་རྩིས་གང་བ་ཐོགས། མཆོད་པའི་བཀོད་པ་སྒྱུ་འཕྲུལ་རྡོ་རྗེའི་རོལ་མོ་མཐའ་ཡས་པ་དང་ལྡན་པས་ཕྱིའི་དབང་བསྐུར་བར་མོས་ཤིག །བུམ་པ་སྤྱི་བོར་བཞག་ལ། ཨོཾ༔ བྱང་ཆུབ་བདུད་རྩིའི་རྒྱུན་གྱིས་དབང་བསྐུར་བས༔ ཕུང་ཁམས་གནས་གྱུར་རིགས་ལྔའི་ཡེ་ཤེས་བརྙེས༔ ཡོངས་སུ་འཛིན་པ་དགེ་བའི་བཤེས་གཉེན་ཆེ༔ རྒྱལ་སྲས་རྡོ་རྗེ་འཛིན་པར་མངའ་གསོལ་ལོ༔ ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡེ་ཤྲཱི་ཧཱུྃ༔ བུམ་ཆུ་འཐོར་འཐུང་བྱ། དེ་ལྟར་ཡོངས་སུ་འཛིན་པ་དགེ་བའི་བཤེས་གཉེན་གྱི་དབང་ཐོབ་པ་ལ་ཐུན་མོང་ཐེག་པ་དང་ཚུལ་མཐུན་པའི་ཆོས་གོས་རྣམ་པ་གསུམ་སོགས་ཚངས་པར་སྤྱོད་པའི་ཆ་ལུགས་རྣམས་ཀྱིས་མངའ་གསོལ་བར་མོས། ཆོས་གོས་ཙཀླི་གཏད་ལ། དྷརྨ་བསཏྲ་ཨ་ལངྐཱ་ར་ཨ་བྷི་ཥིཉྩ་མི༔ ནམ་མཁའི་དབང་ལྷ་རྣམས་ལས་རང་བྱུང་སྤྲུལ་པའི་སྐུ་མཆོག་དགའ་རབ་རྡོ་རྗེ་རིག་འཛིན་ཚོམ་བུ་འབུམ་ཕྲག་དུ་མ་དང་བཅས་ཏེ་སྤྲོས་པ་རྣམས་ལས་ཡི་དམ་ལྷའི་སྐུ་དང་སྙིང་པོ་ཕྱག་རྒྱའི་ཚོགས་ཆར་བབས་པ་ལྟར་བྱུང་ནས། ཁྱེད་རང་གི་སྒོ་གསུམ་ལ་ཐིམ། མཆོད་པའི་བཀོད་པ་སྒྱུ་་་འཕྲུལ་རྡོ་རྗེའི་རོལ་མོ་མཐའ་ཡས་པ་དང་ལྡན་པས་ནང་གི་དབང་བསྐུར་བར་མོས་ཤིག །རྡོར་སེམས་སྐུ་སོགས་གནས་གསུམ་དུ་བཞག་ལ། ཧཱུྃ༔ རྡོ་རྗེ་མི་ཕྱེད་གསུམ་གྱི་དབང་བསྐུར་བས༔ སྒོ་གསུམ་གནས་འགྱུར་ལྷ་སྔགས་ཡེ་ཤེས་བརྙེས༔ ཡི་དམ་ལྷ་དང་དབྱེར་མེད་གསང་བའི་མཛོད༔ རིག་པ་འཛིན་པ་ཆེན་པོར་མངའ་གསོལ་ལོ༔ ཨོཾ་སརྦ་ཏ་ཐཱ་ག་ཏ་ཀཱ་ཡ་ཝཱ་ཀ་ཙིཏྟ་ཨ་བྷི་ཥེ་ཀ་ཏ་ཨོཾ་ཨཱཿཧཱུྃ༔ དེ་ལྟར་ཡི་དམ་ལྷའི་དབང་བསྐུར་ཐོབ་པ་ལ་ཐུན་མོང་མ་ཡིན་པ་དར་དང་རིན་ཆེན་རུས་རྒྱན་སོགས་རིག་པ་འཛིན་པའི་འཁོར་ལོས་བསྒྱུར་བའི་ཆས་རྣམས་ཀྱིས་མངའ་གསོལ་བར་མོས་མཛོད། རྒྱན་དེ་རྣམས་གཏད་ལ། མ་ཧཱ་བིདྱ་དྷཱ་ར་བསཏྲ་ཨ་ལངྐཱ་ར་ཨ་བྷི་ཥིཉྩ་མི༔ ནམ་མཁའི་དབང་ལྷ་རྣམས་ལས་སྐལ་ལྡན་ཆོས་ཀྱི་རྒྱལ་པོ་ལུང་བསྟན་རྡོ་རྗེ་རིག་འཛིན་ཚོམ་བུ་འབུམ་ཕྲག་དུ་མ་དང་བཅས་ཏེ་སྤྲོས་པ་རྣམས་ཀྱིས་རྒྱུད་ལུང་མན་ངག་ཡོངས་སུ་རྫོགས་པའི་གླེགས་བམ་ཐོགས། མཆོད་པའི་བཀོད་པ་སྒྱུ་འཕྲུལ་རྡོ་རྗེའི་རོལ་མོ་མཐའ་ཡས་པ་དང་ལྡན་པས་སྒྲུབ་པའི་དབང་བསྐུར་བར་མོས་ཤིག །གླེགས་བམ་གནས་གསུམ་བཏུགས་ཤིང་ལག་ཏུ་གཏད་ལ། ཧོ༔ རྒྱུད་ལུང་མན་ངག་གླེགས་བམ་དབང་བསྐུར་བས༔ དམ་པའི་མཛོད་གསུམ་འཆད་ཉན་སྒྲུབ་ལ་དབང༔ བརྟུལ་ཞུགས་སྤྱོད་པས་འགྲོ་འདུལ་རིག་པ་འཛིན༔ ཀུན་ཏུ་འོད་ཀྱི་ས་རུ་མངའ་གསོལ་ལོ༔ ཨོཾ་སརྦ་ཏ་ཐཱ་ག་ཏ་སརྦ་དྷརྨ་པུསྟཀ་ཨ་བྷི་ཥེ་ཀ་ཏ་ཧྲཱི༔ དེ་ལྟར་པུསྟི་གླེགས་བམ་གྱི་དབང་བསྐུར་ཐོབ་པ་ལ་དཔལ་གྱི་ཆས་བཅུ་དང་དུར་ཁྲོད་ཀྱི་ཆས་བརྒྱད་སོགས་ཧེ་རུ་ཀ་འབར་བ་ཆེན་པོའི་ཆས་རྣམས་ཀྱིས་མངའ་གསོལ་བར་མོས་ཤིག །དེ་དག་གཏད་ལ། ཤྲཱི་ཧེ་རུ་ཀ་ཨ་ལངྐཱ་ར་ཨ་བྷི་ཥིཉྩ་མི༔ དེ་ལྟར་ན་ཕྱི་མཚན་མའི་དཀྱིལ་འཁོར་དུ་ཕྱི་ནང་སྒྲུབ་པ་གསུམ་གྱིས་བསྡུས་པའི་བུམ་པའི་དབང་བསྐུར་བ་ཐོབ། ལུས་དང་རྩའི་སྒྲིབ་པ་སྦྱངས། སྣང་སྟོང་ཟུང་འཇུག་བུམ་དབང་གི་ཡེ་ཤེས་རྒྱུད་ལ་སྨིན། ལམ་ཕྱི་ནང་གི་བསྐྱེད་པའི་རིམ་པས་རྒྱུད་གྲོལ་བ་ལ་དབང་། ཞི་བའི་ལས་དང་རྣམ་སྨིན་རིག་འཛིན་ཐོབ་པའི་ས་བོན་རྒྱུད་ལ་བཞག །འབྲས་བུ་སྤྲུལ་པའི་སྐུ་འཐོབ་པའི་རྟེན་འབྲེལ་བསྒྲིགས་པ་ཡིན་ནོ། །ནམ་མཁའི་དབང་ལྷ་རྣམས་ལས་ཀུན་བཟང་ཧེ་རུ་ཀ་དཔལ་ཤྲཱི་སིཾ་ཧ་རིག་འཛིན་ཚོམ་བུ་འབུམ་ཕྲག་དུ་མ་དང་བཅས་ཏེ་སྤྲོས་པ་རྣམས་རང་འོད་ཡེ་ཤེས་ཀྱི་རིག་མ་དང་སྙོམས་པར་ཞུགས་ཏེ་བྱང་སེམས་བདུད་རྩིའི་སྤྲིན་ཆེན་པོ་སྤྲོས་པ་་་་་བདེ་སྐྱོང་གི་སྣོད་དུ་བདུད་རྩིར་བསྐྱིལ། མཆོད་པའི་བཀོད་པ་སྒྱུ་འཕྲུལ་རྡོ་རྗེའི་རོལ་མོ་མཐའ་ཡས་པ་དང་ལྡན་པས་གསང་བའི་དབང་བསྐུར་བར་མོས་ཤིག །ཐོད་པའི་བདུད་རྩི་སྦྱིན་ལ། ཨཱ༔ ཇི་ལྟར་ཀུན་བཟང་རྡོ་རྗེ་འཆང་ཆེན་པོས༔ བྱང་ཆུབ་སྲས་ལ་བདུད་རྩིའི་དབང་བསྐུར་ལྟར༔ དཀར་དམར་ལྷག་པའི་ཡེ་ཤེས་ཆེན་པོ་ཡིས༔ མ་ཆགས་པདྨའི་ས་རུ་དབང་བསྐུར་རོ༔ ཨོཾ་སརྦ་ཏ་ཐཱ་ག་ཏ་གུ་ཧྱ་བོ་དྷི་ཙིཏྟ་ཨ་བྷི་ཥིཉྩ་ཨཱ༔ དེ་ལྟར་རྫས་གསང་བ་བྱང་ཆུབ་སེམས་ཀྱི་དཀྱིལ་འཁོར་དུ་གསང་བའི་དབང་བསྐུར་བ་ཐོབ། ངག་དང་རླུང་གི་སྒྲིབ་པ་སྦྱངས། གསལ་སྟོང་ཟུང་འཇུག་གསང་དབང་གི་ཡེ་ཤེས་རྒྱུད་ལ་སྨིན། ལམ་རྩ་དང་རླུང་གི་རྣལ་འབྱོར་གྱིས་བདག་བྱིན་རླབས་པའི་རིམ་པ་ལ་དབང་། རྒྱས་པའི་ལས་དང་ཚེ་དབང་རིག་འཛིན་ཐོབ་པའི་ས་བོན་རྒྱུད་ལ་བཞག །འབྲས་བུ་ལོངས་སྤྱོད་རྫོགས་པའི་སྐུ་འགྲུབ་པའི་རྟེན་འབྲེལ་རྒྱུད་ལ་བསྒྲིགས་པ་ཡིན་ནོ། །ནམ་མཁའི་དབང་ལྷ་རྣམས་ལས་སྟོང་ཉིད་ཤེས་རབ་ཕར་ཕྱིན་རྣམ་བཅས་ཀྱི་གཟུགས་སུ་ཤར་བ་ཕྱག་རྒྱའི་མཚན་ཉིད་རྫོགས་པའི་ལང་ཚོ་མ་སྤྲོས་ཏེ་འདོད་ཆགས་ཆེན་པོའི་སྒྱུ་རྩལ་གྱིས་ཁྱེད་རང་ལ་འཁྲིལ་བ་དང་འདུ་ཤེས་གསུམ་ལྡན་གྱིས་་་་་་་སྙོམས་པར་ཞུགས་པས། ལུགས་འབྱུང་ལུགས་ལྡོག་གི་དགའ་བཞིའི་མཐར་ཐུག་ལྷན་སྐྱེས་བདེ་བ་ཆེན་པོའི་ཡེ་ཤེས་ཉམས་སུ་མྱོང་བར་མོས་ཤིག །རིག་མའི་གཟུགས་བརྙན་གཏད་ལ། ཧཱུྃ༔ ལྷན་སྐྱེས་ཡེ་ཤེས་འབྱུང་བའི་པདྨ་ཅན༔ སངས་རྒྱས་ཀུན་གྱི་དམ་ཚིག་བླ་ན་མེད༔ རྡོ་རྗེ་རིག་མའི་བརྟུལ་ཞུགས་ལ་བསྟེན་ནས༔ འཁོར་ལོ་ཚོགས་ཆེན་ས་རུ་དབང་བསྐུར་རོ༔ ཨོཾ་སརྦ་ཏ་ཐཱ་ག་ཏ་པྲ་ཛྙཱ་ཛྙཱ་ན་མུ་དྲ་ཨ་བྷི་ཥིཉྩ་ཧཱུྃ༔ དེ་ལྟར་ལམ་གསང་བ་ཕྱག་རྒྱ་བྷ་གའི་དཀྱིལ་འཁོར་དུ་ཤེས་རབ་ཡེ་ཤེས་ཀྱི་དབང་བསྐུར་བ་ཐོབ། ཡིད་དང་ཐིག་ལེའི་སྒྲིབ་པ་སྦྱངས། བདེ་སྟོང་ཟུང་འཇུག་ཤེར་དབང་གི་ཡེ་ཤེས་རྒྱུད་ལ་སྨིན། ལམ་གཞན་ལུས་ཕོ་ཉའི་གསང་ལམ་གྱིས་ཉེ་རྒྱུའི་བགྲོད་པ་ལ་དབང་། དབང་གི་ལས་དང་ཕྱག་ཆེན་རིག་འཛིན་ཐོབ་པའི་ས་བོན་རྒྱུད་ལ་བཞག །འབྲས་བུ་ཆོས་ཀྱི་སྐུ་འགྲུབ་པའི་རྟེན་འབྲེལ་རྒྱུད་ལ་བསྒྲིགས་པ་ཡིན་ནོ། །དཀྱིལ་འཁོར་གྱི་གཙོ་བོ་དང་སློབ་དཔོན་དབྱེར་མེད་པའི་ཐུགས་ཀ་ནས་ཡེ་ཤེས་ཀྱི་སྐུ་ཚོན་གང་བ་ཞིག་འཕྲོས། ཁྱེད་རང་གི་སྙིང་གར་ཐིམ་པས་བྱིན་རླབས་དོན་གྱི་དབང་བསྐུར་བ་ཐོབ། དཔེ་ཕྱག་རྒྱ་ལས་སྐྱེས་པའི་བདེ་བའི་ཡེ་ཤེས་ཀྱིས་ཐབས་བྱས་ཏེ། དོན་དམ་རང་བྱུང་འོད་གསལ་རྫོགས་པ་ཆེན་པོའི་གནས་ལུགས་ཀྱི་ངོ་བོར་མཉམ་པར་བཞག་པས། གཤིས་སྟོང་པ་ཆེན་པོ་ཀ་དག་གི་ངོ་བོ། གདངས་རང་གསལ་ཡེ་ཤེས་ལྷུན་གྲུབ་ཀྱི་རང་བཞིན། རྩལ་མ་འགག་སྣ་ཚོགས་སུ་འཆར་བ་དབྱེར་མེད་ཐུགས་རྗེའི་རང་རྩལ་ཉིད་དུ་རྡོ་རྗེ་སེམས་དཔའི་མེ་ལོང་གི་བརྡས་མཚོན་པར་ཤེས་ནས་དགོངས་པ་བསྐྱང་འཚལ། བླ་མའི་སྐུ་འབག་དང་ཤེལ་རྡོ་སྙིང་གར་གཏུགས་ལ། ཧྲཱི༔ སེམས་ཀྱི་ཆོས་ཉིད་འོད་གསལ་རྫོགས་པ་ཆེ༔ བདེ་ཆེན་ཐབས་ཀྱིས་མཚོན་པའི་དེ་ཁོ་ན༔ བྱིན་རླབས་དོན་གྱི་འཕོ་བ་ལ་བརྟེན་ནས༔ ཡེ་ཤེས་བླ་མའི་ས་ལ་ལྷུན་རྫོགས་ཤོག༔ ཨོཾ་སརྦ་ཏ་ཐཱ་ག་ཏ་མ་ཧཱ་སུ་ཁ་ཛྙཱ་ན་དྷཱ་ཏུ་ཨ་བྷི་ཥིཉྩ་ཧྲཱི༔ དེ་ལྟར་རང་བཞིན་གྱིས་གསང་བ་འོད་གསལ་ལྷན་ཅིག་སྐྱེས་པའི་དཀྱིལ་འཁོར་དུ་རིག་པ་རྩལ་གྱི་དབང་བསྐུར་བ་ཐོབ། སྒོ་གསུམ་ཆ་སྙོམ་དང་འཕོ་བའི་སྒྲིབ་པ་སྦྱངས། རིག་སྟོང་ཟུང་འཇུག་བཞི་པའི་ཡེ་ཤེས་་རྒྱུད་ལ་སྨིན། ལམ་ཁྲེགས་ཆོད་དང་ཐོད་རྒལ་གྱིས་ཆོས་ཉིད་ཟད་སར་སྐྱེལ་བ་ལ་དབང་། དྲག་པོའི་ལས་དང་ལྷུན་གྲུབ་རིག་འཛིན་གྱི་ས་བོན་རྒྱུད་ལ་བཞག །འབྲས་བུ་བདེ་བ་ཆེན་པོའི་སྐུ་འགྲུབ་པའི་རྟེན་འབྲེལ་རྒྱུད་ལ་བསྒྲིགས་པ་ཡིན་ནོ། །དེ་ལྟར་གསང་བའི་དབང་གསུམ་ཐོབ་པ་ལ་རྒྱུད་ལུང་ཡོངས་རྫོགས་དཀྱིལ་འཁོར་ཀུན་གྱི་མངའ་བདག་འགྲོ་འདུལ་རིག་འཛིན་སློབ་དཔོན་ཆེན་པོའི་སྐུའི་ཆས་ཡོངས་རྫོགས་ཕུལ་ནས་མངའ་གསོལ་བར་་་མོས་ཤིག །གུ་རུའི་སྐུ་ཆས་ཀྱི་ཙཀླི་གཏད་ལ། ཧཱུྃ༔ རྒྱལ་བའི་སྲས་མཆོག་པདྨ་ཐོད་ཕྲེང་རྩལ༔ ས་ལམ་ཡོངས་རྫོགས་དཀྱིལ་འཁོར་ཀུན་གྱི་བདག༔ དགོངས་པ་ཐབས་ཀྱིས་འགྲོ་བ་འདུལ་བའི་ཕྱིར༔ རིག་འཛིན་སློབ་དཔོན་ཆེན་པོར་མངའ་གསོལ་ལོ༔ མ་ཧཱ་ཨ་ཙརྻ་ཨ་ལངྐཱ་ར་ཨ་བྷི་ཥིཉྩ་མི༔ དེ་ལྟར་ཕྱི་ནང་སྒྲུབ་གསང་བཞིས་བསྡུས་པའི་དབང་གི་ཆུ་བོ་ཆེན་པོས་རྒྱུད་སྨིན། ཡེ་ཤེས་བླ་མའི་ས་ཆེན་མཐར་ཕྱིན་ཏེ་ལམ་མཆོག་ཡོངས་སུ་རྫོགས་པའི་རིག་འཛིན་གྱི་འཁོར་ལོས་སྒྱུར་བར་གྱུར་པ་ལ་དབང་གི་ལྷ་དང་སློབ་དཔོན་ལྷན་ཅིག་པས་ཤིས་པ་བརྗོད་པས་ཀྱང་མངའ་གསོལ་བར་མོས་ཤིག །ཅེས་མཚམས་སྦྱར་ལ་ཞལ་ནས་གསུངས་པས་ཐོག་དྲངས་ཤིས་བརྗོད་ཅི་རིགས་པ་བྱ་ཞིང་མེ་ཏོག་འཐོར་རོ། །ནམ་མཁར་བཞུགས་པའི་དབང་གི་ལྷ་རྣམས་འོད་དུ་ལྷགས་ཏེ་ཁྱེད་རང་རྣམས་ལ་ཐིམ་པར་མོས་ཤིག །ཨོཾ་སུ་པྲ་ཏིཥྛ་བཛྲཱ་ཡེ་སྭཱ་ཧཱ། ཞེས་བརྟན་པར་བྱ། རྗེས་འབྲེལ་དུ་ཚེ་དབང་བསྐུར་ན་ཟུར་གསལ་ཉིད་སྐབས་འདིར་སྦྱར་རོ། །གསུམ་པ་རྗེས་ནི། དེ་ལྟར་ན་རིམ་པ་དེ་དག་རྣམས་ཀྱིས་རྩ་གསུམ་དགོངས་པ་འདུས་པའི་ཆོས་སྡེ་ལས་རིག་འཛིན་མཆོག་སྒྲུབ་ཀྱི་རྩ་བའི་སྨིན་བྱེད་ཆུ་བོ་བཞི་རྫོགས་ཀྱི་དོན་དབང་སྙིང་པོར་བསྡུས་པ་ཚུལ་བཞིན་དུ་བསྒྲུབས་ཟིན་པ་ལགས་པས་སོགས་ཀྱིས་མཚམས་སྦྱར་ལ་དམ་ཚིག་ཁས་བླང་། གཏང་རག་མཎྜལ་ལུས་འབུལ་དགེ་བསྔོ་སྤྱི་ལྟར་བྱས་ལ་སློབ་མ་གྱེས། ཚོགས་མཆོད། བཀའ་སྲུང་གཏོར་འབུལ་སོགས་རྗེས་ཀྱི་བྱ་བ་རྣམས་ཀྱང་ཕྲིན་ལས་ཀྱི་གཞུང་བཞིན་མཐར་ཆགས་སུ་བཏང་བས་གྲུབ་བོ། ཁྱད་པར་མཆོག་ལྡན་དབང་གི་ཆུ། ཁ་འབབ་རྣམ་བཞིའི་ཀླུང་རྒྱུན་བཞིན། །སྲིད་མཐའ་ཐུག་བར་སྐྱེ་དགུ་རྣམས། །རྣམ་གྲོལ་གསོས་སུ་རྟག་འབབས་ཤོག །ཅེས་པ་འདི་ཀུན་མཁྱེན་བླ་མ་མཚོ་སྐྱེས་དགྱེས་པའི་བཀའ་ལུང་གིས་རྗེས་སུ་གནང་བ་ལྟར་འཆི་མེད་བསྟན་གཉིས་གླིང་པས་མེ་གླང་ཆོ་འཕྲུལ་ཟླ་བའི་དཀར་ཕྱོགས་རྒྱལ་བ་གསུམ་པ་བྱང་ཆུབ་འགྲུབ་པའི་སྦྱོར་བ་དང་ལྡན་པའི་དུས་ཚེས་བཟང་པོར་རྫོང་གསར་བཀྲ་ཤིས་ལྷ་རྩེའི་ཆོས་གྲྭ་ཆེན་པོར་བྲིས་པ་དགེ་ལེགས་འཕེལ།། །།\nRetrieved from "http://rtz.tsadra.org/index.php?title=Terdzo-THA-052&oldid=117665"


ཕྱོགས་སྟོན། གཙོ་ངོས།» གཙོ་ངོས།» འཆད་ཁྲིད། »ལམ་གྱི་གཙོ་བོ་རྣམ་གསུམ་ལས་བརྩམས་པའི་འཆད་ཁྲིད།\nརྩོམ་སྒྲིག་པ། འབའ་སྣང་གྲོལ། སྤེལ་དུས 2018-09-13 ལྟ་ཀློག (3522) རྩོམ་ཁུངས: ངེད་དྲ་བ། པར་འདེབ།\nའཆད་ཁྲིད་པ། ༧སྐུ་ཕྱོགས་ཨོའུ་རྒྱ་ཚང་།འཆད་ཡུལ། ༢༠༡༧ལོའི་ཞིང་ཆེན་རིམ་པའི་བོད་བརྒྱུད་ནང་བསྟན་འཐུས་ཚབ་མི་སྣ།\nས་གནས། མཚོ་སྔོན་ཞིང་ཆེན་ནང་བསྟན་སློབ་གླིང་།སྒྲ་ཕབ་ཡི་གེར་འགོད་མཁན། དགེ་བསྙེན་བློ་གྲོས་རྒྱལ་མཚན།\n༄༅།། ལམ་གྱི་གཙོ་བོ་རྣམ་གསུམ་ལས་བརྩམས་པའི་འཆད་ཁྲིད་དཔྱོད་ལྡན་དགྱེས་པའི་གཏམ།ཐུན་དང་པོའི་བཤད་པ།འོ་ལགས་སོ། ད་དེ་རིང་ཞིང་ཆེན་རིམ་པའི་བོད་བརྒྱུད་ནང་བསྟན་འཐུས་ཚབ་མི་སྣའི་གསོ་སྦྱོང་ཐེངས་དང་པོ་རེད། ཞིང་ཆེན་ཡོངས་ཀྱི་མཐོ་རིམ་བླ་སྤྲུལ་དང་དགེ་བའི་བཤེས་གཉེན། དགོན་སྡེ་དག་གི་འཐུས་ཚབ་མི་སྣ་བརྒྱ་དང་དྲུག་ཅུ་ལྷག་ཡོད་གི ང་ཉིན་འགའི་སྔོན་ལ་སློབ་གླིང་གི་བརྡ་བཏང་ནས་ཐེངས་འདིར་ངེས་ཅན་ཐོན་དགོས་ཟེར། མཛད་སྒོའི་ཚོགས་ཆེན་ལ་ཞུགས་དགོས་པར་མ་ཟད། ད་རུང་འཆད་ཁྲིད་བཀོད་སྒྲིག་ཡོད་ཟེར། དེ་རིང་ཉིན་དང་པོ་རེད། གོང་ནས་ཁྲུའུ་ཀྲང་རིན་ཆེན་ལགས་ཀྱིས་ང་ཁྱེད་རྣམ་པར་མཚམས་སྦྱོར་བྱས་སོང་། ངས་སྔོན་ཆད་བླ་བྲང་བཀྲ་ཤིས་འཁྱིལ་དུ་ལོ་བཅུ་ཕྲག་ལྷག་ལ་དཀའ་སྤྱད་དང་སློབ་གཉེར་བྱས། དེ་ནས་པེ་ཅིན་ནང་བསྟན་སློབ་གྲྭ་སོགས་སུ་སློབ་གཉེར་བྱས་མྱོང་པ་བདེན་མོད། གོང་དུ་མཚམས་སྦྱོར་བྱས་པ་ལྟ་བུའི་འཆད་རྩོད་རྩོམ་གསུམ་ལ་བྱང་ཡོད་པ་ཞིག་མིན། ཁྱི་མིང་ལ་སེང་གེར་བཏགས་པ་ཝ་སྐྱེས་རམ་གྱིས་ཁ་བསྒྱུར་བ་ལྟ་བུ་ཞིག་ཡིན།དེ་རིང་ཞིང་ཆེན་ཡོངས་ཀྱི་བླ་སྤྲུལ་མཐོ་ཁག་དང་དགེ་བཤེས་ཆེ་ཁག་འདི་མོ་མང་བོ་ཞིག་གི་གོང་ནས་མར་འཁོར་ནས་འཆད་ཁྲིད་བྱེད་པ་ང་ལ་འོས་པ་མ་རེད། ཡིན་ཀྱང་སློབ་གླིང་གི་བཀའ་གསུང་དང་དུ་ལེན་དགོས་པ་རེད། དགོངས་འགལ་མེད་པར་མཁྱེན།དེ་རིང་གི་འཆད་བྱ་ནི་ལམ་གཙོ་ལས་བརྩམས་ཏེ་འཆད་དགོས་པ་དེ་རེད། ད་ཐེངས་དུས་ཚོད་ཀྱི་དབང་གིས་གྲ་སྒྲིག་བྱེད་ཁོམ་མེད་སོང་། ལམ་གཙོའི་དཔེ་ཆ་ཡང་ལག་ན་མེད། ད་རང་བློར་ཤར་ཚོད་ལྟར་ཁ་བརྡ་ཞིག་བཤད་རྒྱུ་ཡིན།རྗེ་ཙོང་ཁ་པ་ཆེན་པོའི་ལེགས་བཤད་གསུང་རྩོམ་གྲགས་ཆེན་མང་བོའི་ནམ་གསུངས་ཀྱི་ལོ་ཚིགས་དང་གང་དུ་གསུངས་པའི་གནས་སོགས་ཤིན་ཏུ་གསལ་བོར་ཡོད་ནའང་། ལེགས་བཤད་གྲགས་ཆེན་ལམ་གཙོ་འདི་ནམ་གསུང་གི་ལོ་ཚིགས་གསལ་བོར་མེད་པ་དང་། མཁས་པ་ལ་ལས་རྗེ་ཚ་ཁོ་པ་མདོ་སྨད་དུ་ཕེབས་དུས། རྗེ་ཙོང་ཁ་བ་ཆེན་པོས་ལམ་གཙོ་གསུངས་ཏེ་ལེགས་སྐྱེས་སུ་ཕུལ་བ་རྗེ་ཚ་ཁོ་བས་ཕྱག་ཏུ་བསྣམས་ཏེ་མདོ་སྨད་དུ་ཕེབས། ཟེར་བ་དང་། ལ་ལས་རྗེ་ཚ་ཁོ་པ་མདོ་སྨད་ལ་ཕེབས་ནས་དགོན་པ་བརྒྱ་རྩ་བརྒྱད་བཏབ་རྗེས། རྗེ་ཙོང་ཁ་པ་ཆེན་པོ་ལ་ཡི་གེ་བསྐུར་ཏེ། ཁས་བླངས་དམ་བཅའ་རྫོགས་པར་གྲུབ། ཅེས་ཕུལ་བའི་ལན་དུ་ལམ་གཙོ་དང་ཚུལ་ཁྲིམས་བསྲུང་བའི་བསླབ་བྱ་བརྩམས་གནང་མཛད་དེ་བསྐུར་བར་བཤད་པ་བཅས། བཤད་རྒྱུན་མི་འདྲ་བ་གཉིས་ཡོད་པའི་དབང་གིས་གཟུ་བོར་གནས་ཤིང་དད་འདུན་གྱིས་ཐུགས་རྒྱུད་རབ་ཏུ་ཕྱུག་པའི་འདིར་ཚོགས་བློ་ལྡན་རྣམ་པའི་སྙན་ལམ་དུ། ལམ་གཙོ་ཟེར་བའི་ལེགས་བཤད་གྲགས་ཆེན་འདི་རྩོམ་པ་པོ་གང་གིས། ཆེད་དུ་བྱ་བའི་གདུལ་བྱ་གང་ལ། གནས་གང་ཞིག་ཏུ། དུས་ནམ་ཞིག་ལ། ཚུལ་ཅི་ལྟར་གསུངས་པའི་སྐོར་བཅས་ས་བཅད་དོན་ཚན་ལྔར་ཕྱེས་ཏེ་བཤད་ན་བདེ་སྙམ།དང་པོ། གངས་ཅན་མཁས་པའི་གཙུག་རྒྱན་དུ་གྱུར་ཚུལ་བརྗོད་པ།གཞུང་འདི་རྩོམ་པ་པོ་ནི་རྗེ་ཙོང་ཁ་པ་ཆེན་པོ་བློ་བཟང་གྲགས་པའི་དཔལ་ཡིན་ལ། གངས་ཅན་མཁས་པའི་གཙུག་རྒྱན་ཙོང་ཁ་པ། ། ཞེས་མཚན་སྙན་གྱི་གཡུ་འབྲུག་ལྡིར་བ་སྔོན་ནས་ད་བར་དུ་འཛམ་གླིང་ཁྱོན་ཡོངས་ལ་གྲགས་པ་དེ་ཡིན། དེས་ན་ངས་ཐོག་མར་རྗེ་ཙོང་ཁ་པ་ཆེན་པོ་ཁོང་ལ"གངས་ཅན་མཁས་པའི་གཙུག་རྒྱན"ཞེས་མཚན་ཐོགས་པའི་སྟེང་ནས་ཉུང་ཙམ་ངོ་སྤྲོད་བྱེད་བསམ། མཚན་དེ་ཡང་འདོད་རྒྱལ་གྱིས་བཏགས་པ། ཆགས་སྡང་གིས་བཏགས་པ། གཅམ་བུའི་ངག་གིས་བསྟོད་པ། ཡང་ན། གཞན་གྱིས་ཟེར་བའི་ཁ་ལ་རྒྱུག་པ་ལྟ་བུ་མ་ཡིན་པར། འཆད་རྩོད་རྩོམ་གསུམ་ལ་མཁས་པའི་མིང་དོན་མཚུངས་ཤིང་མཛད་འཕྲིན་ཆེན་པོ་རྗེས་སུ་གྲུབ་པའི་ཆ་ནས་རྩོལ་མེད་ལྷུན་གྲུབ་ཏུ་བྱུང་བ་ཞིག་རེད།སྤྱིར་ན་རྗེ་ཙོང་ཁ་པ་ཆེན་པོ་ལ་རྣམ་ཐར་རྒྱས་བསྡུས་མང་དུ་ཡོད་པས། ལ་ལ་ལྟར་གང་ལས་འོང་བ་མི་ཤེས། གང་དུ་སོང་བ་མི་ཤེས། ཅི་ཞིག་མཛད་པ་མི་ཤེས་པ། ལྟ་བུ་མ་ཡིན་པར། མཛད་འཕྲིན་ཆེ་ཆུང་དག་གི་ལོ་ཚིགས་དང་གནས་གང་དུ་མཛད་པ་སོགས་ཞིབ་པར་ཡོད། དེ་དག་ཞིབ་ཏུ་བརྗོད་པས་མི་ལངས་མོད། ངས་འདི་ནས་སྐབས་སུ་བབས་པ་རྗེ་ཙོང་བ་ཆེན་པོ་འཆད་རྩོད་རྩོམ་གསུམ་སྟེ། མཁས་པའི་བྱ་བ་རྣམ་གསུམ་གྱི་སྒོ་ནས་ཇི་ལྟར་མཁས་པ་ཡོངས་ཀྱི་གཙུག་རྒྱན་དུ་གྱུར་ཚུལ་ཕྱོགས་གསུམ་ནས་བཤད།༡. འཆད་པའི་ཡོན་ཏན།སྤྱི་ལོ་༡༣༩༦ ལོར་རྗེ་ཙོང་ཁ་པ་ཆེན་པོ་དགུང་ལོ་བཞི་ཅུ་པ། གཉལ་གྱི་ལུང་ར་ཆེན་མོ་བཙུགས་པའི་ལོ་དེར་རྒྱལ་ཚབ་དར་མ་རིན་ཆེན་རྗེ་ཙོང་ཁ་པ་ལ་ཐོག་མར་མཇལ། རྩོད་བཟང་མཆོག་གྱུར་དར་མ་རིན་ཆེན་དེ།། ཞེས་རྗེ་རེ་མདའ་བ་ཆེན་པོས་ཀྱང་བསྔགས་པ་བརྗོད་པ། དེ་དུས་ཁ་བ་རི་བོའི་ལྗོངས་འདི་ན། བཀའ་བཅུ་དར་མ་རིན་ཆེན་ཞེས་མཚན་སྙན་གྲགས་ཤིན་ཏུ་ཆེ་བར་ཡོད། ཁོང་ཡང་རྗེ་ཙོང་ཁ་པའི་མཚན་སྙན་གྲགས་གསན་ནས། མཁས་པ་བརྩད་ཅིང་མ་དྲིས་པ།། དེ་ཡི་བར་དུ་གཏིང་མི་དཔོག ། ཟེར་བ་ལྟར། གྲུབ་མཐའ་རྩོད་པའི་ཕྱིར་དུ་ཕེབས། དེ་དུས་རྗེ་ཙོང་ཁ་པ་ཆེན་པོ་གཉལ་སྟོད་ར་གྲོང་དུ་བཞུགས་ཤིང་འཁོར་བུ་སློབ་མང་པོ་ལ་དྲང་ངེས་ཀྱི་དཀའ་གནད་རྟོན་བཞིའི་ཁྲིད་གནང་བཞིན་བཞུགས། དེ་དུས་རྗེ་ཙོང་ཁ་པ་ཆེན་པོས་དབུ་སེམས་ཐལ་རང་གི་གྲུབ་མཐའི་ཕྲ་ཞིབ་ལེགས་པར་བཤད་པ་ལུང་རིགས་ཀྱིས་གནད་ཕུགས་ཏེ་གསུངས་པ། སྔོན་ཆད་མཁས་པ་གཞན་ལས་མ་ཐོན་པའི་ལེགས་བཤད་ཤ་སྟག་ཐོས་པས། བཀའ་བཅུ་བ་དར་མ་རིན་ཆེན་ཡ་མཚར་ཏེ། ཨ་ལ་ལ། བྱང་ཕྱོགས་ཁ་པ་རི་བོའི་ལྗོངས་འདི་ན་འདི་ལྟ་བུ་གྲུབ་མཐའི་གནད་འགག་སྤུ་རིས་འབྱེད་པ་ལ་དབང་འབྱོར་བའི་མཁས་པ་བཞུགས་པ་སྒང་བ་བོད་ཀྱི་བསོད་ནམས་དུ་ཆེ། བསམ་པ་དང་ཁོང་གི་རྩོད་པའི་ང་རྒྱལ་གྱི་དཔའ་ཡོངས་སུ་ཞུམ། དེ་ནས་བཟུང་དད་པ་དང་སྦྱོར་བ་སྔོན་དུ་འགྲོ་བས་ཁོང་གིས་རྗེ་ཙོང་ཁ་པ་ཆེན་པོ་གཙུག་གི་ནོར་བུར་བསྟེན་པར་གྱུར།དེས་ནི་རྗེ་ཙོང་ཁ་པ་ཆེན་པོའི་འཆད་པའི་ཡོན་ཏན་ཟུར་ཙམ་མཚོན་ཡོད་ལ། མཁས་པ་མཁས་པའི་ནང་ན་མཛེས། ། བླུན་པོས་མཁས་པ་ཇི་ལྟར་གོ ། ཞེས་པའང་ཚུལ་འདི་དང་འདི་ལྟ་བུ་ལ་ཞིག་ལ་ཟེར་བ་ཡིན་ནོ། །\nད་རུང་ཉུང་ཙམ་བཤད་ན། རྗེ་ཙོང་ཁ་པ་ཆེན་པོ་དགུང་གྲངས་བཅུ་དགུ་སོན་དུས་། གནས་རྙིང་དུ་བཞུགས་སྐབས་དོནགཉེར་ཅན་མང་བོས་གསོལ་བ་ནན་ཆེར་བཏབ་པའི་ངོར། མངོན་པ་ཀུན་བཏུས་རྩལ་བཤད་ཚར་གཅིག་གནང་བས་ཀུན་ཀྱི་ཡིད་རབ་ཏུ་འཕྲོག་པར་གྱུར་བ། འབྲུག་རྒྱལ་དབང་ཆོས་རྗེའི་རྗེའི་རྣམ་ཐར་ཆེན་མོ།(༡)གསལ། རྗེ་ཙོང་ཁ་པ་དེ་དུས་ལོ་བཅུ་དགུ་རེད། ད་རུང་བྱིས་པའི་གནས་སྐབས་རེད། རང་རང་དང་བསྡུར་ན་ག་འདྲ་རེད། གྲུབ་མཐའ་སྨྲ་བ་གཞན་དག་དང་བསྡུར་ན་ག་འདྲ་རེད།གཞན་ཡང་། མོན་མཁར་བཀྲ་ཤིས་གདོང་དུ་བཞུགས་དུས་རྒྱ་གཞུང་ཆེན་མོ་བཅོ་ལྔའི་བཤད་པ་དུས་གཅིག་ལ་གནང་ཞིང་། ལྷག་པར་དུ་རྗེ་ཉིད་དགུང་ལོ་༣༢ཡིན་དུས། གཞུང་ཆེན་བཅོ་ལྔའི་དབུ་ཉིན་གཅིག་ལ་བཙུགས་ནས་ཐུགས་ཐོག་འབའ་ཞིག་ནས་འཆད་པ་ཟླ་བ་གསུམ་ལ་གནང་། ཉིན་རེར་འཆད་པ་ཐུན་བཅོ་ལྔ་རེ་ཆག་མེད་མཛད། གཞུང་གཉིས་རྫོགས་པ་ན་སླར་ཡང་དེའི་དོད་དུ་གཉིས་བཙུགས་པར་མཛད་པ་བྱས།འདི་ལྟ་བུ་འཆད་པའི་ཡོན་ཏན་གྱི་རྩལ་རབ་ཏུ་རྫོགས་པ་བོད་གངས་ཅན་ས་ལའི་ལྗོངས་འདིར་རྗེ་ཙོང་ཁ་པ་ཆེན་པོའི་ཡར་སྔོན་བྱོན་མ་མྱོང་ལ། རྗེས་ནས་ཀྱང་ད་ལྟའི་བར་གྲུབ་མཐའ་གང་ལའང་བྱུང་མ་མྱོང་། ཕྱི་ནས་ཀྱང་འབྱུང་བ་མེད་སྙམ་མོད། གལ་ཏེ་ཡོད་ན་སྒང་བ་བོད་པ་ཚང་གི་མ་ཟད། འཛམ་གླིང་འགྲོ་བ་མིའི་བསོད་ནམས་ཡིན།རྣམ་ཐར་ངོ་མཚར་གྱི་གཏམ་བརྒྱ་རྩ་བརྒྱད་པ་ལས། འདི་ནི་བོད་དུ་མ་ཟད་སྔོན་རྡོ་རྗེ་གདན་གྱི་པཎྜི་ཏ་རྣམས་ཀྱིས་ཀྱང་འགྲན་དུ་མེད་པའི་བརྗོད་པ་སྟེ། གཟུངས་ལ་དབང་ཐོབ་པའི་རྣམ་རོལ་སྟོན་པར་མཛད་པ་ནི་རྨད་དུ་བྱུང་བའི་གཏམ་སོ་ལྔ་བའོ།།(༢)ཞེས་གསུངས་པ་ལྟར་རོ།འདི་ནི་བོད་དུ་མ་ཟད་འཛམ་གླིང་ཐོག་བཞག་པའི་ཟིན་ཐོ་ཡིན་པས། འཛམ་གླིང་མཁས་པའི་གཙུག་རྒྱན་ཙོང་ཁ་པ།། ཞེས་མ་བརྗོད་རང་བརྗོད་དུ་ཡོད་པ་ཡིན་ནོ།།དེང་དུས་འཛམ་གླིང་སྟེང་ཐུན་མོང་དུ་ཁས་ལེན་པའི་མཁས་པ། བསམ་བློ་པ། ཀྲུང་ཧྭ་མི་རིགས་ཀྱི་ལོ་རྒྱུས་སྟེང་མི་གསུམ་མ་གཏོགས་མེད། རྗེ་ཙོང་ཁ་པ་ཆེན་པོ་ནི་དེའི་གྲས་ཀྱི་གཅིག་ཡིན།གོང་ནས་འཆད་ཁྲིད་མཛད་པའི་གཞུང་ཆེན་བཅུ་བདུན་ནི། རིན་ཆེན་ཕྲེང་བ་མ་གཏོགས་པའི་དབུ་མ་རིགས་ཚོགས་ལྔ།༼ རྩ་བ་ཤེས་རབ། རིགས་པ་དྲུག་ཅུ་བ། སྟོང་ཉིད་བདུན་ཅུ་བ། རྩོད་ཟློག ཞིབ་མོ་རྣམ་འཐག༽ བྱམས་ཆོས་ཕྱི་མ་བཞི། ༼མངོན་རྟོགས་རྒྱན། མདོ་སྡེ་རྒྱན། རྒྱུད་བླ་མ། ཆོས་ཉིད་རྣམ་འབྱེད། དབུས་མཐའ་རྣམ་འབྱེད།༽ དབུ་མ་བཞི་བརྒྱ་བ། དབུ་མ་འཇུག་པ། སྤྱོད་འཇུག མངོན་པ་གོང་འོག་གཉིས། ༼མངོན་པ་མཛོད་དང་ཀུན་བཏུས༽ རྣམ་འགྲེལ་རྩ་བ། འདུལ་བ་མདོ་རྩ་བཅས་ཡིན། མདོར་ན། གཞུང་བཀའ་པོད་ལྔའི་རྩ་འགྲེལ་ལས་བརྩམས་པའི་འཆད་ཁྲིད་གནང་བ་དེ་རེད།གསང་བ་སྔགས་ཀྱི་སྐོར་ལས། གསང་འདུས་རྩ་རྒྱུད། འགྲེལ་བ་སྒྲོན་གསལ། རིམ་ལྔ་གསལ་སྒྲོན། དུས་འཁོར་འགྲེལ་ཆེན་དྲི་མེད་འོད། བདེ་མཆོག་སྦས་དོན་ཀུན་གསལ། འཇིགས་བྱེད་རྟོག་བདུན། སྔགས་རིམ་ཆེན་མོ་སོགས་ཀྱི་འཆད་པ་རྒྱ་ཆེ་བ་མཐའ་ཀླས་པར་མཛད། དཔེར་ན། དུས་ཀྱི་འཁོར་ལོའི་རྒྱུད་ལ་བཤད་སྲོལ་མི་འདྲ་བ་བཅུ་བདུན་གསན་ཅིང་གསུངས་པ་ལྟ་བུ་ཡིན་ནོ། དེ་ལྟར་གསང་ཆེན་རྡོ་རྗེ་ཐེག་པའི་བསྟན་པ་ཉིན་མོ་ལྟར་གསལ་བར་མཛད་པ་ལ་རྒྱལ་བ་རྡོ་རྗེ་འཆང་དངོས་སུ་བྱོན་པ་དང་སྒོ་ཐམས་ཅད་ནས་གཉིས་སུ་མེད་པར་གྱུར་ཏོ།། དེ་ཡང་རྗེ་བཙུན་ཡིད་བཟང་རྩེ་བའི་བཀའ་ལས། རྗེ་ཙོང་ཁ་པ་ཆེན་པོས་དུས་ཀྱི་འཁོར་ལོའི་རྩ་རྒྱུད་ལ་བཤད་པ་ཚར་གཅིག་གསུངས་པ་དེ། བླ་མ་གཞན་གྱིས་བཤད་པ་བརྒྱ་ཕྲག་ལས་ལྷག་པའི་བསྟན་པ་ལ་ཕན་ཐོགས་ཚུལ་དེབ་ཐེར་སྔོན་པོ་སོགས་ན་བཤད་པ་ལྟར་རོ།།(༣)གཞན་ཡང་། རྗེ་ཙོང་ཁ་ཆེན་པོ་ནི། འགའ་ཞིག་ལྟར་ཆོས་བཤད་པ་ལ་དགའ་བ་ཙམ་དང་དཔའ་པ་ཙམ་མ་ཡིན་པར། གླེགས་བམ་སོ་སོའི་སྤྱི་སྐད། གྲུབ་མཐའ་སོ་སོའི་འཇོག་ཚུལ། དགག་སྒྲུབ་གྱི་རིགས་པ་སོགས་སློབ་དཔོན་གཞན་ལས་ཐོས་དཀའ་བ། གཟུ་བོར་གནས་པའི་དཔྱོད་ལྡན་རྣམས་ཀྱི་ཡིད་ཚིམ་པར་བྱེད་པ་ཤ་སྟག་འཆད་ལ། ཆོས་འཆད་པའི་སློབ་དཔོན་མཚན་ཉིད་དང་ལྡན་པ་ཡང་ཡིན་ཏེ། སུམ་བརྒྱ་བ་ལས། ཚུལ་ཁྲིམས་ལྡན་ཞིང་འདུལ་བའི་ཆོ་ག་ཤེས།། ཞེས་སོགས་བཤེས་གཉེན་གྱི་ཁྱད་པར་དྲུག་དང་། མདོ་སྡེ་རྒྱན་ལས། བཤེས་གཉེན་ཞི་བ་དུལ་བ་ཉེར་ཞི་བ།། སོགས་ཐེག་ཆེན་གྱི་དགེ་བའི་བཤེས་གཉེན་ཁྱད་པར་བཅུ་དང་ལྡན་ལ། དེར་མ་ཟད། པན་ཆེན་བློ་བཟང་ཆོས་རྒྱན་མཆོག་གིས། དེ་ཉིད་བཅུ་ཟུང་འབྲི་དང་འཆད་མཁས་པའི།། རྡོ་རྗེ་འཛིན་པའི་གཙོ་ལ་གསོལ་བ་འདེབས།། ཞེས་གསུངས་པ་ལྟར་གྱི་སྔགས་ཀྱི་སློབ་དཔོན་ཕྱི་ནང་གི་ཡོན་ཏན་བཅུ་ཕྲག་གཉིས་དང་ལྡན་པ་བཅས། མདོར་ན། མདོ་སྔགས་རིག་གནས་དང་བཅས་འཆད་པའི་སློབ་དཔོན་དམ་པ་སྒོ་ཐམས་ཅད་ནས་འགྲན་པའི་ཟླ་ཐམས་ཅད་དང་བྲལ་བ་ལྟ་བུར་ཡོད་དོ།།\n༢. རྩོད་པའི་ཡོན་ཏན།རྗེ་ཙོང་ཁ་པ་ཆེན་པོ་དགུང་གྲངས་བཅུ་དགུའི་སྟེང་གསང་ཕུ་རུ་བྱམས་ཆོས་དང་བདེ་བ་ཅན་དུ་ཕར་ཕྱིན་གྱི་གྲྭ་སྐོར་མཛད་པས་རྩོད་པའི་སྙན་གྲགས་རྒྱས། དེ་ནས་གཙང་དུ་བྱོན་ཏེ་ས་སྐྱར་ཕར་ཕྱིན་གྱི་གྲྭ་སྐོར་མཛད། སྣར་ཐང་དུ་མཛོད། ཉང་སྟོད་བསམ་གཏན་གླིང་དུ་དབུ་མ། སྐྱོར་མོ་ལུང་དུ་འདུལ་བ། ས་སྐྱར་ཚད་མ་རྣམ་འགྲེལ་གྱི་གྲྭ་སྐོར་མཛད་པར་མ་ཟད། སྣར་ཐང་དུ་རྣམ་འགྲེལ། མངོན་པ་གོང་འོག འདུལ་བ་དང་བཅས་པའི་གྲྭ་སྐོར་མཛད། གཞན་ཡང་། ཚལ་གུང་ཐང་། རྩེས་དང་སོགས་སུ་ཕར་ཕྱིན་མ་གཏོགས་པའི་བཀའ་ཆེན་ལྷག་མ་བཞིའི་གྲྭ་སྐོར་མཛད། དབུས་ཀྱི་གདན་ས་ཆེན་པོ་དྲུག་༼གསང་བདེ་གུང་གསུམ། དགའ་སྐྱོར་ཟུལ་གསུམ༽ལ་སོགས་པ་གདན་ས་ཆེན་པོ་དེ་དག་ཏུ། དབུས་གཙང་གི་དགེ་བའི་བཤེས་གཉེན་ཆེན་པོ་མང་པོ་དང་བརྒལ་ཅིང་བརྟག་པའི་རྩོད་པ་མཛད། དེ་དུས་ཚད་ལྡན་གྱི་གསུང་རབ་དང་རྒྱ་བོད་ཀྱི་གཞུང་ལུགས་རབ་འབྱམས་དཔང་བོར་བཞག་སྟེ་དཀའ་གནད་ཇི་འདྲ་ཞིག་ལས་རྩོད་པ་མཛད་ཀྱང་། རྗེ་ཉིད་ཁོ་ན་རྩོད་པ་བཟང་བ་དང་། མཁས་པའི་སྙན་གྲགས་ས་སྟེང་དུ་ཁྱབ་པར་གྱུར་བ་ཡིན་ནོ།།འོ་ན། རྗེ་ཙོང་ཁ་པ་ཆེན་པོ་བཀའ་བཞི་དང་རྒྱལ་ཚབ་དར་མ་རིན་ཆེན་བཀའ་བཅུ་ཡིན་པའི་རྒྱུ་མཚན་ཅི་ཞེ་ན། དེའི་ཚེ་ད་རུང་བཀའ་བཅུ་དང་རབ་འབྱམས་པའི་མཚན་བཏགས་མཛད་པའི་སྲོལ་མ་ཚུགས་པའི་དབང་གིས་ཡིན་ཏེ། བཀའ་བཅུ་དང་རབ་འབྱམས་པའི་ཐ་སྙད་ནི་རྗེའི་སྐུ་ཚེ་སྨད་དུ་བྱུང་བས་སོ།། (༤)ཞེས་ཅོ་ནེ་གྲགས་པ་བཤད་སྒྲུབ་ཀྱིས་གསུངས་ཡོད།དེ་རིང་རྗེ་ཙོང་ཁ་པ་ཆེན་པོའི་རྩོད་པའི་ཡོན་ཏན་གྱི་ཆེ་བ་བཤད་པ་དེ་ཙམ་གྱིས་ཆོག་པར་བྱ། ཁྱོད་ཚོའི་ནང་ན་དཔེ་ཆ་ལྟ་ནི་རེ་ཡོད་ན། རྗེའི་རྣམ་ཐར་རྒྱས་པ་འབྲུག་རྒྱལ་དབང་ཆོས་རྗེས་བརྩམས་པ་དེ་དང་། ཟངས་ཟངས་ནེ་རིང་བས་མཛད་པའི་རྗེའི་རྣམ་ཐར་གསེར་གྱི་མཆོད་སྡོང་དང་ངོ་མཚར་གྱི་གཏམ་བརྒྱ་རྩ་བརྒྱད་པ་སོགས་ལ་ལྟོས་དང་ཤིན་ཏུ་གསལ་བར་ཡོད། ལྷག་པར་མཁས་གྲུབ་རྗེས་མཛད་པའི་རྣམ་ཐར་དད་པའི་འཇུག་ངོགས་ནི་རྗེ་ཙོང་ཁ་པ་ཆེན་པོའི་རྣམ་ཐར་ཡོངས་རྫོགས་ཀྱི་སྡོམ་ལྟ་བུ་ཡིན་པས་དེ་དག་ལ་ལྟ་བར་བྱ། དེང་སང་དཔེ་ཆ་རྙེད་སླ་བོ་རེད། རྗེའི་རྣམ་ཐར་ཕྱོགས་སྒྲིག་བོད་རིག་པ་དཔེ་སྐྲུན་ཁང་གིས་པར་བསྐྲུན་བྱས་པ་པོད་བཞི་ཅན་ཞིག་ཡོད། རྗེའི་རྣམ་ཐར་ཆེ་ཆུང་བཞི་བཅུ་ལྷག་ཕྱོགས་སྒྲིག་བྱས་ཡོད་ཀི ངས་ཀྱང་དེ་དག་ལ་བལྟས་ནི་ཡིན། སེམས་ལ་ཤར་ཚོད་བཞིན་དེ་རིང་ཁ་བརྡ་བྱས་པ་ཡིན། དེ་ཙམ་མ་གཏོགས་ད་མང་པོ་ཞིབ་ཚགས་ཅན་ཞིག་བཤད་མི་ཤེས་ཀི སྐུ་ཚེ་བརྟན། ད་དུས་ཚོད་སྐར་མ་བཅུ་ལ་ངལ་གསོ་བྱེད། དེ་ནས་མུ་མཐུད་དུ་ཚོགས།ཐུན་གཉིས་པའི་བཤད་པ།ཡ་་་ད་ང་ཚོས་མུ་མཐུད་ནས་བཤད་པར་བྱ། གོང་ནས་ང་ཚོས་ལམ་གཙོ་ཟེར་བ་འདི་རྩོམ་པ་པོ་གང་གིས་བརྩམས་ཚུལ་བཤད། ཁྱད་པར་དུ་རྗེ་ཙོང་ཁ་པ་ཆེན་པོ་ལ"གངས་ཅན་མཁས་པའི་གཙུག་རྒྱན་ཙོང་ཁ་པ"ཞེས་མཚན་གསོལ་བའི་སྟེང་ནས་བཤད་པ་བྱས། དེ་ཡང་། འཆད་རྩོད་རྩོམ་གསུམ་ལས་བརྩམས་ཏེ་བཤད། འཆད་པའི་ཡོན་ཏན་མདོ་སྔགས་ཡོངས་རྫོགས་ཀྱི་བསྟན་པ་ལ་ནང་བྱན་ཆུད་ཏེ་གདུལ་བྱ་ལ་འཆད་ཚུལ་ཇི་ལྟར་ཁྱད་པར་དུ་འཕགས་པ་བཤད། དཔེར་ན། ཉིན་གཅིག་ལ་གཞུང་ཆེན་བཅོ་ལྔའི་འཆད་ཁྲིད་ཀྱི་དབུ་བཙུགས་པ་ལྟ་བུ། དེ་ནས་རྩོད་པའི་ཡོན་ཏན་ལ་མཚོན་ན། དབུས་ཀྱི་གདན་ས་ཆེན་པོ་དྲུག་སོགས་སུ་གྲྭ་སྐོར་མཛད། རྩོད་པའི་ཡོན་ཏན་ཇི་ལྟར་སྦྱངས་ཏེ་མཁས་པའི་སྙན་གྲགས་ས་ཆེན་པོའི་སྟེང་དུ་ཁྱབ་ཚུལ་ནི་གོང་དུ་ཞུས་ཟིན།\n༣. རྩོམ་པའི་ཡོན་ཏན།ད་ཡིན་ན། རྗེ་ཙོང་ཁ་པ་ཆེན་པོའི་རྩོམ་པའི་ཡོན་ཏན་གྱི་སྐོར་ལས་ཉུང་ཙམ་བཤད་ཁུལ་བྱ།སྤྱིར་འཆད་རྩོད་རྩོམ་གསུམ་གྱི་མཛད་རྗེས་མི་གཅིག་པ་ཡིན་པས། དེ་གསུམ་གང་ལས་འཁྲུངས་པའི་ཤེས་རབ་ཀྱང་སོ་སོ་ཡིན། དམིགས་བརྩེ་མའི་ལས་ཚོགས་སྐོར་ན། ཤེས་རབ་མི་འདྲ་བ་བདུན་སྒྲུབ་ཚུལ་གསུངས་ཡོད། ཟབ་པའི་ཤེས་རབ། གསལ་བའི་ཤེས་རབ། མྱུར་བའི་ཤེས་རབ། རྣོ་བའི་ཤེས་རབ། གཏུགས་པ་མེད་པའི་ཤེས་རབ། འཆད་པའི་ཤེས་རབ། རྩོད་པའི་ཤེས་རབ། རྩོམ་པའི་ཤེས་རབ་སྟེ་བདུན་ཡོད། འོན་ཀྱང་། རྩོམ་པའི་ཤེས་རབ་ལ་འཆད་རྩོད་གཉིས་ཀའི་ཤེས་རབ་དགོས་པར་གསུངས་ཡོད། དེའི་རྒྱུ་མཚན་ནི། གཞུང་ལུགས་སམ་གྲུབ་མཐའ་ཕུལ་ཏུ་བྱུང་བ། གྱ་ནོམ་པ། རྩེ་མོར་གྱུར་བ་རྩོམ་པ་ལ་མདོ་རྒྱུད་བསྟན་བཅོས་མང་པོའི་ལུང་ལ་དཔྱད་བསྡུར་བྱས་ཏེ་བརྡར་ཤ་གཅོད་དགོས་པ་དང་། དེ་ཡང་མཐར་གཏུགས་ན་དྲི་མ་མེད་པའི་རིགས་པས་དབྱེ་དགོས། དེ་ནས་གོ་རིམ་མ་ནོར་བ། ས་བཅད་མ་འཁྲིགས་པ། ལུང་རིགས་དང་མ་འགལ་བ། བསྲེ་སླད་མེད་པ། བསྲེག་བཅད་བརྡར་བའི་གསེར་བཞིན་དུ་ལེགས་པར་བརྟག་སྟེ། མ་རྟོགས་པ་དང་ལོག་པར་རྟོག་པ། ཐེ་ཚོམ་གྱི་དྲི་མས་མ་གོས་པའི་སྒོ་ནས་གཞུང་ལུགས་སམ་བསྟན་བཅོས་རྩོམ་དགོས་པ་རེད།རྗེ་ཙོང་ཁ་པ་ཆེན་པོས་དེ་ལྟར་བརྩམས་པ་རེད། མ་གཏོགས་དེང་རབས་དང་ཁ་སང་དེ་རིང་ཤེས་མི་ཤེས་མང་པོས་དཔེ་ཆ་བྲིས་ཡོད་པ་དེ་ལྟ་བུ་ཞིག་ག་ལ་ཡིན། དེང་རབས་ཀྱི་ཁ་བརྡ་གནའ་གཏམ་ལྟ་བུའི་དཔེ་ཆ་དེ་ལྟ་བུ་ངས་ཀྱང་འབྲི་ཐུབ། འོན་ཀྱང་། བྲིས་ན་བསྟན་པ་དང་ལྷག་པར་གྲུབ་མཐའ་ལ་ཕན་ཐོགས་མེད་པར་མ་ཟད། གནོད་པ་བསྐྱལ་ཡོང་། རྒྱུ་མཚན་ནི། དེང་རབས་མི་ལ་ཡོན་ཏན་སྦྱོང་པའི་བརྩོན་པ་ཆུང་ལ་ཤེས་རབ་ཆུང་། དད་པ་ཉག་ཕྲ། ལྷག་པར་གཞུང་བཀའ་པོད་ལྔ་དང་བཅས་པའི་མདོ་སྔགས་རིག་གནས་ལ་སྦྱངས་པའི་དུས་ཡུན་ཐུང་། བྱ་བ་ཟ་ཟི་མང་བོས་མགོ་འཁོར། ཁ་པར་སོགས་བརྡ་འཕྲིན་གྱིས་མི་སེམས་མི་དལ་བར་བྱས་པའི་དུས་འདིར། ང་ཚོས་དཔེ་ཆ་དང་རྩོམ་ཡིག་ཐར་འཐོར་རེ་འབྲི་ཁུལ་བྱས་ན། སྲན་མ་མ་ཆོད་ཡུས་ཀྱི་དཔེ་བཞིན། མི་བུ་དེ་དག་དེ་ལ་མགོ་འཁོར་ནས་སྔོན་བྱོན་མཁས་པས་བརྩམས་གནང་མཛད་པའི་གཞུང་ལུགས་དང་བསྟན་བཅོས་སློབ་པའི་བར་ཆད་དུ་འགྱུར་རོ་བསམ་ནས་ངས་ནི་འབྲི་མི་སྤོབས།གཞན་ཡང་། ང་ཚོས་བྲིས་པའི་ནང་དུ་གྲུབ་མཐའི་དཀའ་གནད་སེལ་བ་དང་། གཞུང་གི་ཁ་སྐོང་ཐུབ་པ། མཁས་པའི་ལུགས་སྲ་བརྟན་དུ་གཏོང་བའི་རིགས་ཤིག་གཏན་ནས་མེད་པར་སྔོན་བྱོན་མཁས་པའི་བསྟན་བཅོས་ལས་གོ་སླ་བའི་རིགས་ཟུར་དུ་བྲིས་པའམ་རྡོ་ཆས་རེ་དང་། གནའ་ཤུལ་རེ། ཡང་ན། ངག་རྒྱུན་ཐར་འཐོར་རེའི་ཕག་ཏུ་ཡིབ་ཏེ། རང་གི་ཡིན་ཁུལ་དང་སྔོན་མེད་གསར་བཤད་ཡིན་ཞེས་ང་རྒྱལ་སྒྲོགས་པ་དང་དཔེ་ཆ་ཡང་རིན་མེད་གཟིགས་འབུལ་བྱེད་པ་མང་མོད། དོན་དུ་རྗེས་འཇུག་མི་བུ་དེ་དག་ལ་གཞུང་མར་ཁུ་འདྲ་བོ་མྱངས་པའི་གོ་སྐབས་བཀག་པ་ཡིན་པས། རང་གི་རུམ་གྱི་བྲོ་ཁ་བོར་ཏེ་ཐང་གི་རྡོ་རུམ་ལ་བཅུག་པ་ལྟ་བུ་ཡིན་པས་དཔེ་ཆ་བྲིས་ཁུལ་བྱས་པ་དེ་དག་རྒྱ་བོད་མཁས་པའི་གཞུང་ལུགས་ལ་འཇུག་པའི་འགག་རྡོ་རུ་འགྱུར་རོ་བསམ། ད་དེ་དག་སྐབས་སུ་མ་བབས་པས་མང་དུ་མི་བཤད། རོ་ལ་གསོད་པ་དགོས་པ་མེད། དགོངས་པ་མ་ཚོམ།མདོར་དྲིལ་ན། རྗེ་ཙོང་ཁ་པ་ཆེན་པོའི་རྩོམ་པའི་ཡོན་ཏན་ནི། གོང་དུ་བཤད་པའི་ཤེས་རབ་བདུན་པོ་ཀློང་དུ་རྡོལ་བ་ལས་བྱུང་བ་ཡིན་པས་བོད་གངས་ཅན་གྱི་ལྗོངས་འདི་ན་བསྟན་བཅོས་རྩོམ་པ་དང་གྲུབ་མཐའ་འཇོག་པ་མང་དུ་ཡོད་མོད། དེ་དག་གིས་བརྒྱ་སྟོང་གི་ཆར་ཡང་འགྲན་བཟོད་ཐུབ་པ་མེད་དེ། མཁས་པ་གསེར་རིའི་ཕྲེང་བ་ནི།། གཟི་བརྗིད་རབ་རྒྱས་ཉི་མ་ཡི།། དྲུང་ན་མར་མེའི་རྩེ་མོ་དང་།། མཚུངས་པའི་གནས་ལ་ཁྱོད་ཀྱིས་བཀོད།། ཞེས་པ་ལས་མ་འདས་སོ་སྙམ།རྒྱུ་མཚན་ནི། ངས་རྗེ་ཙོང་ཁ་པ་ཆེན་པོའི་སྐྱེ་བ་སྔོན་མ་པཎྜི་ཏའི་སྐྱེ་བ་བཅུ་བདུན་བཞེས་པའི་སྐོར་མི་བཤད། འདིའི་ནང་ན་སྐྱེ་བ་སྔ་ཕྱི་དང་ལས་འབྲས་ལ་ཡིད་ཆེས་དེ་ཙམ་མེད་པར་རང་ཉིད་མཆོག་ཏུ་འཛིན་པའང་ཡོད་ཚོད་རེད། དེས་ན་ངས་རྗེ་ཉིད་ཀྱིས་མི་ཚེ་འདིར་བརྩམས་གནང་མཛད་པའི་མདོ་སྔགས་རིག་གནས་དང་བཅས་བསྟན་བཅོས་གྲགས་ཅན་སྐོར་ཅིག་ངོ་སྤྲོད་བྱེད།རྗེ་ཉིད་དགུང་གྲངས་ཉེར་གཉིས་ཡིན་དུས་བློ་གསལ་བགྲོད་པའི་ཐེམ་སྐས་མཛད་པ་དང་ཉི་ཤུ་རྩ་བཞིའི་སྐབས་སུ་སྙན་ངག་རྟག་ཏུ་ངུའི་རྟོགས་བརྗོད་དཔག་བསམ་ལྗོན་པ་མཛད་པ་ནས་བཟུང་། གསུང་རྩོམ་ཐོར་བུའི་སྐོར་གསུང་འབུམ་ཁ་པོད་ནང་ཡོད་པ་ལ་ལྟོས་དང་དེའི་སྐབས་དེར་གངས་རིའི་ལྗོངས་ཀྱི་སྙན་ངག་སྨྲ་བ་གཅིག་བུར་གྱུར་ཡོད། ཚིག་གི་དག་ཆ་དང་ཚིག་རྒྱན། སྡེབ་སྦྱོར། སྙན་ངག མངོན་བརྗོད་བཅས་ནི་བསྟན་བཅོས་ཕུལ་བྱུང་རྩོམ་པ་ལ་མེད་དུ་མི་རུང་བའི་སྔོན་འགྲོའི་ཆ་རྐྱེན་ཡིན། དེ་ཡང་རྗེ་ཙོང་ཁ་པ་ཆེན་པོ་ལ་གཞོན་ནུའི་དུས་ནས་རང་རྩལ་རྫོགས་འདུགརྗེ་ཉིད་དགུང་ལོ་སོ་གཅིག་ཡིན་དུས་ཕར་ཕྱིན་སྤྱི་དོན་གསེར་བཤད་གསེར་འཕྲེང་ལྗགས་རྩོམ་མཛད། སྟག་ཚང་ལོ་ཙ་བས་སྔོན་ཆད་རྗེ་བླ་མ་ལ་འགལ་བའི་ཁུར་བོ་བཅོ་བརྒྱད་ལ་སོགས་པས་གླེང་འགེལ་བྱས་མྱོང་མོད། རྗེས་སུ་ལེགས་བཤད་གསེར་ཕྲེང་གཟིགས་ནས་ཤིན་ཏུ་ནས་ཀྱང་ཡ་མཚར་སྐྱེས་ཏེ་མཁས་པ་རིགས་པའི་རྗེས་སུ་འབྲངས་པའི་བསྔགས་བརྗོད་མཛད། ཁྱོད་བློའི་ཉི་མ་གཞོན་ནུའི་དུས་ཀྱི་ཚེ། ། མདོ་དང་རྒྱན་གྱི་པད་ཚལ་རྒྱས་མཐོང་ནས། ། བདག་བློ་ཁེངས་པའི་ཀུ་མུད་ལྷག་པར་ཟུམ། ། ཟབ་ཡངས་མཁྱེན་པའི་གཏེར་ལ་གསོལ་བ་འདེབས། །ཞེས་འགྱོད་ཚངས་དང་བཅས་བསྟོད་བསྔགས་མཛད་ཡོད་པ་རེད།རྗེ་དགུང་ལོ་སོ་དྲུག་པ་ལ། རྗེ་བཙུན་འཇམ་པའི་དབྱངས་ཀྱིས་ལུང་བསྟན་ལྟར་འཁོར་དག་པ་རྣམ་བརྒྱད་ཁྲིད་དེ་འོལ་ཁ་ཆོས་ལུང་དུ་ཕེབས་ནས་བསགས་སྦྱངས་མཛད། ཕུང་བོ་གསུམ་པ་བཤགས་པའི་མདོ། ཟེར་བ་ལྟར་ལྟུང་བཤགས་དང་སྦྲགས་ནས་ཕྱག་འཚལ། ཕྱག་འབུམ་ཕྲག་སུམ་ཅུ་སོ་གསུམ་འཚལ་བས་གཤེགས་ལྷ་སོ་ལྔའི་ཞལ་གཟིགས། རྡོ་ལ་མནྜལ་ཕུལ་ཏེ་ཕྱག་ངར་བརྡོལ།སྤྱིར་ན་རྗེ་ཙོང་ཁ་པ་ཆེན་པོས་ཡི་དམ་གྱི་ལྷ་མང་པོའི་ཞལ་གཟིགས་བྱུང་བའང་ལོ་འདི་དག་ཡིན། དཔེར་ན། གསང་རྣམ་ལས། ལྷ་མིའི་སྟོན་པ་ཤཱཀྱའི་རྒྱལ་བོ་དང་། །སྨན་གྱི་བླ་དང་འདྲེན་པ་འོད་དཔག་མེད། ། འཁོར་ཚོགས་རྒྱ་མཚོའི་དབུས་ན་ལྷང་ངེ་བ། ། མངོན་སུམ་གཟིགས་པ་རྗེ་བཙུན་ཆོས་ཀྱི་རྗེ།།དཔལ་ལྡན་བླ་མའི་ཞབས་ལ་་་་་།། ཞེས་དང་། དངོས་གྲུབ་འབྱུང་གནས་རྗེ་བཙུན་སྒྲོལ་མ་དང་། ། གཙུག་ཏོར་རྣམ་རྒྱལ་འཕགས་མ་འོད་ཟེར་ཅན།། བར་ཆད་ཀུན་སེལ་གཙུག་ཏོར་གདུགས་དཀར་སོགས། ། ལྷག་པའི་ལྷ་རྣམས་ཡང་ཡང་གསལ་བར་གཟིགས། ། ཞེས་སོགས་ཀྱང་སྐབས་དེ་དག་ལ་ཁེལ། རྗེ་བཙུན་བྱམས་མགོན་གསེར་གྱི་རི་བོ་ལྟ་བུ་ཞིག་ཞལ་གཟིགས་པའི་རྟེན་འབྲེལ་གྱིས་འོལ་ཁར་རྫིང་ཕྱིའི་བྱམས་པ་ཞིག་གསོས་མཛད་པ་དགུང་གྲངས་སོ་བརྒྱད་པའི་སྟེང་ཡིན། དེ་དུས་བྱམས་བསྟོད་ཚངས་པའི་ཅོད་པན་གསུངས།། དེ་ནི་རྗེ་བཙུན་འཇམ་པའི་དབྱངས་ཀྱིས་གསུངས་པ་ཁོང་གིས་ཚིག་སྦྱོར་བསྒྲིག་པ་ལྟ་བུ་ཞིག་ཡིན་ནི་རེད། དོན་གྱི་ངོ་བོ་གོ་རིམ་འཇམ་དབྱངས་ཀྱིས། ། གསལ་བར་གསུངས་པའི་ཚིག་སྦྱོར་ལེགས་སྦྱར་བ། ། ཞེས་གསང་བའི་རྣམ་ཐར་ལས་གསུངས་ཡོད་པ་རེད།དགུང་གྲངས་བཞི་བཅུའི་སྟེང་གཉལ་གྱི་ལུང་ར་ཆེན་མོ་མཛད། ཡང་མཁས་གྲུབ་ཐམས་ཅད་མཁྱེན་པས། རྒྱལ་སྲས་ཀླུ་སྒྲུབ་ཡབ་སྲས་གཙོ་འཁོར་ལྔ། ། ཟབ་མོ་རྟེན་འབྱུང་གཏམ་གྱིས་བགྲོ་བ་མཛད། ། དེ་ཡི་ནང་ནས་དཔལ་ལྡན་སངས་རྒྱས་བསྐྱངས། ། རྒྱ་དཔེས་བྱིན་རླབས་འཕགས་པའི་དགོངས་པ་འཁྲུངས། ། ཞེས་སོགས་འཕགས་པ་ཀླུ་སྒྲུབ་ཡབ་སྲས་ལྔས་ཞལ་གཟིགས་བྱིན་གྱིས་བརླབས་པ་ལ་བརྟེན་ནས་དབུ་མའི་ལྟ་བ་མཐར་ཐུག སྟོང་བ་རྟེན་འབྱུང་དང་རྟེན་འབྱུང་སྟོང་བའི་དོན་དུ་འཆར་ཚུལ་དབུ་མ་ཐལ་འགྱུར་བའི་དགོངས་པ་ཟབ་མོ་ཡང་དག་པ་ཐུགས་རྒྱུད་ལ་འཁྲུངས་ཏེ། སྟོན་པ་ཐུབ་པའི་དབང་པོ་ལ་རྟེན་འབྱུང་གསུངས་པའི་སྒོ་ནས་བསྟོད་པ། བསྟོད་པ་ལེགས་བཤད་སྙིང་བོ་ཆུང་བ་བརྩམས། དེ་དུས་རྗེ་ཉིད་དགུང་གྲགས་ཞེ་གཅིག་རེད། ང་ཚོས་རྒྱུན་དུ་ཞལ་འདོན་བྱེད་པའི་རྟེན་འབྲེལ་བསྟོད་པ་ཟེར་བ་དེ་ཡིན།རྗེ་དགུང་གྲངས་བཞི་བཅུ་ཞེ་གསུམ་པ་ཙམ་ཤིག་ལ། ལམ་གྱི་གཙོ་བོ་རྣམ་གསུམ་ད་རེབ་ཀྱི་ཁྲིད་བྱ་འདི་གསུངས་པ་རེད། འདི་ནམ་བརྩམས་ཀྱི་ལོ་ཚིགས་གསལ་ཁ་མེད་པ། བཤད་ཚུལ་གཉིས་ཡོད་པ་ཞིག་ཡིན་མོད། གཤམ་ནས་ནམ་གསུངས་ཀྱི་ལོ་ཚིགས། ལུང་དང་ལོ་རྒྱུས་ཀྱི་བདེན་དཔང་། མཐའ་དཔྱད་པ་བཅས་གསལ་བོར་འཆད་རྩིས་ཡིན།དགུང་གྲངས་ཞེ་དྲུག་པ་ལ། རྭ་སྒྲེང་དུ་བྱང་ཆུབ་ལམ་རིམ་ཆེན་མོ་དང་ལམ་མཆོག་སྒོ་འབྱེད་། ལམ་རིམ་ཆུང་ངུ་བཅས་བརྩམས། མགོ་བཤེས་གཉེན་བསྟེན་ཚུལ་ནས་མཇུག་མི་སློབ་པའི་ཟུང་འཇུག་ཐོབ་པའི་བར་གྱི་ལམ་གྱི་རིམ་པ། གཞུང་ལུགས་ཀྱི་སྤྱི་སྐད་མ་ཉམས་པ། གོ་རིམ་མ་འཁྲིགས་པ། ས་བཅད་མ་ནོར་བ་སོགས་ཀྱི་སྒོ་ནས། མཉམ་མེད་ཇོ་བོ་ཨ་ཏི་ཤའི་བྱང་ཆུབ་ལམ་སྒྲོན་བརྗོད་བྱར་བཟུང་སྟེ། བོད་གངས་ཅན་གྱི་ལྗོངས་འདི་ན་གྲོ་ལུང་བའི་བསྟན་རིམ་ཆེན་མོ་སོགས་ལེགས་བཤད་གྲགས་ཅན་ཡོད་ནའང་། དེ་དག་ལས་ཁྱད་པར་འཕགས་པའི་གངས་ཅན་གྱི་ཁྱད་ནོར་ལེགས་བཤད་བྱང་ཆུབ་ལམ་རིམ་འདི་གསུངས་པ་རེད། ཞིབ་ཏུ་ལྟོས་དང་འདྲ་འདྲ་བསམ་ཡང་གཏན་ནས་འདྲ་ས་མ་རེད། ལེགས་བཤད་ཟེར་ན་འདི་འདྲ་དགོས་ཀྱི་རེད།གཞན་ཡང་། སྔགས་རིམ་ཆེན་མོ་ཞེས་རྒྱུད་སྡེ་འོག་མའི་མཚན་བཅས་མཚན་མེད་ཀྱི་རིམ་པ། རྒྱུད་སྡེ་གོང་མའི་བསྐྱེད་རིམ་དང་རྫོགས་རིམ། ཕ་རྒྱུད་དང་མ་རྒྱུད་ཀྱི་སྒྱུ་ལུས་དང་འོད་གསལ་ཟུང་དུ་འཇུག་ཚུལ་བཅས་སྔོན་ཆད་ས་སྐྱ་པན་ཆེན། རྗེ་བཙུན་མི་ལ་རས་པ་སོགས་མཁས་གྲུབ་དུ་མས་ཉམས་རྟོགས་ལ་འཁྲུངས་ཀྱང་ལེགས་བཤད་ཀྱི་བསྟན་བཅོས་ལ་མ་ཐོན་པ་མང་པོ་རྗེ་བླ་མས་འཇིག་རྟེན་འདིར་གསལ་བར་མཛད་པ་རེད། སྟག་ཚང་ལོ་ཙ་པས། མདོ་སྔགས་མཐའ་དག་ཁྱད་པར་རྡོ་རྗེ་ཐེག། རྒྱུད་སྡེ་མཐའ་དག་ཁྱད་པར་བླ་མེད་དོན།། རིམ་གཉིས་མཐའ་དག་ཁྱད་པར་སྒྱུ་ལུས་ལ།། སྔོན་མེད་ལེགས་བཤད་གཏེར་ཆེན་ཁྱོད་ལ་འདུད།། ཞེས་བསྟོད་བསྔགས་གསུངས་པའང་དབང་རྣོན་ཆོས་ཀྱི་རྗེས་འབྲངས་ཀྱི་ཁྱད་ཆོས་ཁོ་ན་ཡིན་པར་མ་ཟད། རབ་བཏགས་དང་འཁྱོག་བརྗོད་སོགས་མ་ཡིན་པར་རང་བཞིན་དྲང་པོར་བསྟོད་པ་རེད། སྔགས་རིམ་ཆེན་མོ་དེ་རྗེ་དགུང་གྲངས་ཞེ་དགུ་པ་ལ་བརྩམས་གནང་མཛད་པ་རེད།ལྷག་པར་གྲུབ་མཐའ་འཇོག་པ་ལ་གྲུབ་མཐའི་གཞུང་རྩོམ་དགོས་པ་རེད། གཞུང་ལུགས་མེད་པའི་གྲུབ་མཐའ་ལ་གྲུབ་མཐའ་ཟེར་བ་མ་རེད། གཅམ་བུ་ཚིག་གི་ངོ་བསྟོད་ཙམ་ཡིན། དཔེར་ན། ཕྱི་རོལ་མུ་སྟེགས་པའི་སྟོན་པ་ལ་སྟོན་པ་ཟེར་བ་ཙམ་རེད། དེས་ན་རྗེ་བླ་མས་གྲུབ་མཐའི་རྫོང་། ལྟ་བའི་གནད། རིགས་པའི་ཕུལ། ཉམས་ལེན་གྱི་མཐིལ་དུ་ཕྱུངས་བའི་ལེགས་བཤད་གང་ཡོད་ཟེར་ན། རྗེ་བླ་མའི་ལྕགས་གཞུ་ལྕགས་མདའ། རང་ལ་བསོད་ནམས་ཀྱི་ཚོགས་བསགས་དང་ཤེས་རབ་ཀྱི་རྩལ་མེད་ན་འགེངས་མི་ཐུབ་པ། ཡོད་ན་ལྟ་བ་མཐར་ཐུག་གཞན་ལ་བཙལ་མི་དགོས་པ། ལྟ་བའི་ལེགས་བཤད་ཆེན་པོ་དྲང་ངེས་ལེགས་བཤད་སྙིང་བོ་དང་དབུ་མ་རྩ་ཤེས་ཊིཀ་ཆེན་ཟེར་བ་གཉིས་ཡོད། དེ་གཉིས་རྗེ་དགུང་གྲངས་ང་གཉིས་ཡིན་དུས་བརྩམས་གནང་མཛད་པ་རེད།སྤྱིར་ན་རྗེ་བླ་མས་དབུ་མའི་ལྟ་བ་སྔོན་འོ་དེ་གུང་རྒྱལ་གྱི་ལྷ་ཞོལ་དབེན་གནས་ལྷ་སྡིངས་ན་བཞུགས་དུས་རྙེད་ཟིན་མོད། རྗེ་དགུང་ལོ་ང་གཉིས་སོན་པའི་བར་དབུ་མའི་བསྟན་བཅོས་མཐར་ཐུག་དེ་མ་མཛད་པར་བཞག་པའང་ལྟ་བ་སྲ་བརྟན་འགྱུར་མེད་དུ་མ་སོང་བར་མ་མཛད་པ་རེད་སྙམ། དྲང་ངེས་ལེགས་བཤད་སྙིང་བོའང་ལམ་རིམ་གྱི་ལྷག་མཐོང་ཆེན་མོ་རྨང་གཞིར་བཟུང་སྟེ་དབུ་སེམས་ཐལ་རང་གི་གྲུབ་མཐའི་ཕྲ་ཞིབ་རྣམས་དང་གང་ལ་བསྟེན་པའི་མདོ་སྡེ་རྣམས་ལ་དྲང་ངེས་ཀྱི་ཁྱད་པར་ཕྱེ་སྟེ་གསུངས་པ་རེད། ངོ་མ་འཇིག་རྟེན་ན་དེ་ལས་ལྷག་པའི་གྲུབ་མཐའི་ལྟ་བའི་གནད་འགག་བཤད་པའི་ལེགས་བཤད་ཡོད་པ་མ་རེད་བསམ། ངས་སྔོན་ཆད་བླ་བྲང་བཀྲ་ཤིས་འཁྱིལ་ནས་དྲང་ངེས་ལེགས་བཤད་སྙིང་བོ་བློ་ལ་བཟུང་། བློ་ཐོག་ནས་ཚར་བརྒྱད་ཅུ་ལྷག་སྐྱོར་སྦྱངས་སོང་ཡོད། ཚོགས་རྒྱུགས་ལ་ཕུལ། བླ་མ་འཇམ་པའི་དབྱངས་གུང་ཐང་རིན་པོ་ཆེས་ང་ལ་ནབས་བཟའ་གཟན་ཤབས་ཆ་ཚང་ཞིག་དགའ་རྟགས་ལ་གནང་མྱོང་། དེས་རྐྱེན་གྱིས་ང་བླ་མ་ཡང་ཉན་སོང་། དགེ་རྒན་རྣམ་པའི་བཀའ་དྲིན་ཡིན་བསམ་ཡོད། ངས་ང་ཡ་མཚན་ཡིན་ཟེར་བ་གཏན་ནས་མིན། ང་ཚོ་ཚང་མས་ཀྱང་འདི་ལྟ་བུའི་ལེགས་བཤད་ཀྱི་ནོར་བུ་ང་ཚོ་ལ་ཡོད་པ་ཤེས་དགོས། ཤེས་པ་ཙམ་དུ་མ་ཟད་སློབ་དགོས། བསླབ་ནས་རྒྱུད་ལ་ལེན་དགོས། དེ་ལྟར་མ་ཐུབ་ཀྱང་སྨོན་ལམ་ཚུན་ཆད་ཀྱིས་ལྟ་བའི་ལེགས་བཤད་འདི་དག་ལ་བརྟེན་ནས་དབུ་མའི་ལྟ་བ་ལ་བག་ཆགས་རེ་འཇོག་ཨེ་ཐུབ་ལྟ་དགོས། དེ་རབ་ཏུ་བྱུང་བའི་དགོས་པ་རེད་བསམ་གྱིན་ཡོད། (ལག་པས་མིག་ཆུ་ཕྱི་བཞིན། དགོངས་པ་མ་ཚོམ། དེ་རིང་ང་ལ་མིག་ཆུ་ཤོར་སོང་། ཉུང་ཙམ་བསྡད་རྗེས) ཁྱོད་ཚོས་རྗེ་ཙོང་ཁ་ཆེན་པོ་གཙོས་གྲུབ་མཐའ་རིས་མེད་ཀྱི་སྐྱེས་ཆེན་དམ་པ་རྣམས་ཀྱི་རྣམ་ཐར་ལ་བལྟོས། དེ་དག་གི་སྐུ་གསུང་ཐུགས་གསུམ་གྱི་ཡོན་ཏན་རྣམས་ཤེས་ན་དད་པ་སྐྱེས་འོང་། དེ་མིན་ཀྱང་མ་མཐའ་ཡང་ཕྱོགས་ཞེན་དང་མི་དད་པ་མི་སྐྱེ། ང་ཚོ་ལ་དགོས་པ་དེ་ཡིན། དེ་སེམས་གཏམ་ཡིན།ད་དཀྱུས་ལ་འཇུག རྗེ་དགུང་གྲངས་ལྔ་གསུམ་ཡིན་དུས་ལྷ་ལྡན་སྨོན་ལམ་ཆེན་མོ་བཙུགས། དགའ་ལྡན་དགོན་པ་བཏབ། རྡོ་སྦིས་དགེ་བཤེས་ཤེས་རབ་རྒྱ་མཚོ་མཆོག་གིས། ང་གསུམ་ས་མོ་གླང་ལ་དགའ་ལྡན་བཏབ། ། རེ་གསུམ་ཕག་ལ་བྱམས་པའི་མདུན་སར་གཤེགས། ། རྗེས་འཇུག་དགོན་དང་སློབ་མས་ས་སྟེང་གང་། ། སྲིད་ན་འགྲན་ཟླ་བྲལ་བའི་རྣམ་ཐར་ཡིན།། ཞེས་གསུངས་ཡོད། དངོས་གནས་དེ་གཉིས་ཀ་མཛད་པ་ཆེན་པོ་རེད། རྗེ་ཙོང་ཁ་པ་ཆེན་པོའི་མཛད་ཆེན་དག་ཇི་ལྟར་བགྲངས་པའི་སྐོར་ལ་ང་བཤད་རྒྱུ་མང་། འོན་ཀྱང་ད་རེབ་མི་བཤད། དགའ་ལྡན་དགོན་པ་བཏབ། ལྷ་ལྡན་སྨོན་ལམ་བཙུགས་ཕྱིན་ནས་བཟུང་གཙོ་བོ་སྔགས་ཀྱི་སྐོར་བསྟན་བཅོས་བརྩམས་པ་མང་། མཚོན་ཙམ་བཤད་ན། རྗེ་དགུང་གྲངས་ང་བཞི་ཡིན་དུས་དགའ་ལྡན་དུ་ཡེ་ཤེས་རྡོ་རྗེ་ཀུན་བཏུས་ཀྱི་རྣམ་བཤད་དང་ལྷ་མོ་བཞིས་ཞུས་པ་མཛད། དགུང་ལོ་ང་ལྔ་པ་ལ་གསང་འདུས་རིམ་ལྔ་གསལ་སྒྲོན་དང་རིམ་ལྔ་གདན་རྫོགས་མཛད། དགུང་ལོ་ང་བརྒྱད་པ་ལ་གསང་འདུས་འགྲེལ་བ་བཞི་སྦྲགས་མཛད། དགུང་ལོ་རེ་གཉིས་པ་ལ་འཇུག་ཊཱིཀ་དགོངས་པ་རབ་གསལ་དང་བདེ་མཆོག་སྦས་དོན་ཀུན་གསལ་མཛད་པ་སོགས་ཧ་ལས་པའི་དཀའ་ལས་གནང་། ལེགས་བཤད་ས་སྟེང་ན་གྲགས་པ་དེ་དག་བརྩམས། རྗེ་ཉིད་ཀྱིས་མཛད་པའི་བསྟན་བཅོས་ཐོར་བུ་དང་བཅས་ན་པོད་བཅོ་བརྒྱད་ཡོད་པ་དེ་རེད། པོད་གྲངས་ཀྱིས་བཤད་ན་དེ་ཙམ་མི་མང་མོད། གཙོ་བོ་བསྟན་བཅོས་གང་ལས་བརྩམས་པའི་བརྗོད་བྱ། རྒྱབ་བསྟེན་ལུང་དང་རིགས་པས་དགག་སྒྲུབ། མཁས་པ་མགུ་བ་བསྐྱེད་པའི་བཤད་པ། གདུལ་བྱ་རྗེས་སུ་འཛིན་པའི་འཕྲིན་ལས། བསྟན་པ་སྤྱི་ལ་ཕན་པའི་བཟང་པོ་སོགས་ཕྱོགས་ཡོངས་ནས་ལེགས་བཤད་ཆེན་པོའི་གྲས་སུ་འགྲོ་དགོས་པ་མ་གཏོགས། པོད་གྲངས་མང་བ་ཙམ་གྱིས་འཇོག་ན། བོ་དོང་པ་ལ་པོད་དགུ་བཅུ་གོ་དྲུག་ཡོད་པ་རེད། འོན་ཀྱང་། དེ་ནི་དེང་རབས་ཀྱི་སྐད་ཆས་བཤད་ན་རྩོམ་སྒྲིག་པ་ལྟ་བུ་ཞིག་ཡིན་པ་བལྟས་ན་ཧ་གོ་ཡོང་། དེ་ལ་རྩོམ་པ་པོ་ཟེར་དཀའ་ཚོད་རེད། དེང་རབས་ཡང་ལམ་རིམ་རྩོམ་པ། གཞུང་རྩོམ་པ། དྲང་ངེས་རྩོམ་པ་སོགས་ཡོད་ཀྱང་དོན་དུ་ནི་གཞན་གྱི་གཞུང་ལས་འཇབ་ཏེ་བརྐུས་པ་རེད། ཧ་ཧ་ཧ། ད་མང་པོ་མི་བཤད།དེས་ན་དེ་རིང་རྗེ་ཙོང་ཁ་པ་ཆེན་པོ་ལ་"གངས་ཅན་མཁས་པའི་གཙུག་རྒྱན་ཙོང་ཁ་པ"ཞེས་པ་ཇི་ལྟར་ཐོགས་པའི་ཚུལ་ཁོང་གི་འཆད་རྩོད་རྩོམ་གསུམ་གྱི་མཛད་རྗེས་ཡིད་ལ་ཤར་ཚོད་ཙམ་བཤད་ཁུལ་བྱས། ད་དེ་ཙམ་གྱིས་ཆོག་པར་བྱ།གཉིས་པ། ལམ་གཙོ་རྣམ་གསུམ་གྱི་ལོ་ཚིགས་ལ་དཔྱད་པ།ལམ་གཙོ་འདི་རྗེ་ཙོང་ཁ་པ་ཆེན་པོ་ཞལ་སྔ་ནས་ཀྱིས་དགུང་ལོ་ཞེ་གཉིས་བཞེས་པ། རབ་བྱུང་བདུན་པའི་ས་སྟག༼སྤྱི་ལོ༡༣༩༨༽ལོར། ཨེ་ཏེའུ་རའམ་གཡེའི་ཏེའུ་རར་བཞུགས་དུས།ཐུགས་ཀྱི་སྲས་པོ་ཚ་ཁོ་དབོན་པོ་ངག་དབང་གྲགས་པ་མཆོག་གིས་རྒྱལ་རོང་གི་ཡུལ་དུ་དགོན་སྡེ་གྲངས་བཅད་ཅིག་འཛུགས་རྒྱུའི་དམ་བཅའ་ཕུལ་བ་ལྟར། ཚང་བའི་ཐ་མ་ལ། ད་ཚང་ལྷུན་གྲུབ་དགོན། ཞེས་པ་བཏབ་ནས་གནས་ཚུལ་ཞུ་ཡིག་འབྱོར་བའི་ལན་དུ། ཚུལ་ཁྲིམས་སྲུང་བའི་བསླབ་བྱ་དང་། ལམ་གཙོ་བརྩམས་ནས་བསྐུར་གནང་མཛད་པ་རེད། དེས་ན་ཆེད་དུ་བྱ་བ་རྗེ་ཚ་ཁོ་པ་ལྟ་བུ་ཐུན་མོང་ལམ་སྦྱངས་སྔོན་དུ་སོང་ཟིན་པའི་གདུལ་བྱ་དབང་བོ་རྣོན་པོ་ལ་གསུངས་པ་ཡིན་མོད། ཆེད་དུ་བྱ་བའི་གདུལ་བྱ་ལ་དབང་པོ་རྣོ་རྟུལ་གཉིས་ཡོད་ནའང་མི་འགལ་སྙམ་མོ།། ད་ལམ་གཙོ་ནམ་གསུངས་ཀྱི་ལོ་ཚིགས་སྐོར་ཚན་པ་གཉིས་སུ་ཕྱེས་ནས་བཤད་ན།༡. ལོ་ཚིགས་སྟོན་པའི་ལུང་འགོད་པ།འབྲུག་རྒྱལ་དབང་ཆོས་རྗེའི་བརྩམས་པའི་རྗེ་རྣམ་ཐར་ལས།"དེ་སྐབས་སློབ་མའི་ཐུ་བོ་ཚ་ཁོ་དབོན་པོ་ངག་དབང་གྲགས་པ་ནས་སྔ་སོར་ཁམས་སུ་མ་ཕེབས་གོང་རྒྱལ་རོང་གི་ཡུལ་དུ་དགོན་སྡེ་གྲངས་བཅད་ཅིག་འཛུགས་རྒྱའི་དམ་བཅའ་ཕུལ་བ་ལྟར་ཚང་བའི་མཐའ་མ་ལ་ད་ཚང་དགོན་པ་ཞེས་པ་བཏབ་ནས་གནས་ཚུལ་ཞུ་ཡིག་ཕུལ་བའི་ལན་དུ། ཚུལ་ཁྲིམས་སྲུང་བའི་བསླབ་བྱ་དང་།ལམ་གྱི་གཙོ་བོ་རྣམ་གསུམ་བརྩམས་ནས་བསྐུར་བར་མཛད།"(༥)ཞེས་དང་།འཕྲིན་ཡིག་དེའི་མཇུག་ཏུ།"ཆོས་ཀྱི་བློ་ལྡན་ངག་དབང་གྲགས་པ་ཁྱོད། །ཁོ་བོས་སྨྲས་པའི་རྗེས་སུ་ཞུགས་ཤིག་དང།།ཚེ་རབས་ཀུན་ཏུ་སྤྱོད་དང་སྨོན་ལམ་ཀུན།།མཚུངས་པར་སྤྱད་དེ་ནམ་ཞིག་འཚང་རྒྱའི་ཚེ། །བདུད་རྩིའི་བགོ་བཤའ་ཐོག་མར་སྦྱིན་པར་བྱ”། །ཞེས་སྩལ་ཅིང་།ལམ་གཙོ་རྣམ་གསུམ་གྱི་མཇུག་ཏུའང་། གཏན་གྱི་མདུན་མ་མྱུར་དུ་སྒྲུབ་ཤིག་བུ།། རྗེ་ཚ་ཁོ་པ་ལ"བུ"ཞེས་སྙིང་ཉེ་བའི་ཚིག་གིས་བོས་ནས་གཞན་དང་མི་མཚུངས་པའི་ཐུགས་བརྩེ་དང་རྗེས་སུ་བཟུང་ཡོད་པ་མཚོན་ལ། ཕྱིས་སུ་སླར་ཡང་ཡི་གེ་ཕུལ་བའི་ལན་དུ་ལམ་རིམ་ཆེན་མོ་བརྩམས་ནས་བསྐུར་བར་མཛད་དོ།།དེ་ལྟར་ན་ལམ་གཙོ་རྣམ་གསུམ་ནམ་གསུངས་ཀྱི་ལོ་ཚིགས་འདི། ཚ་ཁོ་དབོན་པོ་ངག་དབང་གྲགས་པ་མཆོག་ཡུལ་མདོ་སྨད་དུ་ནམ་ཕེབས་ལ་འབྲེལ་བ་ཆེན་པོ་ཡོད་པ་ཞིག་ཡིན།རྒྱུ་མཚན་ནི། ཚ་ཁོ་ངག་དབང་གྲགས་པ་མཆོག་ཡུལ་མདོ་སྨད་དུ་ཕེབས་དུས་རྗེ་ཐམས་ཅད་མཁྱེན་པས་ལེགས་སྐྱེས་སུ་ལམ་གཙོ་རྣམ་གསུམ་བརྩམས་ཏེ་ཕུལ་བ་ཁོང་གིས་ཕྱག་ཏུ་བསྣམས་ཏེ་མདོ་སྨད་དུ་ཕེབས་ལུགས་དང་། གོང་དུ་དྲངས་པའི་འབྲུག་རྒྱལ་དབང་ཆོས་རྗེས་བརྩམས་པའི་རྗེ་རྣམ་ཐར་ལས་གསུངས་པ་ལྟར། ཚ་ཁོ་ངག་དབང་གྲགས་པ་མཆོག་མདོ་སྨད་དུ་ཕེབས་ཏེ་དགོན་པ་གྲངས་ཚང་བ་བཏབ་རྗེས། རྗེ་རིན་པོ་ཆེ་ལ་སྙན་ཞུ་ཕུལ་བའི་ཞུ་ཡིག་གི་ལན་དུ་སྐྱེས་སུ་བསྐུར་བའི་བཤད་ལུགས་གཉིས་སུ་སྣང་བའི་ཕྱིར་རོ།དེས་ན་ཐོག་མར་ཚ་ཁོ་དབོན་པོ་ངག་དབང་གྲགས་པ་མཆོག་ཡུལ་མདོ་སྨད་དུ་ནམ་ཞིག་ལ་ཕེབས་པའི་ལོ་ཚིགས་ཤེས་དགོས་པ་འདི་ཧ་ཅང་གནད་ཆེ་བས་དཔྱད་པར་བྱའོ།མདོ་སྨད་ཆོས་འབྱུང་ལས། ད་ཚང་དགོན་ལྷུན་གྲུབ་གླིང་གི་བྱུང་བ་བཤད་པའི་སྐབས་སུ། "མཁན་ཆེན་ངག་དབང་གྲགས་པས་དགོན་སྡེ་བརྒྱ་རྩ་བརྒྱད་འདེབས་པའི་དམ་བཅའ་གྲུབ་པས་ད་ཚང་དུ་ཐོགས་ཟེར།"ཞེས་དང་། "རྗེ་འདི་བ་དང་ལྕེ་ནག་པ་གཉིས་ལ་མདོ་སྨད་དུ་བསྟན་པ་སྤེལ་བའི་བཀའ་བབས། འདི་བ་ལྕགས་སྟག་ལོ་མགོར་མདོ་སྨད་དུ་ཐོན། ཕྱི་ལོ་ཡོས་ཀྱི་དབྱར་ཟླ་ར་བ་ལ་ལྕེ་ནག་པ་ཡང་བྱོན།"(༦)ཞེས་འཁོད་ཡོད།དེ་ལ་ཁུངས་བཙུན་པར་འདོད་ནས་ཚེ་ཏན་ཞབས་དྲུང་ཚང་གིས། བསྟན་རྩིས་ཀུན་བཏུས་ལས། རབ་བྱུང་བདུན་པའི་ལྕགས་སྟག༼སྤྱི་ལོ༡༤༡༠༽ལོར། ཚ་ཁོ་ངག་དབང་གྲགས་པ་ཨ་མདོར་བྱོན་པར་གསུངས། (༧)འདི་གཉིས་ཀས་ཀྱང་ལྗགས་ནག་པའི་རྣམ་ཐར་ཡོངས་འདུས་ལྗོན་པ་ལ་ཁུངས་བསྟུན་པ་ཡིན་ཏེ། རྣམ་ཐར་དེ་ལས། དེ་ནས་ཚ་ཁོའི་དབོན་ནི་སྟག་ལོའི་ལོ་མགོར་རང་ཡུལ་དུ་བྱོན། རོང་བོ་ལྗགས་ནག་པ་ནི་ཡོས་ཀྱི་དབྱར་ཟླ་ར་བ་ལ་མར་ཕེབས་པ་ཡིན་ནོ།(༨)ཞེས་འཁོད་ཡོད།༢. མཐའ་དཔྱད་པ།ལྗགས་ནག་པའི་རྣམ་ཐར་ལས། སྟག་ལོའི་ལོ་མགོར། ཞེས་པ་ཙམ་མ་གཏོགས། ལྕགས་སྟག་ཅེས་གསལ་ཁ་བཏོད་མེད་པས། མདོ་སྨད་ཆོས་འབྱུང་དང་བསྟན་རྩིས་ཀུན་བཏུས་ལས་རྗེ་དགུང་གྲངས་ང་བཞི་བཞེས་པའི་ལྕགས་སྟག་ལ་འདོད་པ་ནི་ཧ་ཅང་མ་བརྟག་པའི་གཏམ་དུ་སྣང་སྟེ། རྒྱུ་མཚན་འོག་ཏུ་འཆད་པར་འགྱུར་རོ། དེས་ན་སྟག་ལོའི་ལོ་མགོར། ཞེས་པ་དེ་རྗེ་དགུང་གྲངས་ཞེ་གཉིས་བཞེས་པའི་ས་སྟག་ཀྱང་མ་ཡིན་པར་རྗེ་དགུང་གྲངས་སུམ་བཅུ་པ་རབ་བྱུང་དྲུག་པའི་བགྲང་བྱ་དྲུག་ཅུ་པ་མེ་སྟག་ཡིན་པར་འདོད་དོ།ཅིའི་ཕྱིར་ཞེ་ན། རྗེ་དགུང་ལོ་སོ་ལྔའི་རྗེས་སུ་ཚ་ཁོ་ངག་དབང་གྲགས་པ་དབུས་གཙང་དུ་མེད་པ་ལུང་རིགས་དུ་མས་གྲུབ་པའི་ཕྱིར་དང་། དེའི་སྔོན་གྱི་སྟག་ལོ་ནི་མེ་སྟག་ཁོ་ནར་འཐད་པའི་ཕྱིར་རོ།མདོ་སྨད་ཆོས་འབྱུང་ལྟར་ན།༡༤༡༠ལོ་དེ་ནི་རྗེ་ཙོང་ཁ་པ་ཆེན་པོ་དགུང་གྲངས་ང་བཅུ་ང་བཞི་བཞེས་པ"རབ་བྱུང་བདུན་པའི་ལྕགས་སྟག"ཞེས་པ་དགའ་ལྡན་དགོན་པ་བཏབ་པའི་ཕྱི་ལོ་ཡིན་ལ། རྗེ་དགུང་གྲངས་ལྔ་བཅུ་ང་བཞིར་མ་ཟད། དགུང་གྲངས་སོ་ལྔའི་རྗེས་སུའང་ཚ་ཁོ་ངག་དབང་གྲགས་པ་དབུས་སུ་ཡོད་པ་མི་འཐད་པའི་རྒྱུ་མཚན་བཞི་ཡོད་དེ། རྗེ་འོད་ཁའི་ཆོས་ལུང་དུ་བྱ་བྲལ་ལ་བྱོན་པའི་ཚེ། རྗེ་ཚ་ཁོ་པ་ཡོད་ན། འཁོར་དུ་འཁྲིད་དགོས་མོད། དེ་དུས་ཕྱག་ཕྱི་ལ་མ་ཁྲིད་པའི་ཕྱིར་དང་། རྗེའི་མཛད་ཆེན་དུ་གྲགས་པ་རྫིང་ཕྱིའི་བྱམས་པ་ཞིག་གསོས་དང་གཉལ་གྱི་ལུང་ར་ཆེན་མོ། ཆོ་འཕྲུལ་སྨོན་ལམ་ཆེན་མོ། གདན་ས་ཆེན་པོ་དགའ་ལྡན་རྣམ་པར་རྒྱལ་བའི་གླིང་ཕྱག་འདེབས་མཛད་པ་སོགས་ཆོས་སྤྱོད་ཀྱི་བྱ་བ་རླབས་ཆེན་དེ་དག་གི་སྐབས་སུ་ཚ་ཁོ་ངག་དབང་གྲགས་པ་དབུས་གཙང་དུ་བཞུགས་པ་རྣམ་ཐར་གང་ནའང་མེད་ལ་མིང་ཟུར་ཙམ་ཡང་མ་སྨོས་པའི་ཕྱིར་དང་། རྗེ་དགུང་གྲངས་ཞེ་གཉིས་བཞེས་པ་ས་སྟག་ལོར་ལམ་གཙོ་བརྩམས་ཏེ་བསྐུར་གནང་མཛད་པའི་ཕྱིར་དང་། ཚ་ཁོ་ངག་དབང་གྲགས་པ་སོགས་རྗེ་བྱ་བྲལ་ལ་མ་བྱོན་གོང་གི་སྲས་སྔ་ཚར་བཞི། ཞེས་པའི་ཚིག་གི་ནུས་པས་ཀྱང་ཤེས་པར་ནུས་སོ།།རྟགས་དང་པོ་གྲུབ་སྟེ།རྗེ་དགུང་གྲངས་སོ་དྲུག་བཞེས་པ་ཆུ་སྤྲེལ་༼སྤྱི་ལོ༡༣༩༢༽(༩)ལོར། བྱ་བྲལ་ལ་ཕེབས་དུས་ཕྱག་ཕྱི་ལ་ཁྲིད་པའི་འཁོར་དག་པ་རྣམ་བརྒྱད་ཀྱི་གྲས་སུ་ཚ་ཁོ་ངག་དབང་གྲགས་པ་མེད་པའི་ཕྱིར། རྗེ་རྣམ་ཐར་དད་པའི་འཇུག་ངོགས་ལས། "དགུན་ལ་ཉེ་བ་སྤྲེའུ་ལོ་ཟླ་བ་བཅུ་པ་ལ་བབ་པ། དགུང་ལོ་སུམ་ཅུ་སོ་དྲུག་པ་ལ་སྐྱོར་མོ་ལུང་ནས་ཕྱགས་བཏེག སློབ་དཔོན་རིན་པོ་ཆེ་འཇམ་དཀར་བ་ཞེས་གྲགས་པ་དཔལ་ལྡན་བཟང་པོ་བ་དང་། རྟོགས་ལྡན་བྱང་སེང་པ། གནས་བརྟན་རིན་ཆེན་རྒྱལ་མཚན་པ། གནས་བརྟན་བཟང་སྐྱོང་བ་སྟེ་དབུས་པ་བཞི། བླ་མ་རྟོགས་ལྡན་འཇམ་དཔལ་རྒྱ་མཚོ་བ། དགེ་བཤེས་ཤེས་རབ་གྲགས། དགེ་བཤེས་འཇམ་དཔལ་བཀྲ་ཤིས། དགེ་བཤེས་དཔལ་སྐྱོང་སྟེ་མདོ་སྨད་པ་བཞི་དང་བཅས་ཕྱག་ཕྱིར་ཁྲིད། " (༡༠)ཅེས་གསུངས་པའི་ཕྱིར་དང་། འཁོར་དེ་དག་ཀྱང་རྗེ་བཙུན་འཇམ་པའི་དབྱངས་ཀྱི་ལུང་བསྟན་ལྟར་ཕྱག་ཕྱིར་ཁྲིད་པར་ཐག་བཅད་པ་ཡིན་ཏེ། འབྲུག་རྒྱལ་དབང་ཆོས་རྗེས་བརྩམས་པའི་རྗེའི་རྣམ་ཐར་ཆེན་མོ་ལས། "རྗེ་བཙུན་གྱི་བཀའ་བཞིན་སྒྲུབ་པ་ལ་འབྱོན་པར་ཐུགས་ཐག་བཅད། འཁོར་ཅི་ལྟ་བུ་འཁྲིད་རྗེ་བཙུན་ལ་ཞུས་པར་སློབ་དཔོན་རིན་པོ་ཆེ་འཇམ་དཀར་བ་དཔལ་ལྡན་བཟང་པོ། ཞེས་པ་ནས། དགེ་བཤེས་དཔལ་སྐྱོང་སྟེ་མདོ་སྨད་པ་བཞི་བཅས་འཁྲིད་ཆོག་པའི་གནང་བ་བྱུང་།" (༡༡)ཞེས་འབྱུང་པའི་ཕྱིར།རྟགས་གཉིས་པ་གྲུབ་སྟེ།རྗེའི་མཛད་ཆེན་བཞིར་གྲགས་པ་ལས་རྫིང་ཕྱིའི་བྱམས་པ་ཞིག་གསོས། གཉལ་གྱི་ལུང་ར་ཆེན་མོ། ཆོ་འཕྲུལ་སྨོན་ལམ་ཆེན་མོ་བཅས་དེ་དག་གི་སྐབས་སུ་སྲས་ཀྱི་ཐུ་བོ་ཚ་ཁོ་ངག་དབང་གྲགས་པ་དབུས་གཙང་དུ་བཞུགས་པའི་གཏམ་ཟུར་ཙམ་ཡང་མེད་པའི་ཕྱིར་དང་། གལ་ཏེ་དེ་དུས་ཁོང་དབུས་གཙང་དུ་ཡོད་ན། རྗེ་ཉིད་ཐུགས་རྩིས་རབ་ཏུ་ཆེ་བའི་བུ་ལྟ་བུ། སློབ་མའི་གཙོ་བོའམ་སློབ་མའི་ཐོག་མ་ཚ་ཁོ་པ་ལྟ་བུས་ཕྱག་ཕྱི་སྒྲུབ་དགོས་པར་མ་ཟད། ཇི་ལྟར་སྒྲུབ་པའི་ཚུལ་རྗེའི་རྣམ་ཐར་ན་ཡོད་དགོས་པའི་ཕྱིར་ཏེ། དཔེར་ན། རྟག་ངུའི་རྟོགས་བརྗོད་ཀྱི་མཛད་བྱང་ལས། ཤར་ཙོང་ཁ་པ་བློ་བཟང་གྲགས་པའི་དཔལ་གྱིས་ཆོས་གྲྭ་ཆེན་པོ་བདེ་བ་ཅན་དུ་སྦྱར་བའི་ཡི་གེ་བ་ནི་བློ་གྲོས་ཀྱི་བང་མཛོད་སྔགས་དང་མཚན་ཉིད་དུ་མའི་ནོར་བུས་གཏམས་པའི་སྙན་ངག་མཁན་ཚ་ཁོ་བ་ངག་དབང་གྲགས་པའོ།། ཞེས་པ་ལྟ་བུ་དང་། རྗེའི་རྣམ་ཐར་དད་པའི་འཇུག་ངོགས་ལས། "དེ་ནས་འོན་གྱི་ལྷ་ཁང་ཀེ་རུར་ཆོས་བར་ལ་བྱོན། ཚ་ཁོ་དཔོན་པོ་སོགས་སྡེ་སྣོད་འཛིན་པ་མང་པོ་ཞིག་ལ་ཕར་ཚད་དབུ་མ་སོགས་ཀྱི་ཆོས་མང་དུ་གསུངས།"ཞེས་དང་། "སྐབས་ཤིག་ཏུ།ཚ་ཁོ་དཔོན་པོ་མཁན་ཆེན་ངག་དབང་གྲགས་པ་ཕྱག་ཕྱི་ལ་ཁྲིད་ནས། ལྷ་སར་ཇོ་བོ་ཐུགས་རྗེ་ཆེན་པོ་རང་བྱོན་ལྔ་ལྡན་གྱི་དྲུང་དུ་བྱོན་ནས་སྨྱང་གནས་མང་དུ་མཛད།དེའི་དུས་ནུབ་གཅིག་ཚེ།དཔོན་སློབ་གཉིས་ཀས་གསོལ་བ་དྲག་ཏུ་བཏབ་ནས་མནལ་ལམ་གྱི་ལྟས་བརྟགས་པས།ཚ་ཁོ་བ་ལ་དུང་དཀར་ཆེན་པོ་གཉིས་ནམ་མཁའ་ལས་བབས་ནས་ཁོང་གི་ཐུ་བར་ལྷུང་བྱུང་བ།དེ་མ་ཁད་དེ་གཉིས་འདྲེས་ནས་གཅིག་ཏུ་སོང་འདུག། དེ་ལག་ལག་ཏུ་བླངས་ནས་བུས་པས། སྒྲ་ཆེན་པོ་དཔག་ཏུ་མེད་པ་གྲག་པ་ཞིག་རྨིས་འདུག་སྟེ། ཕྱིས་ཁོང་གིས་རྒྱལ་མོ་རོང་གི་སྨད་དུ་སངས་རྒྱས་ཀྱི་བསྟན་པ་དར་ཞིང་རྒྱས་པར་མཛད་དེ།འཕྲིན་ལས་རྒྱ་ཆེན་པོ་བྱུང་འདུག་པ་དེའི་ལྟས་ཡིན་པ་འདྲ།"(༡༢)ཞེས་པ་ལྟ་བུ་རྗེ་ཚ་ཁོ་པའི་མཚན་སྨོས་པ་རྗེའི་རྣམ་ཐར་དུ་མ་ནས་འབྱུང་དགོས་ཀྱང་མེད་པའི་ཕྱིར།རྟགས་གསུམ་པ་གྲུབ་སྟེ།ལམ་གཙོ་འདི་རྗེ་ཙོང་ཁ་པ་ཆེན་པོ་དགུང་ལོ་ཞེ་གཉིས་པ་བཞེས་པ། རབ་བྱུང་བདུན་པའི་ས་སྟག༼སྤྱི་ལོ༡༣༩༨༽ལོར། ཨེ་ཏེའུ་རའམ་གཡེའི་ཏེའུ་རར་བཞུགས་དུས་བརྩམས་ཏེ་ཐུགས་ཀྱི་སྲས་པོ་ཚ་ཁོ་ངག་དབང་གྲགས་པ་ལ་སྐྱེས་སུ་བསྐུར་བ་ཡིན་པ་རྗེའི་རྣམ་ཐར་ཆེན་མོ་ན་ཤིན་ཏུ་གསལ་བར་གསུངས་ཡོད་པ་གོང་དུ་སྨོས་ཟིན་པའི་ཕྱིར།རྟགས་བཞི་བ་གྲུབ་སྟེ།བྱ་བྲལ་ལ་མ་ཕེབས་གོང་གི་སྲས་སྔ་ཚར་བཞི། ཞེས་པའི་ཚིག་ཟུར་ལས་ཀྱང་རྗེ་འོད་ཁ་ཆོས་ལུང་དུ་ཕེབས་ཕྱིན་ཚ་ཁོ་བ་དབུས་གཙང་དུ་མེད་པ་ཤེས་ཐུབ་པའི་ཕྱིར་རོ། །དེས་ན་མདོ་སྨད་ཆོས་འབྱུང་དང་བསྟན་རྩིས་ཀུན་བཏུས་ལས་རབ་བྱུང་བདུན་པའི་ལྕགས་སྟག་ལོར་༼༡༤༡༠༽ཚ་ཁོ་ངག་དབང་གྲགས་པ་མདོ་སྨད་དུ་བྱོན་པར་བཤད་པ་དེ་མཁས་པ་འཕྱུག་ན་འདོམ་གང་ཟེར་བའི་དཔེ་ལྟར་མ་སོང་ཀྱང་། པཎྜི་ཏས་མཉམ་མ་བཞག་པའི་གཏམ་དུ་སྣང་སྟེ། རྒྱུ་མཚན་གོང་དུ་རྡོ་རྗེའི་གཏན་ཚིགས་བཞི་བཀོད་ཡོད་པ་དེ་ལྟར་རོ།\nགསུམ་པ། ལམ་གཙོ་རྣམ་གསུམ་གྱི་གཞུང་དོན་འཆད་པ།ཐུན་གསུམ་པའི་བཤད་པ།ཡ་་་ད་བཤད་པ་མགོ་རྩོམ། གོང་དུ་ང་ཚོས་ལམ་གཙོའི་གཞུང་འདི་རྩོམ་པ་པོ་གང་གིས། གདུལ་བྱ་གང་ལ། གནས་གང་དུ། དུས་ནམ་ཞིག་ལ་གསུངས་པའི་སྐོར་བཤད་ཚར། ད་ལམ་གཙོའི་གཞུང་དོན་སྐོར་ནས་ཉུང་ཙམ་བཤད་རྒྱུ་བྱེད། དེ་ཡང་གཞུང་སྤྱིའི་ཆ་ནས་ང་རང་གི་གོ་བ་ལོན་ཚོད་ཙམ་ལྟར་དེ་རིང་གི་དུས་ཚོད་དང་བསྟུན་ནས་བཤད། དུས་ཚོད་ཀྱང་མང་པོ་མེད་གི"ལམ་གཙོ་རྣམ་གསུམ"ཟེར་དོན་རྒྱལ་བའི་དགོངས་པ་མཐའ་དག་གི་སྙིང་བོ་གཅིག་ཏུ་བསྡུས་པའི་རྩ་བའམ་རྣམ་པ་ཐམས་ཅད་མཁྱེན་པའི་སར་བགྲོད་བྱེད་གཞུང་ཤིང་ཡིན་པས་ལམ་གྱི་གཙོ་བོ་ཞེས་མིང་བཏགས་པ་རེད་སྙམ། ངེས་འབྱུང་གི་རྩིས་ཟིན་ན་ཐར་བའི་རྒྱུ་དང་བྱང་ཆུབ་སེམས་ཀྱིས་རྩིས་ཟིན་ན་ཐམས་ཅད་མཁྱེན་པའི་རྒྱུ་དང་། ཡང་དག་པའི་ལྟ་བའི་རྩིས་ཟིན་ན་འཁོར་བའི་གཉེན་པོར་འགྲོ་བ་ཡིན། རྗེ་ཙོང་ཁ་པ་ཆེན་པོས་གཞུང་འདི་ལ་ལམ་གཙོ་རྣམ་གསུམ་དང་ལམ་རིམ་ལ་སྐྱེས་བུ་གསུམ་ཞེས་ཐ་སྙད་མཛད་ཡོད་པ་མ་གཏོགས། གཉིས་ཀ་སྐྱེས་བུ་གསུམ་གྱི་ལམ་གྱི་རིམ་པ་སྟོན་པའི་བསྟན་བཅོས་ཡིན་པ་འདྲ་འདྲ་ཡིན། སྔོན་ཆད་ལམ་རིམ་ཁྲིད་ཆེན་བརྒྱད་དུ་གྲགས་པ་ཡོད་ལ། དེང་དུས་ལམ་རིམ་ཁྲིད་ཆེེན་བཅོ་བརྒྱད། ཅེས་དཔེ་ཆ་རྒྱ་གར་ཡོངས་འཛིན་གླིང་བླ་བྲང་ནས་གཙོ་འགན་བཞེས་ཏེ་ཕྱོགས་བསྒྲིགས་བྱས་ཡོད་པ་དེའི་ནང་ན་ལམ་གཙོ་ཡང་ཡོད།ལམ་གཙོ་དང་བྱང་ཆུབ་ལམ་རིམ་ཆེ་བ་གཉིས་ཀྱི་བརྗོད་དོན་གྱི་རིམ་པ་བསྡུར་ན། ལམ་རིམ་ཆེ་བ་ན་མགོ་བཤེས་གཉེན་བསྟེན་ཚུལ་ནས་སྐྱེས་བུ་ཆུང་འབྲིང་གི་སྐོར་འདི་ཧ་ཅང་རྒྱས་པར་ཡོད། ལམ་གཙོ་འདིར་དེ་དག་ཤིན་ཏུ་བསྡུས་པར་བསྟན་ཡོད། ཇི་ལྟར་ཞེ་ན། ལམ་གྱི་རྩ་བ་བཤེས་གཉེན་བསྟེན་ཚུལ་ལ་མཚོན་ན། ལམ་གཙོའི་རྩ་ཚིག་ལས། རྗེ་བཙུན་བླ་མ་རྣམས་ལ་ཕྱག་འཚལ་ལོ།།ཞེས་པ་འདི་ཙམ་གྱིས་བསྟན་ཏོ།། དེ་ཡང་"སྤྱིར་ཡོན་ཏན་ཐམས་ཅད་ཀྱི་རྩ་བ་དད་པ་ལ་ཐུག ཁྱད་པར་འདི་ཕྱིའི་ལེགས་ཚོགས་ཐམས་ཅད་ཀྱི་རྩ་བ། མཆོག་དང་ཐུན་མོང་བའི་དངོས་གྲུབ་མ་ལུས་པའི་གཞི་རྟེན། ས་ལམ་གྱི་རིམ་པ་སྐྱེ་བ་དང་གནས་པ་དང་། འཕེལ་བ་དང་མཐར་ཕྱིན་པར་བྱེད་པའི་བྱེད་པའི་རྒྱུ་དམ་པ་ནི་བླ་མ་བཤེས་གཉེན་དམ་པ་ཚུལ་བཞིན་དུ་བསྟེན་པ་ཁོ་ན་ལ་རག་ལས་པས།"(༡༣)ཡོངས་འཛིན་ཡེ་ཤེས་རྒྱལ་མཚན་གྱིས་མཛད་པའི་ལམ་གཙོ་རྣམ་གསུམ་གྱི་ཁྲིད་ཡིག་ལམ་བཟང་གསལ་བའི་སྒྲོན་མེ་ལས་འབྱུང་བ་ལྟར།ཐོག་མར་ལམ་གྱི་རྩ་བ་བཤེས་གཉེན་བསམ་དང་སྦྱོར་བས་བསྟེན་ཚུལ་འདི་བྱུང་ངོ།།དེ་ནས་ལམ་ལ་སློབ་པ་དང་ལམ་སྒོམ་པ་གང་ཡིན་ཀྱང་། ཐོག་མར་ལམ་སྤྱིའི་གྲངས་དང་གོ་རིམ་མདོར་བསྡུས་སམ་གོ་བ་རགས་པ་ཞིག་ངེས་པའི་ཕྱིར་དུ། ལམ་གཙོའི་བརྗོད་བྱ་གཙོ་བོ། ངེས་འབྱུང་གི་བསམ་པ། བྱང་ཆུབ་ཀྱི་སེམས། ཡང་དག་པའི་ལྟ་བ་གསུམ་རིམ་པ་བཞིན་རྩ་བའི་ཚིག རྒྱལ་བའི་གསུང་རབ་ཀུན་གྱི་སྙིང་བོའི་དོན། ། རྒྱལ་སྲས་དམ་རྣམས་ཀྱིས་བསྔགས་པའི་ལམ། །སྐལ་ལྡན་ཐར་འདོད་རྣམས་ཀྱི་འཇུག་ངོགས་དེ། ། ཞེས་པ་འདིས་མདོར་བསྟན་དུ་གསུངས་པ་རེད། འོན་ཀྱང་། འདིའི་ཚིག་གི་དོན་ཐོབ་ལ་དཔྱད་ན། ཚིག་རྐང་དང་པོས་ཡང་དག་པའི་ལྟ་བ་དང་ཚིག་རྐང་གསུམ་པས་ངེས་འབྱུང་གི་བསམ་པ་བསྟན་ཚུལ་ལ་སྦྱར་ན་གོ་བ་ཧ་ཅང་བདེ་བོ་ཞིག་འབྱུང་།དེ་ནས་རྒྱས་པར་བཤད་པ་ལ། ངེས་འབྱུང་གི་བསམ་པ། བྱང་ཆུབ་ཀྱི་སེམས་། ཡང་དག་པའི་ལྟ་བ་གསུམ་ཡོད། ངེས་འབྱུང་གི་བསམ་པ་འཆད་པ་ལ། ཚེ་འདིའི་སྣང་ཤས་ལྡོག་པའི་ཐབས་བཤད་པ། ཕྱི་མའི་སྣང་ཤས་ལྡོག་པའི་ཐབས་བཤད་པ་གཉིས་ཡོད་པ། རྩ་བའི་ཚིག་ལས་། དལ་འབྱོར་རྙེད་དཀའ་ཚེ་ལ་ལོང་མེད་པ།། ཞེས་ཤོ་ལོ་ཀ་གཅིག་བྱུང་།དལ་འབྱོར་རྙེད་དཀའ་ཡིན་ན། རྒྱུ་དཔེ་ངོ་བོ་གསུམ་གྱི་སྒོ་ནས་རྙེད་དཀའ་ཚུལ། འཆི་བ་མི་རྟག་པ་ཡིན་ན། རྩ་བ་གསུམ། རྒྱུ་མཚན་དགུས་ཐག་བཅད་པ་གསུམ་ཡོད་པ། དེ་ནས་ལས་འབྲས། སྡུག་བདེན་གྱི་ཉེས་དམིགས། ཀུན་འབྱུང་གི་འཇུག་རིམ་སོགས་སྐྱེས་བུ་ཆུང་འབྲིང་གི་ལམ་གྱི་བགྲོད་རིམ་ཆ་ཚང་བར་རྗེ་ཙོང་ཁ་ཆེན་པོས་ལམ་རིམ་ན་གསུངས་ཡོད་པ་དེ་ལྟར་ཡིན་པས། ད་དེ་བཤད་མི་དགོས་པ་རེད། ཚང་མས་མཁྱེན་གསལ་ལྟར་རེད།༡. ངེས་འབྱུང་གི་བསམ་པ་བཤད་པ།ངས་འདི་ནས་ངེས་འབྱུང་གི་བསམ་པ་དང་བྱང་ཆུབ་ཀྱི་སེམས་གཉིས་ཀྱི་གོ་རིམ། བྱང་ཆུབ་ཀྱི་སེམས་སྐྱེ་བ་ལ་ངེས་འབྱུང་གི་བསམ་པ་སྔོན་དུ་འགྲོ་དགོས་ཚུལ་ཉུང་ཙམ་བཤད།སྤྱིར་སངས་རྒྱས་ཀྱིས་ཆོས་ཕུང་ཅི་སྙེད་ཅིག་གསུངས་པ་ཡོད་དོ་ཅོག་གི་དགོངས་པ་ནི་གདུལ་བྱ་རྣམས་སངས་རྒྱས་ཐོབ་པའི་ཐབས་འབའ་ཞིག་ཏུ་གསུངས་ཤིང་། དེ་འཐོབ་པ་ལ་རྒྱུ་ཐབས་ཤེས་གཉིས་ལ་བསླབ་དགོས། ཐབས་ཤེས་དེ་གཉིས་ཀྱི་གཙོ་བོའམ་ཕུལ་དུ་བྱུང་བ་ནི་བྱང་ཆུབ་ཀྱི་སེམས་དང་ཡང་དག་པའི་ལྟ་བ་གཉིས་ཡིན། དེ་གཉིས་ལམ་གཙོ་འདིའི་བརྗོད་བྱ་གཙོ་བོ་ཡིན། དེ་ལས་གཞན་ཡང་གཙོ་བོ་ཞིག་ཡོད་པ་ནི་ངེས་འབྱུང་གི་བསམ་པ་ཡིན། རྒྱུ་མཚན་ནི་ངེས་འབྱུང་གི་བསམ་པ་བཅོས་མིན་ཞིག་རྒྱུད་ལ་མ་སྐྱེས་ན། བྱང་ཆུབ་ཀྱི་སེམས་དང་ཡང་དག་པའི་ལྟ་བ་གཉིས་རྒྱུད་ལ་སྐྱེ་ཐབས་མེད་པས་ཡིན། མདོར་ན་སྐྱེས་བུ་འབྲིང་དང་ཐུན་མོང་གི་ལམ་སྦྱངས་པ་སྔོན་དུ་མ་སོང་ན། སྐྱེས་བུ་ཆེན་པོའི་ལམ་རྒྱུད་ལ་སྐྱེ་ཐབས་མེད་པའི་དོན་རེད།རྒྱུ་མཚན་དེའི་ཕྱིར། རྩ་བ་ལས། བདེ་འབྲས་དོན་གཉེར་ཞི་བའི་ཐབས་མེད་ལ།། སྲིད་ལ་བརྐམ་པ་ཡིས་ཀྱང་ལུས་ཅན་རྣམས།། ཀུན་ནས་འཆིང་ཕྱིར་ཐོག་མར་ངེས་འབྱུང་བཙལ།། ཞེས་གསུངས། ངེས་འབྱུང་གི་བསམ་པ་སྐྱེ་དགོས་ན་སྲིད་པ་འཁོར་བའི་ཉེས་དམིགས་ཤེས་དགོས་པ་དང་། དེ་ཡང་སྡུག་བདེན་གྱི་ངོ་བོ་ངོས་ཟིན་དགོས་ཀྱི་ཡོད། སྡུག་བདེན་ནམ་སྡུག་བསྔལ་གྱི་ངོ་བོ་ངོས་མ་ཟིན་ན། དེ་ལས་ཐར་འདོད་ཀྱི་བློ་མི་སྐྱེ་བ་དང་། སྡུག་བསྔལ་གསུམ་དང་དྲུག་དང་བརྒྱད་ལ་སོགས་པས་མནར་ཚུལ་ཤེས་ན། སྡུག་བསྔལ་བསྐྱེད་པའི་རྒྱུ་ཀུན་འབྱུང་བདེན་པ་སྤོང་ཚུལ་ལ་འབད་པར་འགྱུར་རོ།སྡུག་བསྔལ་མེད་ན་ངེས་འབྱུང་མེད་དེ། ངེས་འབྱུང་ནི་སྡུག་བསྔལ་ལས་ཐར་འདོད་ཀྱི་བསམ་པ་ཡིན། དེའི་རྒྱུ་མཚན་གྱིས་སྤྱོད་འཇུག་ལས། སྡུག་བསྔལ་མེད་པར་ངེས་འབྱུང་མེད།། དེ་བས་སེམས་ཁྱོད་བརྟན་པར་མནོས།། ཞེས་དང་། གཞན་ཡང་། སྡུག་བསྔལ་ཡོན་ཏན་ནི།། སྐྱོ་བས་དྲེགས་པ་སེལ་བར་བྱེད།། འཁོར་བ་བ་ལ་སྙིང་རྗེ་སྐྱེ།། སྡིག་ལ་འཛེམ་ཞིང་དགེ་ལ་དགའ།།(༡༤) ཞེས་རང་ལ་སྡུག་བསྔལ་བྱུང་བ་མི་བཟོད་པ་བཞིན་གཞན་ལ་སྡུག་བསྔལ་དང་ཆག་སྒོ་བར་ཆད་བྱུང་བ། ནད་ཀྱིས་གདུང་བ་མཐོང་ན་དེ་ཡང་སྙིང་རྗེ་བསམ་པ། དེ་དག་སྡུག་བསྔལ་ལས་ཐར་ན་ཇི་མ་རུང་སྙམ་པ། དེ་དག་སྡུག་བསྔལ་ལས་ཐར་བར་གྱུར་ཅིག་སྙམ་པ་སོགས་སྐྱེ། དེར་མ་ཟད། རང་ཉིད་སྡུག་བསྔལ་ལ་མི་འདོད་པ་སྐྱེས་ཏེ་དེ་ལས་ཐར་འདོད་སྐྱེ། སྡུག་བསྔལ་ལས་ཐར་བ་ལ་སྡུག་བསྔལ་གྱི་རྒྱུ་ཀུན་འབྱུང་སྤོངས་པ་ལ་འབད་དགོས་སོ།དེས་ན་ངེས་འབྱུང་སྐྱེ་བའི་ཐབས་ལ་སྡུག་བསྔལ་དང་ཀུན་འབྱུང་གི་སྒོ་ནས་བསམ་པ་དང་། རྟེན་འབྲེལ་ཡན་ལག་བཅུ་གཉིས་ཀྱི་སྒོ་ནས་བསམ་པ་གཉིས་ཡོད་པ་ལས་ལམ་གཙོ་འདིར་སྡུག་ཀུན་གཉིས་ཀྱི་སྒོ་ནས་གསུངས་ཡོད་པ། སྲིད་ལ་བརྐམ་པ་ཡིས་ཀྱང་ལུས་ཅན་རྣམས།། ཀུན་ནས་འཆིང་ཕྱིར། ། ཞེས་གསུངས་ཡོད་པས་ཤེས་ཞེས་དགེ་བཤེས་རྣམ་པས་གསུང་གིན་འདུགདེ་ཡང་། སྡུག་བདེན་འཁོར་བའི་ཉེས་དམིགས་བསམ་པ་དང་། ཀུན་འབྱུང་འཁོར་བའི་འཇུག་རིམ་བསམ་ཚུལ་ནི། ལམ་རིམ་བསྡུས་དོན་ལས། སྡུག་བདེན་ཉེས་དམིགས་བསམ་ལ་མ་འབད་ན།། ཐར་བ་དོན་གཉེར་ཇི་བཞིན་མི་སྐྱེ་ཞིང་།། ཀུན་འབྱུང་འཁོར་བའི་འཇུག་རིམ་མ་བསམ་ན།། འཁོར་བའི་རྩ་བ་གཅོད་ཚུལ་མི་ཤེས་པས།། སྲིད་ལས་ངེས་འབྱུང་སྐྱོ་ཤས་བསྟེན་པ་དང་།། འཁོར་བར་གང་གིས་བཅིངས་པ་ཤེས་པ་གཅེས།། རྣལ་འབྱོར་ངས་ཀྱང་ཉམས་ལེན་དེ་ལྟར་མཛད།། ཐར་འདོད་ཁྱེད་ཀྱང་དེ་བཞིན་བསྐྱངས་འཚལ་ལོ།། ཞེས་རྗེ་བླ་མ་ཙོང་ཁ་པ་ཆེན་པོས་སྙན་མོའི་ཚིག་གི་དབྱངས་སུ་དྲངས་ཏེ་གསུངས་ཡོད་པ་དེ་ལྟར་རོ།།དེ་ལྟར་ན། བྱང་ཆུབ་ཀྱི་སེམས་བསྐྱེད་པ་ལ་ཐོག་མར་ངེས་འབྱུང་བཙལ་དགོས་པ་དང་། དེ་ཡང་བདེན་བཞི་ལ་བསླབ་ཏེ་ངེས་པ་རྙེད་དགོས་པ། བདེན་བཞི་ཐེག་པ་ཆེ་ཆུང་ཐུན་མོང་གི་ལམ་དུ་ལམ་རིམ་ཆེ་ཆུང་ལས་གསུངས་པའི་རྒྱུ་མཚན་དེ་ལྟར་ཡིན་པ་ཤེས་དགོས།ལམ་རིམ་ཆེན་མོ་ལས། འབྲིང་དང་ཐུན་མོང་བ་འཁོར་བ་མཐའ་དག་ལ་ཞེན་པ་ལོག་པའི་བསམ་པ་བསྐྱེད་ནས་དེ་ལ་བརྟེན་ནས་བྱང་ཆུབ་མཆོག་ཏུ་སེམས་བསྐྱེད་དེ། སྐྱེས་བུ་ཆེན་པོར་འཁྲིད་པས་འབྲིང་གི་བསམ་པ་སྦྱངས་དགོས་ཏེ། (༡༥) ཞེས་གསུངས་ཡོད་པ་དེ་ཡིན། ངེས་འབྱུང་གི་བསམ་པ་དེ་ཙམ་གྱིས་ཆོག་པར་བྱ།\n༢. བྱང་ཆུབ་ཀྱི་སེམས་བཤད་པ།བྱང་ཆུབ་ཀྱི་སེམས་དེ་ཡོད་མེད་ཀྱིས་ཐེག་པ་ཆེན་པོ་པ་ཡིན་མིན་དང་། བྱང་ཆུབ་ཀྱི་སེམས་དེས་ཟིན་མ་ཟིན་གྱིས་ཐེག་པ་ཆེན་པོའི་ཆོས་སུ་འགྲོ་མི་འགྲོ་ཐག་གཅོད་པ་ཞིག་ཡིན་པས། ཐེག་ཆེན་གྱི་འཇུག་སྒོ་སེམས་བསྐྱེད་ཡིན་པ་དང་ཆོས་ཐེག་པ་ཆེན་པོའི་ཆོས་ཡིན་པས་མི་ཆོག་གི གང་ཟག་རང་ཉིད་ཐེག་པ་ཆེན་པོར་ཚུད་པ་ཞིག་གལ་ཆེ། ཞེས་ལམ་རིམ་ཆེན་མོ་(༡༦)། དང་། སྤྱོད་འཇུག་(༡༧)ལས་གསུངས་པ་ལྟར་རོ།སེམས་སྐྱེད་ཚུལ་འདི་ལ་ལམ་སྒྲོན་ལྟར་རྒྱུ་འབྲས་མན་ངག་བདུན་གྱི་སྒོ་ནས་སེམས་བསྐྱེད་ཚུལ་དང་སྤྱོད་འཇུག་ལས་གསུངས་པ་ལྟར་བདག་གཞན་མཉམ་བརྗེའི་སྒོ་ནས་སེམས་བསྐྱེད་ཚུལ་གཉིས་ཡོད། ལམ་གཙོ་ལས། ཤུགས་དྲག་ཆུ་བོ་བཞི་ཡི་རྒྱུན་གྱིས་ཁྱེར།།བཟློག་དཀའ་ལས་ཀྱི་འཆིང་བ་དམ་པོས་བསྡམས།། བདག་འཛིན་འཛིན་ལྕགས་ཀྱི་དྲ་བའི་སྦུབས་སུ་ཚུད།། མ་རིག་མུན་པའི་སྨག་ཆེན་ཀུན་ནས་འཐིབས།། མུ་མེད་སྲིད་པར་སྐྱེ་ཞིང་སྐྱེ་བ་རུ།། སྡུག་བསྔལ་གསུམ་གྱིས་རྒྱུན་ཆད་མེད་པར་མནར།། གནས་སྐབས་འདི་འདྲར་གྱུར་བའི་མ་རྣམས་ཀྱི།། ངང་ཚུལ་བསམ་ནས་སེམས་མཆོག་བསྐྱེད་པར་མཛོད།། ཅེས་གཉིས་ཀ་ལྟར་སེམས་བསྐྱེད་ཚུལ་གསུངས། དེ་ལྟར་གཞན་དོན་དོན་གཉེར་གྱི་བློ་སྦྱངས་ཏེ་གཞན་དོན་སྒྲུབ་པ་ལ། གདུལ་བྱའི་བསམ་པ་དང་ཁམས་དང་། མོས་པ་སྣ་ཚོགས་ཤེས་དགོས་པ་དང་། ཤེས་པ་ཙམ་དུ་མ་ཟད། གདུལ་བྱ་གང་ལ་གང་འཚམ་གྱི་ཆོས་བསྟན་ཏེ་ཐར་བ་དང་ཐམས་ཅད་མཁྱེན་པའི་ལམ་དུ་འཁྲིད་པ་དགོས་ན། ཐོག་མར་རང་ཉིད་ཐམས་ཅད་ཤེས་པ་ཞིག་ཏུ་འགྱུར་དགོས་ཕྱིར། སེམས་བསྐྱེད་པ་ཙམ་ཞིག་མ་ཡིན་པར་ནམ་མཁའི་མཐའ་དང་མཉམ་པའི་སེམས་ཅན་གྱི་དོན་དུ་ཕྱིན་དྲུག་གི་སྤྱོད་པ་ཉམས་སུ་བླངས་ཏེ་རྣམ་མཁྱེན་རྒྱལ་བའི་གོ་འཕང་འཐོབ་པའི་ཆེད་དུ་ཡིན་པ་ཤེས་རྒྱུ་འདི་ཧ་ཅང་གནད་དམ་པ་ཞིག་རེད།མཁའ་མཉམ་གྱི་སེམས་ཅན་ཐམས་ཅད་སྡུག་བསྔལ་གསུམ་སོགས་ཀྱིས་མནར་ཚུལ་ལ་བསམ་པའི་བློ་ཤུགས་དྲག་པོ་དེས་དྲངས། མར་གྱུར། དྲིན་དྲན། དྲིན་བཟོ་སོགས་གཉེན་གྱི་མཆོག་ཏུ་ཤར་ཏེ་ཐབས་བསྐྱེད་ཚུལ་དེ་བྱང་ཆུབ་སེམས་དཔའ་དབང་བོ་རྟུལ་བོའི་དབང་དུ་བྱས་པ་དང་། གནས་སྐབས་དང་མཐར་ཐུག་གི་འདོད་དོན་མ་ལུས་པ་གཞན་ལ་བརྟེན་ནས་ཡོང་གི་ཡོད་པ་དང་རང་གཅེས་འཛིན་དང་གཞན་གཅེས་འཛིན་གཉིས་རྒུད་པ་དང་ཡོན་ཏན་ཀུན་འབྱུང་བའི་སྒོ་ཡིན་པ་ཤེས་ནས་བདག་གཞན་མཉམ་བརྗེའི་སྒོ་ནས་བསམ་པ་བྱང་ཆུབ་མཆོག་ཏུ་སེམས་བསྐྱེད་པ་དེ་བྱང་ཆུབ་སེམས་དཔའ་དབང་པོ་རྣོན་པོ་དབང་དུ་བྱས་པ་གཉིས་ཡོད། ལམ་གཙོ་འདིར་དེ་གཉིས་ཀ་ཡོད་པས་དེ་གཉིས་ཀ་ཟུང་དུ་འབྲེལ་ནས་ཉམས་ལེན་ཐུབ་ན་ཤིན་ཏུ་ནས་ཀྱང་བཟང་ངོ།ལམ་གཙོའི་གཞུང་འདི་ལས་བྱང་ཆུབ་ཀྱི་སེམས་བསྐྱེད་ཚུལ་མ་གསུངས་པ་ནི་ངེས་འབྱུང་གི་བསམ་པ་བསྐྱེད་པའི་ཚུལ་དེས་རིགས་འགྲེ་སྦྱར་ན་ཤེས་ཐུབ་པས་ཡིན། ཞེས་དགེ་རྒན་བཀའ་དྲིན་ཅན་(ཡོངས་ཀྱི་དགེ་བའི་བཤེས་གཉེན་ཆེན་མོ་བླ་བྲང་གི་རྗེ་དགེ་འདུན་རྒྱ་མཚོ་ཚང་གི་ཞལ་སྔ་ནས) ཁོང་གིས་ཞལ་ལས་གསུངས་པ་ཐོས། ད་རྒྱས་པར་བཤད་པའི་དུས་ཚོད་ཀྱི་ཁོམ་ལོང་མེད་པས་དེ་ཙམ་གྱིས་ཆོག་པར་བྱ།༣. ཡང་དག་པའི་ལྟ་བ་བཤད་པ།སྤྱིར་ན་ལྟ་བ་འདི་བཤད་རྒྱུ་ཧ་ཅང་དཀའ་མོ་རེད། ལྷག་ཏུ་གྲུབ་མཐའ་ལ་བློ་མ་སྦྱངས་པ། གཞུང་བཀའ་པོད་ལྔའམ་དབུ་མ་ལ་མ་སྦྱངས་པ་དག་ལ་བཤད་ན་ཟབ་མོ་བསྒྲགས་པའི་ཉེས་པའང་ཡོད་པ་རེད། དེང་རབས་ཀྱི་མི་དག་ལ་ཤེས་རབ་ཆུང་། བསོད་ནམས་དམན། གཞུང་ལུགས་ལ་སྦྱངས་པ་མེད། བརྩོན་འགྲུས་དང་སྡུག་རུས་མི་ཐུབ། ད་རུང་རང་གིས་ཅི་ཡང་མི་ཤེས་ཀྱང་གཞན་ལ་ཁ་གཏོང་བར་ཧ་ཅང་དགའ་མཁན་མང་། དེ་ལྟ་བ་མི་བཤད་པའི་རྒྱུ་མཚན་གཅིག་ཡིན། གཉིས་ནས་ཟབ་སྦྱོང་འཛིན་གྲྭ་བསྡུས་པ་འདི་ལྟ་བུ་དུས་ཡུན་ཐུང་ངུ་ཞིག་ལ་ཉན་ཁུལ་བྱས་པས་ཕན་ཐོགས་མེད། རྒྱུ་མཚན་གཞན་གྱིས་རྩ་འཛུགས་བྱས། འགྲིག་ལམ་གྱིས་དེད་དེ་ཡོངས་པ་མ་གཏོགས་བསམ་པ་ཀུན་སློང་མེད། འདུན་པ་དོན་གཉེར་མེད། ཆོས་ལ་ངེས་སེམས་མེད་ན་བཤད་པས་ཀྱང་ཕན་མི་ཐོགས། ལངྐར་གཤེགས་པའི་མདོ་ན། ང་ཡི་ཆོས་ཚུལ་རྣམ་གཉིས་ཏེ།། བསྟན་པ་དང་ནི་གྲུབ་མཐའོ།། བྱིས་པ་རྣམས་ལ་བསྟན་པ་བཤད།། རྣལ་འབྱོར་པ་ལ་གྲུབ་མཐའོ།།ཞེས་གསུངས་པ་ལྟར། ལྟ་གྲུབ་ནི་ཐུན་མོང་ལམ་སྦྱངས་སྔོན་དུ་སོང་བའམ་གདུལ་བྱ་དབང་རྣོན་ལ་ཆེད་དུ་གསུང་བ་མ་གཏོགས། གང་ཡིན་ཡིན་ལ་གྲུབ་མཐའ་བཤད། གང་ཡིན་ཡིན་ལ་ལྟ་སྒོམ་བཤད་པ་དེ་ལྟ་བུ་ཞིག་ཡིན་ཚོད་མ་རེད། གལ་ཏེ་བཤད་པའི་དབང་དུ་བྱས་ན། ཀུན་མཁྱེན་འཇམ་དབྱངས་བཞད་པའི་གྲུབ་མཐའ་རྩ་བ་ལས། འོག་མ་འོག་མའི་ལྟ་བ་གོང་མའི་སྟེགས།། གསུངས་པ་ལྟར། གྲུབ་མཐའི་ལྟ་བ་གཅིག་གྲོགས་གཅིག་ཏུ་འཁྱེར་ཤེས་པ་ཞིག་དགོས། ལྷག་པར་དབུ་སེམས་ཀྱི་ལྟ་བའི་གནད་འགག་ཅིག་ཡོད་པ་རེད། དེ་ཤེས་དགོས། དེ་ནས་དབུ་མ་ཐལ་རང་གཉིས་ཀྱིས་རང་རྒྱུད་ཀྱི་རྟགས་ཁས་ལེན་མི་ལེན་གྱི་གནད་འགག རང་ངོས་ནས་གྲུབ་པའི་ཚུལ་གསུམ་གྲུབ་མ་གྲུབ་པའི་ཞིབ་ཕྲ་དེ་ཤེས་དགོས། དེ་ཤེས་ན་ད་གཟོད། སྟོང་བ་རྟེན་འབྱུང་དང་རྟེན་འབྱུང་སྟོང་བའི་དོན་དུ་འགྲོ་ཚུལ། ལམ་གཙོ་ལས། ནམ་ཞིག་རེས་འཇོག་མེད་པར་ཅིག་གྱུར་དུ།། རྟེན་འབྲེལ་མི་བསླུར་མཐོང་བ་ཙམ་ཉིད་ནས།། ངེས་ཤེས་ཡུལ་གྱི་འཛིན་སྟངས་ཀུན་འཇིག་ན།། དེ་ཚེ་ལྟ་བའི་དཔྱད་པ་རྫོགས་པ་ལགས།། ཟེར་བ་ལྟ་བུའི་གོ་བ་ཆགས་འོང་། མདོར་ན། སྣང་བ་ཧྲེང་ཧྲེང་བོ་དེ། སོ་སྐྱེས་ལ་སྣང་བའི་རྫ་བུམ་སོགས་ཡོད་དོ་ཅོག་འགགས་དགོས་པ་ལྟ་བུར་ཡོད་དོ།། ད་དེ་ཧ་ཅང་དཀའ་མོ་རེད། རྗེ་སྣར་ཐང་བ་ལྟ་བུ་ཀུན་རྫོབ་གོང་བ་ལ་འཇོག་ཐུབ་པ་ཞིག་དགོས་ཀྱི་ཡོད།དེ་མིན་ན་ཁྱོད་ཚོས་ལྟོས་དང་། དཔེར་ན། དབུ་མ་རང་རྒྱུད་པ་ལེགས་ལྡན་གྱི་ལུགས་ལ། ཐེགས་ཆེན་གྱི་གྲུབ་མཐའ་སྨྲ་བ་སློབ་དཔོན་ཐོགས་མེད་ལྟ་བུས། སེམས་ཙམ་པའི་གྲུབ་མཐའ་བཤད་པ་དེ་མདོ་གང་གི་དགོངས་པ་ཡིན། སེམས་ཙམ་པས་ཕྱི་དོན་བཀག་པ་དེ་མདོ་གང་གི་དོན་ཡིན་ནམ། ལེགས་བཤད་སྙིང་བོ་ལས། ལང་གཤེགས་ཀྱི་ལུང་དྲངས་ནས་ཕྱི་རོལ་བཀག་པ་དེ་མདོ་གང་གི་ཡང་དོན་མིན་པར་བཞེད་དམ་དཔྱད་པར་བྱའོ།། (༡༨)ཞེས་གསུངས། གཞན་དབང་ཡོངས་གྲུབ་བདེན་གྲུབ་དང་ཀུན་བཏགས་ཀྱི་ཆོས་རྣམས་བདེན་མེད་དུ་བཤད་པ་དེ་མདོ་སྡེ་དགོངས་འགྲེལ་གྱི་དོན་མིན་ལ། མདོ་གང་གི་དགོངས་པའང་མ་ཡིན་པའི་ཕྱིར། སློབ་དཔོན་ལེགས་ལྡན་འབྱེད་ཀྱི་རྟོགས་གེ་འབར་བ་ལས། འཕགས་པ་ཐོགས་མེད་ལ་ཁྲེལ་མེད་པ།ཞེས་སོགས་གསུངས་པ་ལྟར་རོ། དེས་ན་ལྟ་བ་འཆད་རྒྱུ་དེ་ཧ་ཅང་དཀའ་མོ་རེད། འོན་ཀྱང་། མཁས་པ་མཁས་པའི་དྲུང་ན་མཛེས།། ཟེར་བ་ལྟར། རྗེ་ཙོང་ཁ་ཆེན་པོའི་དྲང་ངེས་ལེགས་བཤད་སྙིང་བོ་ལས། འོ་ན་ལུགས་འདིས་མདོ་སྡེ་དགོངས་འགྲེལ་གྱི་དོན་རྣལ་འབྱོར་སྤྱོད་པ་དག་གིས་ཇི་ལྟར་བཤད་པ་དེ་བཞིན་དུ་འདོད་དམ་ཇི་ལྟར་འདོད་ཅེ་ན། དབུ་མ་སྣང་བ་ལས། ཞེས་པ་ནས། དེ་གཉིས་ཀྱིས་ཡུམ་གྱི་མདོ་ལ་སོགས་པ་ངེས་པའི་དོན་ཡིན་པའི་གཞུང་བཙུགས་པར་འཆད་དོ།། ཞེས་དང་། གལ་ཏེ་རྣལ་འབྱོར་སྤྱོད་པ་བའི་མཚན་ཉིད་གསུམ་གྱི་འཇོག་ལུགས་མདོ་འདིའི་དོན་མིན་ན་མདོ་གང་གིའང་དོན་མིན་པར་བཞེད་དམ་སྙམ་ན། ཞེས་པ་ནས། མདོ་དེ་དག་ལས་ཅིག་ཅར་དུ་ཆོས་ཐམས་ཅད་རང་བཞིན་མེད་པར་རྟོགས་ནུས་པའི་གདུལ་བྱ་ལ་བཤད་པ་དང་སྔ་མ་གཉིས་ཀ་ཡོད་པས་ཆ་ཕྱེ་ནས་མདོའི་དོན་དུ་འཇོག་གོ (༡༩)ཞེས་ཆ་ཕྱེ་ནས་འཇོག་དགོས་པར་གསུངས་ཡོད་པ་དེ་ལྟར་རེད། ད་རུང་འཕྲོས་ཏེ་བཤད་ན།ནང་བསྟན་གྱི་རྩ་བ་སྙིང་རྗེ་ནི་འཛམ་གླིང་ཞི་བདེའི་ལམ་ཡིན་ཚུལ།དབུ་མའི་ལྟ་བ་རྟེན་འབྱུང་ཚན་རིག་དང་འབྲེལ་བ་ཡོད་པ་བཅས་ཀྱི་སྟེང་ནས་བཤད་ཆོག་མོད། དུས་ཚོད་འགོར་སོང་ཟིག ད་བཤད་པ་མཚམས་འཇོག ཚང་མ་ལ་བཀའ་དྲིན་ཆེ། སྐུ་ཚེ་བརྟན།དགེ་བསྙེན་བློ་གྲོས་རྒྱལ་མཚན་གྱིས་སྒྲ་ཕབ་ཡི་གེར་བཀོད་པ་ལ་ཅུང་ཙམ་འབྲི་སྣོན་དང་ལོ་ཚིགས་རྣམས་དང་ལུང་ཁུངས་གསལ་བོར་བསྣན་ཏེ་༧སྐུ་ཕྱོགས་ཨོའུ་རྒྱ་སྤྲུལ་མིང་བ་གསེར་ལག་ཏུ་འབོད་པས་འབའ་རྫོང་བོད་གསང་སྔགས་རིག་གནས་བྱང་ཆུབ་གླིང་དུ་བཅོས་པའོ།།སྤྱི་ལོ་ཉིས་སྟོང་བཅུ་བདུན་ཧོར་ཟླ་བདུན་པའི་ཚེས་བདུན་ཉིན།\nཟུར་མཆན།(༡) བོད་ལྗོངས་མི་རིགས་དཔེ་སྐྲུན་ཁང་གིས། ༢༠༡༣ལོའི་ཟླ་༨པར་པར་ཐེངས་གསུམ་པ། ཤོག་གྲངས༢༧༦།(༢) བོད་ལྗོངས་མི་རིགས་དཔེ་སྐྲུན་ཁང་གིས། ༢༠༡༣ལོའི་ཟླ་༨པར་པར་ཐེངས་གསུམ་པ། ཤོག་གྲངས༢༧༧ན།(༣)བོད་ལྗོངས་མི་རིགས་དཔེ་སྐྲུན་ཁང་གིས། ༢༠༡༣ལོའི་ཟླ་༨པར་པར་ཐེངས་གསུམ་པ། ཤོག་གྲངས༢༨༠ན།(༤) ཅོ་ནེ་གྲགས་པ་བཤད་སྒྲུབ་ཀྱི་གསུང་འབུམ་པོད་བཅུ་གཉིས་པ། ཀྲུང་གོའི་བོད་རིག་པ་དཔེ་སྐྲུན་ཁང་གིས། ༢༠༠༩ལོར་པར་བསྐྲུན་བྱས།ཤོགས་གྲངས། ༢༦༩ན།(༥) རྗེའི་རྣམ་ཐར་ཆེན་མོ་མཚོ་སྔོན་མི་རིགས་དཔེ་སྐྲུན་ཁང་གིས་༡༩༨༡ལོའི་ཟླ༡༡པར་དཔར་དུ་བསྐྲུན་པ། ཤོག་གྲངས། ༢༦༢(༦) མདོ་སྨད་ཆོས་འབྱུང་། ཀན་སུའུ་མི་རིགས་དཔེ་སྐྲུན་ཁང་གིས་སྤྱི་ལོ་༡༩༨༢ལོའི་ཟླ་༣ པར་དཔར་དུ་བསྐྲུན་པ། ཤོག་གྲངས། ༧༧༤བ།(༧) བསྟན་རྩིས་ཀུན་ལས་བཏུས་པ། མཚོ་སྔོན་མི་རིགས་དཔེ་སྐྲུན་ཁང་གིས་༡༩༨༢ལོའི་ཟླ་༡༢པར་དཔར་དུ་བསྐྲུན་པ། ཤོག་གྲངས། ༢༡༢བ།(༨) ཡོངས་འཛིན་རིག་མཛོད་དང་བཙན་པོ་མགར་གྱི་དྲ་ངོས་ལས། ཚ་ཁོ་ངག་དབང་གྲགས་པའི་མཛད་རྣམ།(༩) བསྟན་རྩིས་ཀུན་ལས་བཏུས་པ། མཚོ་སྔོན་མི་རིགས་དཔེ་སྐྲུན་ཁང་གིས་༡༩༨༢ལོའི་ཟླ་༡༢པར་དཔར་དུ་བསྐྲུན་པ། ཤོག་གྲངས། ༢༠༩ན།(༡༠) རྗེ་བཙུན་ཙོང་ཁ་པ་ཆེན་པོའི་རྣམ་ཐར་ཕྱོགས་བསྒྲིགས་ལས་རྣམ་ཐར་དད་པའི་འཇུག་ངོགས། ཀྲུང་གོའི་བོད་རིག་པ་དཔེ་སྐྲུན་ཁང་གིས། ༢༠༡༥ལོར་དཔར་དུ་བསྐྲུན། ཤོག་གྲངས། ༡༢༦བ།(༡༡) རྗེའི་རྣམ་ཐར་ཆེན་མོ་མཚོ་སྔོན་མི་རིགས་དཔེ་སྐྲུན་ཁང་གིས་༡༩༨༡ལོའི་ཟླ༡༡པར་དཔར་དུ་བསྐྲུན་པ། ཤོག་གྲངས། ༢༠༢བ།(༡༢) རྗེ་བཙུན་ཙོང་ཁ་པ་ཆེན་པོའི་རྣམ་ཐར་ཕྱོགས་བསྒྲིགས་ལས་རྣམ་ཐར་དད་པའི་འཇུག་ངོགས། ཀྲུང་གོའི་བོད་རིག་པ་དཔེ་སྐྲུན་ཁང་གིས། ༢༠༡༥ལོར་དཔར་དུ་བསྐྲུན། ཤོག་གྲངས། ༡༠༧ན།(༡༣)གངས་ཅན་ཁྱད་ནོར་དཔེ་ཚོགས་བཅུ་གསུམ་པ། ཤོག་གྲངས་༡༥༨ན། གསལ།(༡༣) ཀྲུང་གོའི་བོད་རིག་པ་དཔེ་སྐྲུན་ཁང་གིས། ༢༠༡༡ལོར་པར་བསྐྲུན་བྱས། ཤོག་གྲངས༡༣ན།(༡༥)མཚོ་སྔོན་མི་རིགས་དཔེ་སྐྲུན་ཁང་། ༡༩༩༣ལོའི་པར་ཐེངས་གསུམ་པ། ཤོག་གྲངས། ༢༠༦བ།(༡༦) མཚོ་སྔོན་མི་རིགས་དཔེ་སྐྲུན་ཁང་། ༡༩༩༣ལོའི་པར་ཐེངས་གསུམ་པ། ཤོག་གྲངས། ༢༨༤བ།(༡༧) མཚོ་སྔོན་མི་རིགས་དཔེ་སྐྲུན་ཁང་། ༢༠༡༤ལོར་པར་ཐེངས་བཅུ་པ། ཤོག་གྲངས། ༡༥ན།(༡༨) རྗེའི་གསུང་འབུམ་ཕ། མཚོ་སྔོན་མི་རིགས་དཔེ་སྐྲུན་ཁང་། ༡༩༨༧ལོར་པར་ཐེངས་དང་པོ།ཤོག་གྲངས༤༢༥ན། །(༡༩) རྗེའི་གསུང་འབུམ་ཕ། མཚོ་སྔོན་མི་རིགས་དཔེ་སྐྲུན་ཁང་། ༡༩༨༧ལོར་པར་ཐེངས་དང་པོ།ཤོག་གྲངས༤༣༦ན། །